
PREFAŢĂ 


Această carte a fost scrisă cu zece ani în urmă, ca 
îndrumar pentru Conferinţa Cvadrienală a Federaţiei 
Naţionale a Studenţilor Creştini ţinută la Athens, Ohio, 
în decembrie 1963. Ea n-a fost hărăzită a fi şi cu sigu- 
ranţă nu este un tratat teologic sistematic al tradiţiei 
liturgice ortodoxe. Singurul meu scop în scrierea ei a 
fost de a schiţa — pentru studenţii care se pregătesc să 
discute despre misiunea creștină - „concepţia creștină 
despre lume”, adică abordarea lumii şi a vieţii omului 
în lume, care decurge din experienţa liturgică a Bise- 
ricii Ortodoxe. 

S-a întâmplat însă că această carte a ajuns la un 
cerc mai larg de cititori, dincolo de cercurile stu- 
denţeşti pentru care a fost scrisă. Retipărită în 1965 
de către Editura Herder and Herder (sub titlul Sacra- 
ments and Orthodoxy) apoi în Anglia (World as 
Sacrament), tradusă în franceză, italiană şi greacă, ea 
a fost chiar recent „publicată“ într-o traducere rusească 
anonimă de către samizdatul clandestin din Uniunea 
Sovietică. Sunt sigur că toate acestea dovedesc nu 
calităţi deosebite ale cărţii în sine — eu însumi, mai 
mult decât oricine, sunt conştient de multele ei 
defecte şi lipsuri —, ci importanţa temei de care am 
încercat să mă ocup şi necesitatea imperivasă de a o 
aborda care, evidentă acum zece ani, este şi mai evi- 

dentă astăzi şi constituie singura justificare pentru 
această nouă ediţie. 

Aceste teme nu sunt altele decât secularismul — 
înstrăinarea progresivă şi rapidă a culturii noastre, a 
înseși temeliilor ei, de experienţa creştină şi de con- 
cepţia despre lume care, iniţial, au dat formă acestei 
culturi — şi profunda polarizare pe care secularismul a 
provocat-o chiar între creştini. Într-adevăr, în timp ce 
unii dintre ei par să privească secularismul ca pe 
rodul cel mai bun al creștinismului în istorie, alții 
găsesc în el justificarea pentru o respingere aproape 
maniheică, pentru evadarea într-o „spiritualitate“ ima- 
terială și dualistă. Astfel, există unii care reduc 
Biserica la lume şi la problemele ei şi alţii care pun 
semnul egalităţii între lume și rău, şi se bucură în chip 
morbid de amurgul ei apocaliptic. 

Ambele atitudini, sunt convins, denaturează 
deplinătatea, sobornicitatea tradiţiei ortodoxe auten- 
tice, care a afirmat întotdeauna atât bunătatea lumii, 
pentru a cărei viaţă Dumnezeu a dat pe Fiul Său cel 
Unul Născut, cât şi răutatea în care zace lumea, care 
intotdeauna a vestit şi continuă să vestească în fiecare 
duminică faptul că „prin Cruce bucurie a venit la toată 
lumea” și care, totuşi, spune celor ce cred în Hristos: 
„Vol aţi murit şi viaţa voastră este ascunsă cu Hristos 
in Dumnezeu” (Col.5, 5). : 

ŞI astfel intrebarea noastră reală este: cum putem 
nol „tine impreună” — în credință, în viață şi în faptă — 
aceste afirmaţii despre Biserică care par contradic- 
osii, cum putem noi învinge tentaţia de a opta pentru 
una dintre ele, „absolutizând-o”, ajungând astfel la 


PREFAŢĂ 5 


alegerile greşite sau la „ereziile” care au năpăstuit atât 
de des Creștinismul în trecut? 

Este certitudinea mea că răspunsul ne vine, nu din 
teorii intelectuale elegant formulate, ci, mai presus de 
toate, din acea experienţă vie şi neîntreruptă a Bise- 
ricii pe care ea ne-o descoperă şi ne-o comunică în 
cultul ei, în leitourgia, făcând-o întotdeauna ceea ce 
este: sacrament al lumii, sacramentul Împărăției — 
darul lor către noi, în Hristos. În această lucrare am 
încercat nu atât să explic sau să analizez această 
experienţă, cât, pur şi simplu, să o confirm. 

Dacă ar fi trebuit să o scriu astăzi, probabil că aş 
fi scris-o într-un mod diferit. Dar eu nu cred că e posi- 
bil şi nici nu sunt capabil de rescrierea cu toată inima 
a ceea ce a fost scris o dată, oricât de imperfect ar fi. 
Prin urmare, doar câteva corectări şi schimbări 
minore au fost făcute în această nouă retipărire. Am 
adăugat, sub formă de apendice, două eseuri, scrise 
într-o notă oarecum diferită, prin care sper să pot 
ajuta la o mai bună înţelegere a unora dintre impli- 
caţiile acestei cărţi. 

În cele din urmă, aş dori să folosesc posibilitatea 
ce mi se oferă prin această nouă ediţie pentru a 
exprima recunoştinţa mea profundă față de cei ale 
căror reacţii la lucrarea mea au constituit pentru mine 
izvor de mare bucurie: dl. Zissimos Lorenzatos de la 
Atena, care, din proprie iniţiativă, pur şi simplu pentru 
că, aşa cum mi-a scris, „a simţit că trebuie să o facă”, 
a publicat o excelentă traducere grecească a acestei 
cărţi; prietenii mei necunoscuţi din Rusia: vestea 
despre ediţia lor modestă, dactilografiată, a cărții mele 
a constituit una dintre cele mai mişcătoare experienţe 

ale vieţii mele; toţi cei care mi-au scris şi ale căror 
mesaje au însemnat pentru mine o fericită afirmare a 
unităţii noastre „în credinţă şi dragoste”; în cele din 
urmă, dar nu în ultimul rând, prietenii mei David 
Drillock şi Anthony Pluth, care n-au cruțat nici un efort 
pentru pregătirea acestei noi ediţii. 


Preotul profesor Alexander Schmemann 


lanuarie, 1975 


I 
VIAȚA LUMII 


1 


„Omul este ceea ce mănâncă”. Cu această afir- 
maţie, filosoful materialist german Feuerbach a crezut 
că a pus capăt tuturor speculațiilor „idealiste” despre 
natura umană. De fapt însă, el exprima, fără să o ştie, 
cea mai religioasă idee despre om. Pentru că, mult 
înainte de Feuerbach, aceeaşi definiţie a omului a fost 
dată de Biblie. În relatarea biblică despre Creaţie, 
omul este prezentat mai întâi ca o fiinţă înfometată, şi 
întreaga lume, ca hrană a sa. Îndemnului de a se în- 
mulţi şi de a stăpâni pământul, potrivit primului capi- 
tol al Facerii, îi urmează porunca lui Dumnezeu dată 
oamenilor de a mânca din cele ale pământului: „lată 
vă dau toată iarba, ce face sămânță... şi tot pomul ce 
are rod cu sămânță într-insul. Acestea vor fi hrana 
voastră...”. Omul trebuie să mănânce pentru ca să tră- 
iască; el trebuie să primească lumea în trupul său şi 
să o transforme în propriul sine, în trup şi sânge. El 
este, într-adevăr, ceea ce mănâncă, şi întreaga lume 
apare ca o atotcuprinzătoare masă de ospăț pentru 
om. Şi această imagine a ospăţului rămâne în tot 
cuprinsul Bibliei imaginea centrală a vieţii. Este ima- 
ginea vieţii de la crearea ei şi, la fel, imaginea vieţii la 

sfârşitul şi împlinirea ei: „... ca voi să mâncaţi și să beţi 
la masa Mea în Împărăţia Mea”. 

Am început cu această temă, aparent secundară, a 
hranei — secundară din punctul de vedere al marilor 
„teme religioase” ale vremii noastre —, pentru că însuşi 
scopul acestui eseu este să răspundă, dacă este posi- 
bil, la întrebarea: despre care viaţă vorbim, ce viaţă 
predicăm, proclamăm și vestim atunci când, în cali- 
tatea noastră de creştini, mărturisim că Hristos a murit 
pentru viaţa lumii? Care este viața care constituie atât 
motivaţia, cât şi începutul și țelul misiunii creştine? 

Răspunsurile care s-au dat urmează două modele 
qenerale. Există aceia dintre noi pentru care viaţa, 
atunci când este discutată în termeni religioşi, în- 
senmnă viață religioasă. Şi această viaţă religioasă 
este o lume în sine care există separat de lumea secu- 
lară şi de viaţa ei. Este lumea „spiritualităţii”, şi în 
vilele noastre ea pare să dobândească tot mai multă 
popularitate, Chiar şi standurile de carte din aeropor- 
turi sunt pline cu antologii de scrieri mistice. Misti- 
clamul elementar este titlul uneia dintre ele. Pierdut şi 
derutat de zgomotul, graba şi frustrările „vieţii”, omul 
ncceplă cu umurință invitaţia de a intra în sanctuarul 
lăuntric al mulletulul sñu şi de a descoperi acolo o altă 
Viață i de A me bucura de „ospăţul spiritual” apro- 
vizlonat din plin cu hrană spirituală. Această hrană 
spirituală, crede el, I va ajuta. ÎI va ajuta să-şi redo- 
Dândeascs paren mulleleamcă, să rabde cealaltă viaţă — 
pe cen neculară > mă Accepte necazurile ei, să ducă o 
viaţă plenară ai ovlavloană, mul păstreze zâmbetul, 
tonte intrun Mod prolund, religios, $i astfel misiunea 

constă aici în convertirea oamenilor la această viaţă 
„Sspirituală”, în a-i face „religioşi”. 

Există o mare varietate de accente şi chiar de teo- 
logii în cadrul acestui model general, de la populara 
redeșteptare a. credinţei, la interesul sofisticat pentru 
doctrine mistice ezoterice. Dar rezultatul este acelaşi: 
viaţa „religioasă” o face pe cea seculară ~ viaţa mân- 
cării și băuturii — irelevantă, o lipseşte de orice înţeles 
real, cu excepţia celui de a fi un exerciţiu de pietate şi 
răbdare. Şi cu cât „ospăţul religios” este mai spiritual, 
cu atât mai seculare devin semnalele luminoase de 
neon: 'Mănâncă!", 'Bea!', pe care le vedem de-a lungul 
şoselelor noastre. 

Dar există și cei pentru care afirmaţia „pentru viaţa 
lumii” pare să însemne în chip firesc „pentru mai buna 
viață a lumii”. „Spiritualiştii” sunt eontrabalansaţi de 
către activiști. Cu siguranţă ne aflăm astăzi departe de 
optimismul simplu şi euforia „Evangheliei sociale”. 
Toate implicaţiile existenţialismului cu neliniștile lui, 
ale neo-ortodoxiei cu concepţia sa pesimistă și rea- 
listă despre istorie au fost asimilate şi li s-a acordat 
consideraţia cuvenită. Însă credinţa fundamentală 
despre creştinism, ca fiind mai întâi de toate acţiune, 
a rămas intactă și de fapt a dobândit mai multă tărie. 
Din acest punct de vedere creştinismul a pierdut pur 
şi simplu lumea. Şi lumea trebuie recâştigată. Misi- 
unea creştină, deci, constă în a ajunge din urmă viaţa, 
care a luat-o pe căi greşite. Omul „mâncător” şi 
„băutor” este luat foarte în serios, aproape prea în 
serios. El constituie efectiv obiectivul exclusiv al 
acţiunii creştine şi noi suntem în mod constant che- 
maţi să ne pocăim pentru că am petrecut prea mult 

timp în contemplare şi adorare, în linişte şi liturghie, 
pentru că nu ne-am ocupat îndeajuns de problemele 
sociale, politice, economice, rasiale şi de alt fel ale 
vieţii reale. Cărţilor despre mistică şi spiritualitate le 
corespund, în acest plan, cărţi despre „Religie şi viaţă” 
(sau societate, sau urbanism, sau sex...). Şi, totuşi, 
întrebării de bază nu i s-a dat răspuns. Care este 
această viață pe care noi trebuie să o redobândim 
pentru Hristos şi să o facem creștină? Care este, cu 
alte cuvinte, țelul final al tuturor acestor fapte şi 
acţiuni? 

Presupunând că am atins cel puţin unul dintre 
aceste țeluri, ce am „câștigat“ atunci? Întrebarea 
poate părea naivă, dar nimeni nu poate acţiona în 
mod real fără a cunoaşte nu numai înţelesul acţiunii, 
ci şi pe cel al vieţii înseşi în numele căreia acţionează. 
Omul mănâncă şi bea, omul luptă pentru libertate şi 
dreptate, pentru a fi viu, pentru a avea plenitudinea 
vieții. Dar ce este aceasta? Ce este viaţa vieţii însăși? 
Care este conţinutul vieţii veșnice? Într-un final, în 
cadrul unei analize finale, noi descoperim în mod 
inevitabil că, în sine şi prin sine, acţiunea nu are sens. 
Atunci când toate comitetele şi-au îndeplinit misiunea, 
când toate documentele au fost distribuite şi toate 
ţelurile practice realizate, ar trebui să urmeze o 
bucurie desăvârșită. Dar de ce ne bucurăm? Dacă nu 
ştim pentru ce, rămâne aceeași dihotomie între religie 
şi viaţă, pe care am observat-o şi în soluţia „Spiritua- 
listă”. Fie că „spiritualizăm” viaţa noastră, fie că „secu- 
larizăm” religia noastră, fie că invităm oameni la un 
ospăț spiritual, sau pur şi simplu ne alăturăm lor la 
unul secular, viaţa adevărată a lumii, pentru care ni se 

spune că Dumnezeu L-a dat pe Fiul Său cel Unul 
Născut, (loan 3, 16), rămâne în mod iremediabil din- 
colo de cuprinderea noastră. 


2 


„Omul este ceea ce mănâncă”. Dar ce mănâncă şi 
de ce? Aceste întrebări par naive şi irelevante nu 
numai pentru Feuerbach. Ele au părut şi mai irele- 
vante pentru oponenții lui religioşi. Pentru ei, ca şi 
pentru el, a mânca constituie o funcţie materială, şi 
singura chestiune importantă era dacă, pe lângă 
aceasta, omul posedă o „suprastructură” spirituală. 
Religia a răspuns: da. Feuerbach a răspuns: nu. Dar 
ambele răspunsuri au fost date în cadrul aceleiași 
opoziții fundamentale, a spiritualului față de material. 
„Spiritual” contra „material”, „sacru” contra „profan“, 
„supranatural” contra „natural“ - acestea au fost, 
timp de secole, singurele tipare şi categorii inteligibile 
ale gândirii şi experienţei religioase. Iar Feuerbach, în 
pofida materialismului său total, a fost de fapt un 
moştenitor firesc al „idealismului“ şi „spiritualismu- 
lui” creştin. 

Însă, aşa cum am văzut, şi Biblia începe cu omul 
ca fiinţă înfometată, cu omul care este ceea ce mă- 
nâncă. Perspectiva însă este total diferită, pentru că 
nicăieri în Biblie nu găsim dihotomiile care pentru noi 
sunt cadrul evident al tuturor abordărilor religiei. In 
Biblie, hrana pe care omul o mănâncă, lumea din care 
trebuie să se împărtășească pentru a trăi îi este dată 
de Dumnezeu şi îi este dată ca şi comuniune cu Dum- 

nezeu. Lumea, ca hrană a omului, nu este ceva „mate- 
rial“ şi limitat la funcţii materiale, diferită, deci opusă 
funcţiilor specific „spirituale” prin care omul este legat 
de Dumnezeu. Tot ceea ce există este darul lui 
Dumnezeu pentru om, și totul există pentru a-L face 
pe Dumnezeu cunoscut omului, pentru a face din 
viaţa omului comuniune cu Dumnezeu. Este iubirea 
divină devenită hrană, devenită viaţă pentru om. 
Dumnezeu binecuvântează tot ceea ce El creează, iar 
în limbaj biblic aceasta înseamnă că El face din 
întreaga creaţie semn şi mijloc al prezenţei şi al înţe- 
lepciunii, al iubirii şi revelaţiei Sale. „Gustaţi şi vedeţi 
că bun este Domnul” (Ps. 33, 8). 

Omul este o fiinţă înfometată. Dar el este înfo- 
metat de Dumnezeu. Dincolo de toată această foame 
a vieţii noastre este Dumnezeu. Toată dorinţa este, în 
cele din urmă, o dorire a Lui. Cu siguranţă omul nu 
este singura ființă flămândă. Tot ce există trăieşte 
mâncând. Întreaga creaţie depinde de hrană. Însă 
poziţia unică a omului în univers este dată de faptul că 
el singur binecuvântează pe Dumnezeu pentru hrana 
şi viaţa pe care le primeşte de la El. El singur răspunde 
binecuvântării lui Dumnezeu cu propria sa binecu- 
vântare. Semnificativ pentru viaţa din grădina raiului 
este faptul că omul dă nume lucrurilor. De îndată ce 
au fost create animalele, ca săi țină tovărăşie lui 
Adam, Dumnezeu i le aduce pe acestea pentru a 
vedea cum le va numi: „...aşa ca toate fiinţele vii să se 
numească precum le va numi Adam”. Dar, în Biblie, 
un nume este infinit mai mult decât un mijloc prin 
care să se distingă un lucru de altul. Fl descoperă 
esenţa însăşi a unui lucru, sau mai degrabă dezvăluie 

esenţa acestuia, ca dar al lui Dumnezeu. A numi un 
lucru înseamnă a arăta înţelesul şi valoarea pe care i 
le-a dat Dumnezeu, a-l cunoaşte ca venind de la 
Dumnezeu şi a-i cunoaşte locul şi funcţia în cosmosul 
creat de Dumnezeu. 

A numi un lucru înseamnă, cu alte cuvinte, a-l, 
binecuvânta pe Dumnezeu pentru el și prin el. Şi, în 
Biblie, a-L binecuvânta pe Dumnezeu nu este un act 
„religios” sau „cultic”, ci chiar mod de viaţă. Dum- 
nezeu a binecuvântat lumea, l-a binecuvântat pe om, 
a binecuvântat ziua a șaptea (adică timpul), și aceasta 
înseamnă că a umplut tot ce există cu iubirea şi 
bunătatea Sa, le-a făcut pe toate, adică, bune foarte. 
Așa încât singura reacţie naturală („şi nu supranatu- 
rală”) a omului, căruia Dumnezeu i-a dat această lume 
binecuvântată şi sfinţită, este de a-L binecuvânta şi el 
pe Dumnezeu, de a-i mulţumi, de a vedea lumea așa 
cum o vede Dumnezeu şi - în acest act de recunoștință 
şi adorare — de a cunoaşte, a numi şi a stăpâni lumea. 
Toate calităţile raţionale, spirituale și de alt fel ale 
omului, care-l disting de celelalte creaturi, își au cen- 
trul şi realizarea finală în această capacitate de a-L 
binecuvânta pe Dumnezeu, de a înţelege, așa-zicând, 
sensul setei şi foamei care constituie viața lui. „Homo 
sapiens“, „homo faber”..., dar, mai întâi de toate, 
„homo adorans”. Prima definiție a omului, cea „de 
bază, este că el este preotul. El stă în centrul lumii şi 
o unifică prin actul său de binecuvântare a lui 
Dumnezeu, primind lumea de la Dumnezeu, oferind-o 
lui Dumnezeu. Şi umplând lumea cu această Euha- 
ristie, el transformă viaţa sa, cea pe care o primește 
de la lume, în viaţă în Dumnezeu, în comuniune cu El. 

Lumea a fost creată ca „materie“, material al unei 
euharistii atotcuprinzătoare, şi omul a fost creat ca 
preot al acestei cosmice slujiri sacramentale. 

lar oamenii înţeleg toate acestea, chiar dacă in- 
stinctiv, şi nu raţional. Veacuri de secularism au eşuat 
în strădania de a transforma acţiunea de a mânca în 
ceva strict utilitarist. Hrana este încă tratată cu vene- 
raţie. A mânca este încă o ceremonie ~ ultimul „sacra- 
ment natural” al familiei şi prieteniei, al vieţii care este 
mai mult decât „a mânca” și „a bea”. A mânca con- 
tinuă să fie încă ceva mai mult decât a menţine 
funcţiile organice. Deşi oamenii poate nu înţeleg ce 
este acest „ceva mai mult”, totuşi ei simt nevoia să-l 
celebreze. Ei sunt înfometați şi însetaţi de viaţa sacra- 
mentală. 


3 


Nu este deci întâmplător faptul că relatarea bi- 
blică despre cădere se concentrează din nou asupra 
hranei. Omul a mâncat din fructul oprit. Fructul 
acelui pom, indiferent de semnificaţia lui, era diferit 
de oricare alt fruct din grădina raiului; el nu i-a fost 
oferit ca dar omului. Pentru că n-a fost dat, pentru că 
n-a fost binecuvântat de Dumnezeu, era o hrană a 
cărei consumare a fost condamnată a fi comuniune 
doar cu ea însăși, şi nu cu Dumnezeu. Fructul oprit 
este imaginea lumii care este iubită doar pentru ea 
însăși, iar mâncarea lui este imaginea vieţii înţeleasă 
ca scop în sine. 

A iubi nu este uşor, şi omenirea a ales să nu 
răspundă iubirii lui Dumnezeu. Omul a iubit lumea, 
dar ca scop în sine, şi nu ca transparență spre Dum- 
nezeu. Şi omul a făcut acest lucru într-un mod atât de 
consecvent, încât acesta a devenit ceva care plutește 
„în aer”. Este firesc pentru om să experieze lumea ca 
opacă, și nu pătrunsă de prezenţa lui Dumnezeu. Pare 
firesc a trăi o viaţă care să nu fie mulțumire pentru 
darul lui Dumnezeu, care este lumea. Pare firesc a nu 
fi euharistic. 

Lumea este o lume căzută pentru că s-a îndepărtat 
de conștiința că Dumnezeu este totul în toate. 
Acumularea acestei lipse de cinstire faţă de Dum- 
nezeu este păcatul originar care vatămă lumea. Chiar 
şi religia acestei lumi căzute nu o poate vindeca sau 
răscumpăra, pentru că a acceptat restrângerea lui 
Dumnezeu la o zonă numită „sacră” („spirituală”, 
„supranaturală”), opusă lumii, care este „profană”. Ea 
a acceptat secularismul atotcuprinzător care încearcă 
să sustragă lumea de la Dumnezeu. 

Dependenţa firească a omului de lume era menită 
să fie transformată în mod constant într-o comuniune 
cu Dumnezeu, în care se află toată viaţa. Omul era 
menit să fie preot al unei euharistii, aducând lumea în 
dar lui Dumnezeu, şi prin această dăruire el urma să 
primească viaţa ca dar. Dar. în lumea căzută omul nu 
are puterea preoțească de a face acest lucru. Depen- 
denţa lui de lume devine un circuit închis, şi capaci- 
tatea lui de a iubi este abătută de la ţinta ei. El încă 
iubeşte, este încă înfometat. El ştie că este dependent 
de ceva ce este dincolo de el. Totuşi dragostea şi 
dependenţa lui se raportează doar la lumea în sine. El 

nu ştie că a respira poate fi comuniune cu Dumnezeu. 
El nu-şi dă seama că a mânca poate însemna a primi 
viaţă de la Dumnezeu, mai mult decât în înţelesul ei 
fizic. El uită că lumea, aerul ei, mâncarea ei nu pot 
aduce viață prin ele însele, ci doar în măsura în care 
sunt primite şi acceptate pentru Dumnezeu, în Dum- 
nezeu și ca purtătoare ale darului divin al vieţii. Luate 
în sine, ele pot produce doar aparenţa vieţii. 

Atunci când vedem lumea ca un scop în sine, totul 
capătă o valoare în sine şi, prin urmare, pierde orice 
valoare, pentru că doar în Dumnezeu se găseşte 
înţelesul (valoarea) a toate, și lumea este plină de 
sens doar atunci când ea este „sacrament” al prezen- 
tei lui Dumnezeu. Lucrurile tratate doar ca lucruri în 
sine se distrug pe ele însele, pentru că doar în Dum- 
nezeu au ele viață. Lumea naturii, separată de izvorul 
vieţii, este o lume muribundă. Pentru cel care consi- 
deră că hrana în sine este izvorul vieţii, mâncarea este 
comuniune cu această lume muribundă, este comuni- 
une cu moartea. Hrana în sine este moartă, este viaţa 
care a murit şi de aceea trebuie păstrată în frigidere, 
ca şi un cadavru. 

Pentru că „plata păcatului este moartea“. Viaţa pe 
care omul a ales-o a fost doar o aparenţă a vieţii. şi 
Dumnezeu i-a arătat că el însuși a decis să mănânce 
pâine într-un fel care pur şi simplu îl va reîntoarce în 
pământul din care atât el, cât şi pâinea au fost luaţi. 
„Pentru că ţărână ești şi în țărână te vei întoarce”. 
Omul a pierdut viaţa euharistică, el a pierdut viaţa 
vieţii înseşi, puterea de a o transforma în Viaţă. El a 
încetat să fie preotul lumii, şi a devenit sclavul ei. 

În relatarea biblică ni se spune că aceasta s-a 
petrecut în „răcoarea serii”, adică noaptea. ŞI Adam, 
atunci când a părăsit grădina raiului, unde viaţa era 
menită să fie euharistică - o oferire a lumii cu 
mulţumire lui Dumnezeu, a aruncat întreaga lume în 
întuneric. Într-una din frumoasele cântări din imnolo- 
gia bizantină, Adam este înfățișat stând în afara raiului 
şi plângând la porţile lui. Aceasta este imaginea omu- 
lui însuşi. 


4 


Vom întrerupe aici, pentru un timp, această temă 
a hranei. Am început cu ea doar pentru a elibera ter- 
menii „sacramental” şi „euharistic” de conotaţiile pe 
care le-au dobândit în lunga istorie a teologiei teoret- 
ice, unde aceștia sunt aplicaţi aproape exclusiv „Ah 
cadrul opoziţiei: „natural” — „supranatural“ şi „Sacru” — 
„profan“, adică în cadrul unei opoziții între religie şi 
viaţă, care face viaţa, în cele din urmă cu neputinţă de 
răscumpărat, şi din punct de vedere religios, lipsită de 
sens. Din perspectiva noastră, însă, păcatul „originar 
nu constă în primul rând în aceea că omul „nu s-a 
supus” lui Dumnezeu; păcatul este că omul a încetat 
să fie înfometat de Dumnezeu şi numai de EI, a încetat 
să-şi vadă întreaga sa viaţă depinzând de înţelegerea 
întregii lumi ca sacrament al comuniunii cu Dum- 
nezeu. Păcatul nu a constat în aceea că omul şi-a 
neglijat datoriile religioase. Păcatul a constat în aceea 
că omul a cugetat la Dumnezeu în termenii religiei, 
adică opunându-L pe Dumnezeu vieţii. Viaţa neeuha- 
ristică a omului într-o lume neeuharistică este adevă- 

rata lui cădere. Căderea nu constă în faptul că el a 
ales lumea în locul lui Dumnezeu, că a stricat echili- 
brul dintre spiritual şi material, ci că a făcut lumea să 
fie materială, el care era menit să o transforme în 
„viaţă în Dumnezeu”, plină de sens şi duh. 

Dar, vestea cea bună adusă de creştinism este că 
Dumnezeu nu l-a părăsit pe om în exilul său, în starea 
primejdioasă a unei năzuinţe lipsite de sens. El la 
creat pe om „după inima Sa” şi pentru Sine, şi omul s-a 
zbătut în libertatea sa pentru a găsi răspuns la miste- 
rioasa foame din el. În acest moment al totalei neîm- 
pliniri, Dumnezeu a acţionat în mod decisiv: în întu- 
nericul în care omul bâjbâia căutându-și Paradisul 
pierdut, El a trimis lumină. El a procedat astfel nu ca 
într-o acţiune de salvare, pentru a-l recupera pe omul 
rătăcit: aceasta s-a făcut mai degrabă pentru împli- 
nirea a ceea ce El a făgăduit dintru început. Dumne- 
zeu a acţionat astfel pentru ca omul să-L cunoască cu 
adevărat și să înţeleagă încotro îl mână foamea sa. 

Lumina pe care a trimis-o Dumnezeu a fost Fiul 
Său: Lumina nestinsă care mereu a luminat întunericul 
vieţii dar care acum s-a văzut în toată strălucirea ei. 

Înainte ca Hristos să fi venit, Dumnezeu îi 
făgăduise omului că Îl va trimite. El a făcut aceasta în 
chip major grăind prin proorocii lui Israel, dar şi în alte 
multe chipuri prin care El a comunicat cu omul. În 
calitate de creştini, noi credem că EI,.care este ade- 
vărul atât despre Dumnezeu cât şi despre om, oferă 
pregustări ale Întrupării Sale în orice adevăr, chiar 
fragmentar. Credem, de asemenea, că Hristos este 
prezent în oricare căutător al adevărului. Simone Weil 
a spus că o persoană care fuge de Hristos, dacă se 

îndreaptă spre ceea ce este adevărat, aleargă de fapt 
drept în braţele Lui. 

Multe dintre adevărurile despre Dumnezeu au fost 
revelate de asemenea și în lunga istorie a religiei, și 
acest lucru este vădit pentru creștini prin referire la 
dreptarul adevărului, Hristos. În marile religii, care au 
dat formă aspirațiilor umane, Dumnezeu face să cânte 
o orchestră care, departe de a fi deplin armonizată, 
produce totuşi uneori o muzică plină de profunzime. 

Creştinismul este însă, într-un sens profund, sfâr- 
şitul oricărei religii. În convorbirea cu femeia samari- 
neancă la fântâna lui Iacob, lisus a arătat limpede 
acest lucru. “Doamne”, i-a spus femeia, „văd că Tu 
ești prooroc. Părinţii noştri s-au închinat pe acest 
munte, iar voi ziceţi că în lerusalim este locul unde 
trebuie a se închina”. Şi lisus i-a zis: "Femeie, crede-Mă 
că vine ceasul când nici pe muntele acesta, nici în 
Ierusalim nu vă veţi închina Tatălui... Dar vine ceasul, 
şi acum este, când adevărații închinători se vor închi- 
na Tatălui în duh şi în adevăr, căci şi Tatăl astfel de 
închinători doreşte” (In. 4, 19-21, 23). Ea i-a pus o 
întrebare despre cult, dar în răspunsul Său lisus a 
modificat întreaga perspectivă. De fapt, nicăieri în 
Noul Testament, creştinismul nu este prezentat ca un 
cult sau ca o religie. Religia este necesară acolo unde 
există un zid despărțitor între Dumnezeu şi om. Dar 
Hristos, care este atât Dumnezeu cât şi Om, a dărâmat 
zidul dintre om şi Dumnezeu. El a inaugurat o noua 
viaţă, nu o nouă religie. 

Această libertate a Bisericii primare faţă de 
„religie“, în sensul obişnuit, tradiţional, al acestui 
cuvânt, i-a făcut pe păgâni să-i acuze pe creştini de 

„ateism”. Creştinii n-au fost preocupaţi de vreo geo- 
grafie sacră, n-au avut temple şi nici un cult care să 
poată fi recunoscut ca atare de neamurile obişnuite 
cu solemnităţile cultelor de mistere. Nu a existat nici 
un interes religios specific pentru locurile în care a 
trăit Hristos. N-au existat pelerinaje. Vechea religie își 
avea miile ei de locuri şi temple sacre; pentru creş- 
tini, toate acestea aparţineau trecutului. Nu era 
nevoie de temple zidite din piatră: Trupul lui Hristos, 

„Biserica însăși, poporul cel nou adunat în El, erau sin- 
gurul templu adevărat. „Dărâmaţi templul acesta şi în 
trei zile îl voi ridica” (In. 2, 19). 

Biserica însăși era noul şi cerescul Ierusalim: 
Biserica din Ierusalim era, prin contrast, neimpor- 
tantă. Faptul că Hristos vine şi aici şi este prezent 
acum şi aici era mult mai semnificativ decât locurile 
unde FI fusese în timpul vieţii pământeşti. Realitatea 
istorică a lui Hristos era desigur temeiul de netăgăduit 
al credinţei primilor creştini; totuși ei nu şi-L amin- 
teau pe EI, ştiau că El este cu ei. lar în El se afla 
sfârşitul „religiei“, pentru că El Însuşi era Răspunsul la 
toate religiile, la foamea omului de Dumnezeu, pen- 
tru că în El viaţa pe care omul o pierduse - şi care nu 
mai putea fi decât simbolizată, semnificată, cerută, 
prin religie — i-a fost înapoiată omului. 


5 


Lucrarea de faţă nu este un tratat de teologie sis- 
tematică. Ea nu încearcă să exploreze toate aspectele 
şi implicaţiile acestui Răspuns. Şi nici nu pretinde să 
adauge ceva ~- în mica ei întindere - la înţelepciunea 

acumulată în nenumărate volume de „teologii” şi 
„dogmatici”. Scopul acestei cărți este mai modest: de 
a reaminti că, în Hristos, viaţa — viaţa în deplinătatea 
ei — i-a fost restituită omului, i-a fost din nou oferită ca 
sacrament şi comuniune, a devenit Euharistie. Şi, 
încă, de a arăta - fie şi numai parţial și superficial — 
semnificaţia acestei Euharistii pentru misiunea noas- 
tră în lume. Creștinul apusean este obişnuit să înţe- 
leagă sacramentul ca opus Cuvântului şi el leagă misi- 
unea de Cuvânt, şi nu de sacrament. Mai mult, el este 
obişnuit să considere sacramentul ca fiind, poate, o 
parte sau o instituţie sau un act, esenţial şi clar definit, 
al Bisericii şi în cadrul Bisericii, şi nu înţelege Biserica 
ca fiind ea însăşi sacramentul prezenţei şi lucrării lui 
Hristos. Şi, în fine, el este, în primul rând, interesat de 
anumite chestiuni extrem de „formale” privind tainele: 
numărul lor, „validitatea” lor, instituirea lor etc. Scopul 
nostru este, de aceea, de a arăta că există și că întot- 
deuna a existat o perspectivă diferită, o abordare dife- 
rită a sacramentului şi că această abordare poate avea 
o importanţă crucială pentru chestiunea arzătoare a 
misiunii noastre, a mărturisirii lui Hristos de către noi 
în lume. Pentru că întrebarea fundamentală este: ce 
mărturisim noi? Ceea ce am văzut cu ochii noştri şi 
mâinile noastre au pipăit? Cele la care am fost făcuţi 
părtaşi şi din care ne-am împărtăşit? La ce îi chemăm 
pe oameni? Ce le putem noi oferi? 

Acest eseu este scris de către un ortodox şi din 
perspectiva Bisericii Ortodoxe. Dar nu este o carte 
despre Ortodoxie aşa cum sunt scrise şi înţelese 
astăzi cărţile despre Ortodoxie. Există o abordare 
„apuseană“ a Răsăritului, pe care ortodocşii înşişi au 


22 PENTRU VIAŢA LUMII 


acceptat-o. Astfel, Ortodoxia este prezentată, de obi- 
cei, ca specializată în „misticism” şi „Spiritualitate”, ca 
refugiu tuturor celor care sunt însetaţi și înfometați de 
„ospăţul spiritual”. Bisericii Ortodoxe i s-au desemnat 
locul şi funcţia de Biserică „liturgică” și „sacramen- 
tală”, prin urmare indiferentă, mai mult sau mai puţin, 


faţă de misiune. Dar toate acestea sunt greşite. Poate. 


că ortodocşii n-au reuşit să vadă implicaţiile reale ale 
„sacramentalismului” lor, dar înţelesul lui fundamental 
cu siguranţă nu este acela al evadării într-o „spirituali- 
tate” atemporală, departe de lumea anostă a „acţi- 
unii”. Tocmai acest înţeles adevărat ar vrea autorul 
acestor rânduri să-l descopere şi să-l împărtăşească 
cititorilor săi. 

Însă existenţa unor biserici minunate, cu „slujbe 
de miezonoptică”, cu icoane şi procesiuni, cu o litur- 
ghie care pentru a fi săvârșită corespunzător are 
nevoie de nu mai puţin de 27 de cărţi liturgice volu- 
minoase - toate acestea par să contrazică ce s-a spus 
mai sus despre creştinism, ca „sfârşit al religiei”. Este 
el astfel, în realitate? Şi dacă nu, care este sensul 
tuturor acestora în lumea reală în care trăim şi pentru 
a cărei viață Dumnezeu L-a dat pe Fiul Său? 


II 
EUHARISTIA 


1 


În această lume Hristos a fost respins. El era 
expresia desăvârşită a vieţii aşa cum a voit-o Dum- 
nezeu. Viaţa fragmentară a lumii a fost unificată în 
viaţa Lui; El era bătaia inimii acestei lumi, şi lumea 
L-a omorât. Dar în acel act ucigaş, lumea însăşi a 
murit. Ea a pierdut ultima şansă de a deveni raiul pen- 
tru care Dumnezeu a creat-o. Noi putem continua să 
producem bunuri materiale noi şi mai bune. Putem 
construi o societate mai umană, care ne-ar putea feri 
să ne nimicim unii pe alţii. Dar atunci când Hristos, 
adevărata viaţă a lumii, a fost respins, acesta a fost 
începutul sfârşitului. Această respingere a avut un 
caracter final: El a fost răstignit pentru totdeauna. Aşa 
cum a spus Pascal: „Hristos este în agonie până la 
sfârşitul lumii”. _ y 

Creștinismul pare adesea, însă, să spună că, dacă 
oamenii se străduiesc din toate puterile să ducă o 
viaţă cu adevărat creştină, răstignirea poate fi cumva 
anulată. Aceasta, pentru că creştinismul a uitat de 
sine, a uitat că întotdeauna, mai presus de toate, tre- 
buie să stea lângă Cruce. Nu că această lume nu ar 
putea fi îmbunătăţită — unul dintre ţelurile noastre este 
cu siguranţă acela de a activa pentru pace, dreptate, 

libertate. Dar, dacă ea poate fi îmbunătăţită, ea nu 
poate niciodată deveni ceea ce Dumnezeu a voit să 
fie. Creștinismul nu condamnă lumea. Lumea s-a con- 
damnat pe sine însăşi atunci când, pe Golgota, L-a 
condamnat pe Cel care era adevăratul ei sine. „În 
lume era şi lumea prin El s-a făcut, dar lumea nu L-a 
cunoscut” (In. 1, 10). Dacă cugetăm în mod profund 
la înţelesul real, la proporţiile reale ale acestor 
cuvinte, înţelegem că, în calitatea de creştini și întru- 
cât suntem creştini, noi suntem în primul rând martori 
ai acelui sfârșit, sfârşit al oricărei bucurii fireşti, sfârşit 
al oricărei mulţumiri a omului cu lumea şi cu sine 
însuși, sfârşit, cu adevărat, al vieţii însăşi ca o rezona- 
bilă şi raţional organizată „căutare a fericirii”. Creştinii 
nu au avut de aşteptat apariţia susținătorilor moderni 
ai anxietăţii, disperării şi absurdităţii existenţialiste 
pentru a-şi da seama de toate acestea. Şi cu toate că, 
în decursul îndelungii lor istorii, creștinii au uitat prea 
adesea de semnificaţia Crucii şi s-au bucurat de viaţă 
ca şi când „nimic nu s-ar fi întâmplat”, cu toate că fie- 
care dintre noi prea adesea „ne luăm timp liber” — noi 
Ştim că în lumea în care Hristos a murit, „viaţa firească” 
a luat sfârșit. 


2 


Şi totuşi, chiar de la începuturile sale, creştinismul 
a fost o proclamare a bucuriei, a singurei bucurii posi- 
bile pe pământ. El a făcut imposibilă orice altă 
bucurie, pe care de obicei o socotim posibilă. Dar în 
cadrul acestei imposibilităţi, chiar în străfundul aces- 

tei întunecimi, el a vestit şi a împărtăşit o nouă şi 
atotcuprinzătoare bucurie, şi cu această bucurie el a 
transformat Sfârșitul într-un Început. Fără vestirea 
acestei bucurii, creştinismul este de neînțeles. Doar 
ca bucurie Biserica a biruit în lume, şi a pierdut lumea 
atunci când a pierdut această bucurie şi a încetat să 
fie o mărturie credibilă a acesteia. Dintre toate acu- 
zaţiile la adresa creştinilor, cea mai teribilă a fost ros- 
tită de Nietzsche, când a spus că aceştia nu cunosc 
bucuria. 

Să uităm, deci, pentru un timp, discuţiile teoretice 
despre Biserică, misiunea ei, metodele ei. Nu pentru 
că aceste discuţii ar fi eronate sau inutile — dar ele nu 
pot fi folositoare şi semnificative decât într-un context 
fundamental, iar acest context este „marea bucurie” 
din care s-au dezvoltat şi au dobândit sens toate cele- 
lalte în creştinism. „Căci, iată, vă vestesc vouă bucurie 
mare” - aşa începe Evanghelia, iar sfârşitul ei este: 
„lar ei, închinându-se Lui, s-au întors în Ierusalim cu 
bucurie mare” (Lc. 2, 10; 24, 52). Şi noi trebuie să 
redobândim semnificaţia acestei mari bucurii. Tre- 
buie, dacă este posibil, să ne împărtășim de ea, îna- 
inte de a discuta orice altceva - programe şi misiuni, 
proiecte şi tehnici. 

Bucuria însă nu este ceva care se poate defini şi 
analiza. În bucurie se intră. „Intră întru bucuria Dom- 
nului tău” (Mt. 25, 21). Şi noi nu avem alt mijloc de a 
intra în această bucurie, nici o cale de a o înţelege, în 
afară de singura lucrare care, de la început, a fost pen- 
tru Biserică atât izvorul, cât şi împlinirea bucuriei, 
însuși sacramentul bucuriei, Euharistia. 

Euharistia este o liturghie. Şi cel care zice astăzi 
liturghie este posibil să se implice într-o controversă, 
întrucât pentru unii — „cei cu o concepţie liturgică” —, 
dintre toate activităţile Bisericii liturghia este cea mai 
importantă, dacă nu singura. Pentru alţii, liturghia este 
o deviere estetică și spirituală de la sarcina reală a 
Bisericii. Există astăzi Biserici şi creștini „liturgici” şi 
„meliturgici”. Această controversă însă este inutilă, 
întrucât își are rădăcinile într-o înţelegere fundamental 
greşită - înţelegerea „liturgică“ a liturghiei. Ea constă în 
reducerea liturghiei la categorii „cultice”, definirea ei 
ca act sacru de cult, diferit, ca atare, nu doar de zona 
„profană” a vieţii, ci şi de toate celelalte activităţi ale 
Bisericii înseşi. Dar nu aceasta este semnificaţia origi- 
nară a cuvântului grecesc leitourgia. El a desemnat 
iniţial o acţiune prin care un grup de oameni devine 
corporativ, ceea ce nu fuseseră mai înainte, când erau 
o simplă adunare de indivizi —, adică devine un întreg 
mai mare decât suma părţilor sale. El a mai însemnat 
funcţie sau „slujire“ a unui om, sau a unui grup, în 
numele şi în interesul întregii comunităţi. Astfel, lei- 
tourgia vechiului Israel a fost lucrarea corporativă a 
celor puţini aleşi pentru a pregăti lumea pentru veni- 
rea lui Mesia. Şi, în chiar actul pregătirii, ei au devenit 
ceea ce au fost chemaţi să fie, Israelul lui Dumnezeu, 
instrumentul ales al ţelului Său. 

Astfel, Biserica însăși este o leitourgia, o slujire, o 
chemare la a lucra în această lume după modelul lui 
Hristos, la a da mărturie despre El şi despre Împărăţia 
Lui. Prin urmare, liturghia euharistică nu trebuie abor- 
dată şi înţeleasă doar în termeni „liturgici” şi „cultici”. 


EUHARISTIA 27 


Tot aşa precum creştinismul poate — şi trebuie — să fie 
considerat sfârşitul religiei, la fel liturghia creştină în 
general şi Euharistia în particular sunt, într-adevăr, 
sfârşitul cultului, al actului religios „sacru” izolat de, şi 
opus vieţii „profane“ a comunităţii. Prima condiţie 
pentru înţelegerea liturghiei este de a uita orice 
„pietate liturgică” specifică. 

Euharistia este un sacrament. Dar şi cel ce zice 
sacrament se implică într-o controversă. Dacă vorbim 
despre sacrament, unde este Cuvântul? Nu ne îndrep- 
tăm oare spre primejdiile „sacramentalismului” şi 
„magicului”, spre o trădare a caracterului spiritual al 
Creştinismului? La aceste întrebări nu vom da nici un 
răspuns acum. Căci scopul eseului de faţă este de a 
arăta că acest context în care se pun astfel de între- 
bări nu este singurul posibil. În această fază vom 
spune doar că Euharistia este intrarea Bisericii în 
bucuria Domnului ei. lar a intra în această bucurie așa 
încât să fii o mărturie a ei în lume este cu adevărat 
chemarea însăși a Bisericii, leitourgia ei esenţială, 
sacramentul prin care ea „devine ceea ce este”. 

În scurta descriere a Euharistiei, care urmează, se 
vor face referiri mai cu seamă la liturghia euharistică 
ortodoxă, şi aceasta pentru două motive. În primul 
rând pentru că despre Liturghie poate vorbi cu deplină 
convingere numai cel care a experiat-o, iar experienţa 
autorului rândurilor de faţă s-a produs în tradiţia orto- 
doxă. Şi, în al doilea rând, opinia unanimă a „litur- 
giştilor” este că liturghia ortodoxă a păstrat cel mai 
bine acele elemente şi acele accente care constituie 
însăși tema acestei cărți. 

Liturghia euharistică poate fi cel mai bine înţe- 

leasă dacă este privită precum o călătorie sau pro- 
cesiune. Ea este o călătorie a Bisericii în dimensiu- 
nea Împărăției. Folosim termenul „dimensiune“ pen- 
tru că pare calea cea mai bună de a indica felul 
intrării noastre sacramentale în viața lui Hristos cel 
înviat. Diapozitivele capătă viață atunci când sunt 
proiectate în trei dimensiuni în loc de două. Adău- 
garea unei noi dimensiuni ne îngăduie să vedem 
mult mai bine realitatea a ceea ce a fost fotografiat 
In chip foarte asemănător deşi, desigur, orice anales 
gie este nepotrivită, intrarea noastră în prezența lui 
Hristos este o intrare într-o a patra dimensiune care 
ne îngăduie să vedem realitatea esențială a vieții. Ea 
nu este o fugă de lume, ci mai degrabă situarea pe o 
poziție avantajoasă, de pe care putem privi cu mai 
multă profunzime în realitatea lumii. 

Călătoria începe atunci când creştinii pleacă de 
acasă, de când se ridică din patul lor. Într-adevăr, ei 
își părăsesc viaţa din această lume prezentă şi cohe 
cretă şi, fie că trebuie să conducă maşina câțiva kilo- 
metri, fie că străbat pe jos câteva străzi, un act sacra- 
mental are deja loc, un act care este condiţia însăși a 
orice urmează să se întâmple. Pentru că ei sunt pe 
cale de a constitui Biserica, sau, ca să fiu mai exact. 
de a fi transformați în Biserica lui Dumnezeu. Ei, Pitt 
au fost persoane individuale, unii albi, alţii negri, unii 
săraci, alţii bogaţi, ei, care au fost lumea „naturală” şi 
o comunitate naturală sunt chemaţi acum „să se 


EUHARISTIA 29 


adune într-un loc”, să-şi aducă vieţile lor, însăşi 
„lumea“ lor cu ei şi să devină, să fie mai mult decât 
ceea ce sunt: o nouă comunitate cu o nouă viaţă. Noi 
suntem deja cu mult dincolo de categoriile cultului şi 
rugăciunii comune. Scopul acestei „veniri împreună” 
nu este pur şi simplu de a adăuga o dimensiune reli- 
gioasă comunităţii naturale, de a o face „mai bună” — 
mai responsabilă, mai creştină. Scopul este de a rea- 
liza Biserica, şi aceasta înseamnă a-L face prezent pe 
Cel în care toate lucrurile se află la capătul lor și în 
acelaşi timp, la începutul lor. 
Liturghia începe deci ca o reală separare de lume. 
În încercarea noastră de a face creștinismul atractiv 
pentru omul de pe stradă, adesea am minimalizat sau 
chiar am uitat în întregime de această separare nece- 
sară. Întotdeauna dorim să facem creştinismul „de 
înţeles” şi „acceptabil” pentru acest mitic om „modern“ 
de pe stradă. Şi uităm că Hristos despre care vorbim 
„nu este din lumea aceasta” şi că, după Învierea Sa, 
El nu a fost recunoscut nici chiar de către ucenicii Lui. 
Maria Magdalena a crezut că este un grădinar oare- 
care. Când doi dintre ucenicii Lui mergeau spre 
Emaus, „Isus însuşi, apropiindu-Se, mergea împreună 
cu ei”, dar ei nu L-au cunoscut până când „luând El 
pâinea, a binecuvântat și, frângând, le-a dat lor” 
(Le. 24, 15-16; 30). El li S-a arătat celor doisprezece, 
„uşile fiind încuiate”. Dar se pare că nu mai era sufi- 
cient pur şi simplu să ştie că El era Fiul Mariei. Nu 
exista imperativul fizic, ca să-L recunoască. Cu alte 
cuvinte, El nu mai era o „parte” a acestei lumi, a reali- 
tăţii ei şi a-L recunoaşte, a intra întru bucuria prezenţei 

Lui, a fi cu El însemna o convertire la o altă realitate. 
Proslăvirea Domnului nu are evidenţa zdrobitoare, 
obiectivă a umilirii Sale şi a crucii. Proslăvirea Sa este 
cunoscută doar prin moartea tainică, în apa botezului, 
prin ungerea Duhului Sfânt. Ea este cunoscută doar în 
deplinătatea Bisericii, în timp ce ea se adună pentru a-l, 
întâlni pe Domnul şi pentru a deveni părtaşă la viaţa 
lui Hristos înviat. 

Primii creştini au înţeles că, pentru a deveni tem- 
plu al Duhului Sfânt, trebuie să se înalțe la Cer, acolo 
unde S-a înălţat Hristos. Ei au mai înţeles că această 
înălțare este condiţia însăşi a misiunii lor în lume, a 
Slujirii de către ei a lumii. Pentru că acolo ~ în cer - ei 
erau cufundați în viaţa cea nouă a Împărăției; și atunci 
când, după această „liturghie a înălţării”, ei se reîntor- 
ceau în lume, feţele lor reflectau lumina, „bucuria şi 
pacea“ acelei Împărăţii, şi ei erau cu adevărat martori 
ai ei. Creştinii nu au adus nici programe şi nici teorii; 

‘dar oriunde mergeau ei, seminţele Împărăției încol- 
teau, credinţa era aprinsă, viaţa era transfigurată; 
lucrurile imposibile deveneau posibile. Ei erau cu ade- 
vărat martori, şi când erau întrebaţi „de unde răsare 
această lumină, unde este izvorul acestei puteri?”, ei 
știau ce să răspundă şi încotro să îndrume oamenii. În 
Biserică, astăzi, atât de des descoperim că întâlnim 
aceeaşi lume veche, şi nu pe Hristos şi Împărăţia Lui. 
Moi nu ne dăm seama că niciodată nu ajungem unde- 
va, pentru că niciodată nu părăsim un loc. 

A pleca, a ajunge... Acesta este începutul, punctul 
de plecare al sacramentului, condiţia puterii şi reali- 
tăţii lui transformatoare. 

Liturghia ortodoxă începe cu doxologia emag 
„Binecuvântată este Impărăția Tatălui şi a a ui, sa 
Sfântului Duh, acum şi pururea și în vecii veci al. ca 
la început este anunţată destinaţia: a PIF 
Împărăție. Acesta este locul spre care mergem oa 
în mod simbolic, ci real. In limbajul Bibliei, car le 
şi limbajul Bisericii, a binecuvânta it a SA 
seamnă pur şi simplu a o aclama. cuie Ad pt 
clara ca scop, ca ţel al tuturor dorințelor şi inte sl 
noastre, al întregii noastre vieţi, ca valoarea ai a 
și absolută a tot ceea ce există. A Pingpnyan a sa Aa 
accepta cu iubire şi a te mişca spre ceea Ea mese 
şi acceptat. Astfel, Biserica este comunita! enspe! r 
cărora le-a fost descoperită destinația nimaa E regi 
vieți şi care au acceptat-o. Această incat ar Aaa 
exprimată în răspunsul solemn la doxo! ogie: i m: 
Acesta este, într-adevăr, unul dintre cele mai i ar 
tante cuvinte din lume, pentru că el exprimă aeon x 
Bisericii de a-L urma pe Hristos în nean iii 
Tatăl, de a face din această înălţare destinu pai 
Acesta este darul lui Hristos pa ce eng iapa 
în El putem spune „amin“ lui s um , ana 

ă El însuși este „Aminul” nostru către u 
ine: aa este un „amin” către Hristos. e 
„amin” decide soarta rasei sama El descoper: 

i ătre Dumnezeu a început. "af 
e legi Cp rai încă foarte la început. Am Paren 
„această lume”. Ne-am adunat a un a a pi = 

inaţia. Am zis „amin“ acestei ves - tem 
a e d la această chemare şi poruncă. Şi 

începem cu „rugăciuni şi cereri comune“, cu o laudă 
plină de bucurie. O dată mai mult trebuie accentuat 
faptul că adunarea euharistică este plină de bucurie. 
Căci accentul medieval pus pe cruce, deși nu este 
greşit, este unilateral. Liturghia este, înainte de orice, 
adunarea plină de bucurie a celor care Îl vor întâlni pe 
Domnul cel înviat și vor intra cu El în cămara de 
nuntă. Şi tocmai această bucurie a așteptării şi aceas- 
tă aşteptare a bucuriei sunt exprimate în cântare şi ri- 
tual, în veşminte şi tămâiere, în acea întreagă „fru- 
museţe“ a liturghiei care adeseori a fost înfierată ca 
inutilă şi chiar păcătoasă. 

Este inutilă, într-adevăr, pentru că ne situăm din- 
colo de categoriile „necesarului“. Frumuseţea nu este 
niciodată „necesară”, „funcţională” sau „folositoare”. 
Atunci când, aşteptând pe cineva drag, aşternem 
masa și o împodobim cu lumânări şi flori, facem toate 
acestea nu din necesitate, ci din dragoste. Şi Biserica 
este dragoste, aşteptare şi bucurie. Potrivit tradiţiei 
noastre ortodoxe, ea este cerul pe pământ, este bucu- 
ria copilăriei redobândite, acea bucurie nestânjenită, 
necondiționată și dezinteresată, singura în stare să 
transforme lumea. În evlavia noastră matură, seri- 
oasă, noi cerem definiţii şi justificări, şi ele sunt înră- 
dăcinate în teamă - teama de denaturare, de deviere, 
de „influenţe păgâne” şi de câte altele. Dar „cel ce se 
teme nu este desăvârșit în iubire” ( In. 4, 18). Atâta 
vreme cât creștinii vor iubi Împărăţia lui Dumnezeu şi 
nu doar vor discuta despre ea, ei o „vor reprezenta” şi 
semnifica în ceva artistic şi în frumos. Şi săvârşitorul 
acestei taine a bucuriei se va înveșmânta în preafru- 
moase odăjdii, pentru că el este îmbrăcat în slava 

Împărăției, pentru că până şi în aspectul omului se 
vede slava lui Dumnezeu. În Euharistie noi ne aflăm în 
prezenţa lui Hristos şi asemenea lui Moise înaintea lui 
Dumnezeu, suntem acoperiţi cu slava Lui. Hristos 
însuşi a purtat o îmbrăcăminte ţesută dintr-un singur 
fir, pe care soldaţii, pe Golgota, nu s-au îndurat s-o 
sfâșie; cu siguranţă ea nu fusese cumpărată în piaţă, 
ci fusese făcută de niște mâini iubitoare. Da, frumu- 
seţea pregătirii noastre pentru Euharistie nu are o utili- 
tate practică. Romano Guardini a vorbit în mod înţe- 
lept despre această frumuseţe fără rost practic. Astfel, 
vorbind despre liturghie, el spune: 

„Omului, cu ajutorul harului, îi este dată posibili- 
tatea de a-și schimba fiinţa fundamentală, de a deveni 
cu adevărat ceea ce el ar trebui să fie şi tânjeşte să fie, 
potrivit destinului său dumnezeiesc, adică un copil al 
lui Dumnezeu. În liturghie el intră „la Dumnezeu, care 
bucură tinereţea lui...“ . Întrucât viaţa liturghiei este 
superioară celei căreia realitatea obișnuită îi dă fie 
posiblitatea, fie forma de expresie, ea adaptează for- 
me şi metode potrivite din singura sferă în care aces- 
tea pot fi găsite, adică din artă. Ea vorbeşte măsurat şi 
melodios; foloseşte gesturi riguroase, ritmice; se 
îmbracă în culori şi veşminte fără nici o legătură cu 
viaţa de fiecare zi... Ea este, în înţelesul cel mai înalt, 
viața unui copil, în care totul este imagine, melodie şi 
cântec. Astfel, acesta este faptul minunat pe care îl 
demonstrează liturghia: ea unește actul şi realitatea 
într-o stare de copilărie supranaturală înaintea lui 
Dumnezeu”. 


1. Romano Guardini, The Church and The Catholic, and The 
Spirit of the Liturgy (New York, 1950), p.180-181. 

Următorul act al liturghiei este intrarea slujitorului 
în altar. Acesteia i s-au dat toate explicaţiile simbolice 
posibile, dar ea nu este un „simbol”. Este însăşi mişca- 
rea Bisericii ca trecere de la vechi la nou, de la „aceas- 
tă lume” în „lumea ce va să vină” şi, ca atare, este miş- 
carea esenţială a „călătoriei“ liturgice. În această lume 
nu există altar, iar templul a fost distrus. Întrucât sin- 
gurul altar este Hristos însuşi, omenitatea Sa, pe care 
El a asumat-o şi îndumnezeit-o şi a făcut-o templu al 
lui Dumnezeu, altarul prezenţei Sale; iar pentru că 
Hristos S-a înălţat la cer, altarul este astfel semn că în 
Hristos ni s-a dat acces în cer, că Biserica este „trece- 
rea” spre cer, intrarea în sanctuarul ceresc şi că doar 
„intrând”, înălțându-se la cer, Biserica se împlinește pe 
sine, devine ceea ce este. Şi astfel intrarea, această 
apropiere a slujitorului — şi, în el, a întregii Biserici — 
de altar, nu este un simbol. Este actul crucial şi deci- 
siv în care sunt revelate şi stabilite dimensiunile reale 
ale sacramentului. Nu „harul” coboară; Biserica intră 
în „har“, şi har înseamnă făptura cea nouă, Împărăţia, 
lumea ce va să fie. Şi în timp ce slujitorul se apropie 
de altar, Biserica intonează imnul pe care îngerii îl 
cântă necontenit înaintea tronului lui Dumnezeu — 
„Sfinte Dumnezeule, Sfinte tare, Sfinte fără de moarte” 
— , şi preotul zice: „Dumnezeule cel Sfânt, ... Cel ce cu 
glas întreit-sfânt ești lăudat de serafimi şi slăvit de 
heruvimi şi de toată puterea cerească închinat”. 
Îngerii nu se află aici pentru a decora şi inspira. Ei 
simbolizează cerul, cel mai de deasupra, plin de slavă 
şi mai presus de înţelegere, despre care ştim doar un 

singur lucru: că el răsună veşnic de lauda adusă slavei 
şi sfințeniei dumnezeieşti. „Sfânt” este numele real al 
lui Dumnezeu, nu Dumnezeul „savanților şi filosofi- 
lor”, ci Dumnezeul cel viu al credinţei. Cunoaşterea 
despre Dumnezeu rezultă în definiţii şi distincţii. 
Cunoaşterea lui Dumnezeu duce la acest unic, incom- 
prehensibil şi totuşi evident şi inevitabil cuvânt: sfânt. 
Şi prin acest cuvânt exprimăm atât faptul că Dumne- 
zeu este Absolut Altul, Cel despre care nu ştim nimic, 
şi că El este sfârşitul foamei noastre, al tuturor dorin- 
telor noastre, Cel neajuns, Care pune în mişcare voin- 
ţa noastră, comoara tăinuită care ne atrage, şi că de 
fapt nu este nimic vrednic de cunoscut în afară de EI. 
„Sfânt” este cuvântul, cântarea, „reacţia” Bisericii, la 
intrarea sa în cer, când stă în faţa slavei cerești a lui 
Dumnezeu. 


6 


Acum, pentru prima dată de când a început 
călătoria euharistică, preotul slujitor se întoarce spre 
popor. Până aici el a fost cel care a condus Biserica în 
ascensiunea ei, dar acum mișcarea şi-a atins țelul. Şi 
preotul, a cărui liturghie, a cărui unică funcţie și ascul- 
tare în Biserică este de a reprezenta, de a face prezen- 
tă preoţia lui Hristos însuşi, spune poporului: „Pace 
vouă”. În Hristos, omul se întoarce la Dumnezeu și, în 
Hristos, Dumnezeu vine la om. Ca Noul Adam, ca 
omul desăvârşit, El ne conduce la Dumnezeu: ca Dum- 
nezeu întrupat, El ni-L revelează pe Tatăl şi ne împacă 
cu Dumnezeu. El este pacea noastră — împăcarea cu 

Dumnezeu, iertarea dumnezeiască, comuniunea. lar 
pacea pe care preotul o vesteşte şi pe care ne-o dă 
este pacea pe care Hristos a întemeiat-o între Dum- 
nezeu şi lumea Sa, și în care noi, Biserica, am intrat. 

În această pace -— care „depăşeşte orice înţele- 
gere” -— începe acum liturghia Cuvântului. Creștinii 
apuseni sunt aşa de obişnuiţi să distingă Cuvântul de 
sacrament, încât poate fi dificil pentru ei să înțeleagă 
că, în perspectivă ortodoxă, liturghia Cuvântului este 
tot atât de sacramentală pe cât de „evanghelic” este 
sacramentul. Sacramentul este o manifestare a Cu- 
vântului. Şi atâta vreme cât nu se depăşeşte dihoto- 
mia dintre Cuvânt și sacrament, nu poate fi înţeles 
adevăratul sens, atât al Cuvântului, cât şi al sacra- 
mentului, și în special adevăratul înţeles al „sacramen- 
talismului” creştin, în toate implicaţiile lor minunate. 
Vestirea Cuvântului este un act sacramental prin exce- 
lenţă pentru că este un act transformator. El trans- 
formă cuvintele omenești ale Evangheliei în Cuvântul 
lui Dumnezeu şi manifestare a Împărăției. Iar pe omul 
care ascultă Cuvântul îl transformă în receptacol al 
Cuvântului şi templu al Duhului Sfânt. În fiecare sâm- 
bătă seara, la Vecernia mare, Evanghelia este adusă în 
procesiune solemnă în mijlocul credincioșilor, şi prin 
acest act este vestită și arătată Ziua Domnului. Pentru 
că Evanghelia nu este numai o „consemnare“ a învierii 
lui Hristos, Cuvântul lui Dumnezeu este eterna venire 
la noi a Domnului înviat, înseşi puterea şi bucuria 
Învierii. 

În liturghie, citirea Evangheliei este precedată de 
„Aliluia“, de cântarea acestui misterios cuvânt „teofor” 
(purtător de Dumnezeu), care este salutul plin de 

bucurie al celor care văd venirea Domnului, care 
cunosc prezenţa Lui şi care îşi exprimă bucuria la 
această slăvită parousia. „lată-L”, ar putea fi cea mai 
potrivită traducere a acestui cuvânt intraductibil. 

lată de ce citirea şi  predicarea Evangheliei în 
Biserica Ortodoxă este un act liturgic, o parte integrală 
şi esenţială a sacramentului. Ea este ascultată ca şi 
Cuvânt al lui Dumnezeu și este primită în Duhul, adică 
în Biserică, cea care este viaţa Cuvântului și „creş- 
terea” lui în lume. 


7 


Pâine şi vin: pentru a înţelege semnificaţia lor 
iniţială şi veșnică, să uităm, pentru un timp, contro- 
versele nesfârşite care, puţin câte puţin, le-au trans- 
format în „elemente“ ale unei speculaţii teologice 
aproape abstracte. Într-adevăr, unul dintre principalele 
defecte ale teologiei sacramentale este că, în loc să 
urmeze etapele călătoriei euharistice, cu revelarea 
progresivă a înţelesului ei, teologii au aplicat Euha- 
ristiei un set de întrebări abstracte, pentru a o forța să 
intre în propriul lor cadru intelectual. În această abor- 
dare, liturghia în sine a dispărut din sfera interesului și 
investigaţiei teologice, rămânând doar „momente” izo- 
late, „formule“ şi „condiţii de validitate”. A dispărut 
Euharistia ca act organic, atotcuprinzător şi profund 
transformator al întregii Biserici, şi au rămas doar 
părţi, „esenţiale” şi „neesenţiale”, „elemente”, „consa- 
crare” etc. Astfel, de pildă, pentru a explica și defini 
înţelesul Euharistiei, în modul în care o face o anu- 

mită teologie, nici nu mai este nevoie de cuvântul 
„euharistie”; el a devenit irelevant. Şi totuşi, pentru 
Părinţii epocii primare, acesta era cuvântul cheie, care 
dădea unitate şi sens tuturor „elementelor” liturghiei. 
Părinţii numeau Euharistie pâinea și vinul punerii 
înainte, oferirea şi sfinţirea lor şi, în cele din urmă, 
împărtăşirea cu ele. Toate acestea erau Euharistie, şi 
toate acestea puteau fi înţelese doar în cadrul 
Euharistiei. 

Înaintând în liturghia euharistică, soseşte vremea 
să-l oferim lui Dumnezeu în întregime viaţa noastră, 
pe noi înşine, lumea în care trăim. Aceasta este cea 
dintâi semnificaţie a aducerii de către noi la altar a ele- 
mentelor care constituie hrana noastră. Pentru că ştim 
deja că hrana este viaţă, că este principiul însuși al 
vieţii şi că întreaga lume a fost creată ca hrană pentru 
om. Ştim, de asemenea, că a oferi lui Dumnezeu 
această hrană, această lume, această viaţă constituie 
funcţia „euharistică” iniţială a omului, însăşi împlinirea 
sa ca om. Noi ştim că am fost creaţi ca Slujitori ai 
sacramentului vieţii, ai transformării ei în viaţă-în- 
Dumnezeu, în comuniune cu Dumnezeu. Noi ştim că 


adevărata viaţă este „euharistică”, un elan de iubire şi . 


adorare către Dumnezeu, în care pot fi revelate şi 
împlinite sensul şi valoarea a tot ce există. Ştim că am 
pierdut această viaţă euharistică, dar, în final, știm că 
în Hristos, Noul Adam, Omul desăvârșit, această viaţă 
euharistică i-a fost redată omului. Pentru că El însuși a 
fost euharistie desăvârșită; El S-a adus pe Sine jertfă 
în totală supunere, iubire şi recunoştinţă faţă de 
Dumnezeu, Care era însăşi viaţa Lui, şi El ne-a dăruit 

această viaţă desăvârșită şi euharistică. In El, Dum- 
nezeu a devenit viaţa noastră. A edi 
Şi astfel în această oferire lui Dumnezeu a pâinii şi 
vinului, a hranei pe care trebuie să o mâncăm pentru 
a trăi, ne oferim pe noi înşine, viaţa noastră şi întrea- 
ga lume lui Dumnezeu. „Întreaga lume, ca pe un măr, 
în mâini s-o luăm!”, a zis un poet rus. Aceasta este 
Euharistia noastră. Este ceea ce Adam n-a reuşit să 
facă şi care în Hristos a devenit însăşi viaţa omului: 
elan de adorare şi laudă în care toată bucuria şi 
suferinţa, toată frumuseţea şi toată frustrarea, toată 
foamea şi toată satisfacția sunt raportate la Țelul lor 
final şi devin în cele din urmă pline de sens. Da, a 
siguranţă, aceasta înseamnă o jertfă, dar jertfa este 
cel mai firesc act al omului, esenţa însăși a vieţii lui. 
Omul este o fiinţă jertfelnică, pentru că el îşi află viaţa 
în iubire, iar iubirea este jertfelnică: ea plasează valoa- 
rea, sensul însuşi al vieţii în altul şi îşi dăruieşte viaţa 
celuilalt, şi în această dăruire, în această jertfă, des- 
ă ul şi bucuria vieţii. 
it pice, dat şi pe noi înşine lui Dumnezeu. 
Dar facem aceasta în Hristos şi întru pomenirea Lui. 
Noi facem aceasta în Hristos pentru că El a oferit deja 
lui Dumnezeu tot ceea ce este de oferit, El a săvârşit 
o dată pentru totdeauna această Euharistie, și nimig 
nu a rămas neoferit. În El a fost Viaţă - şi această viață 
a noastră a tuturor El a dat-o lui Dumnezeu. Biserica 
sunt toţi cei care au fost primiţi în viaţa euharistică a 
lui Hristos. Şi noi facem aceasta întru pomenirea Lui 
pentru că, aducând în dar, iară şi iară, viaţa noastră şi 
lumea noastră lui Dumnezeu, descoperim de fiecare 

dată că nu avem nimic altceva să-l oferim decât pe 
Hristos însuşi — Viaţa lumii, deplinătatea a tot ce 
există. Ea este Euharistia Lui, şi El este Euharistia. Aşa 
cum se spune în rugăciunea punerii înainte, „EI este 
cel ce aduce şi Cel ce Se aduce”. Liturghia ne conduce 
în Euharistia atotcuprinzătoare a lui Hristos și ne des- 
coperă faptul că singura Euharistie, singura adevărată 
ofrandă a lumii este Hristos. Venim, iară şi iară, cu 
darul vieților noastre; aducem şi „jertfim”, adică dăm 
lui Dumnezeu ceea ce EI ne-a dat nouă; şi de fiecare 
dată ajungem la capătul tuturor jertfelor, al tuturor 
dăruirilor, al desăvârșitei Euharistii, pentru că de fie- 
care dată ni se descoperă că Hristos a oferit tot ce 
există şi că S-a jertfit pe EI, şi tot ce există, în supre- 
ma Sa jertfă de Sine. Noi toţi suntem cuprinși în Euha- 
ristia lui Hristos, şi Hristos este Euharistia noastră. 

Şi astfel, aducând pâinea și vinul la altar, noi 
cunoaştem că Hristos însuși este cel care ne poartă pe 
noi toţi şi toată viaţa noastră la Dumnezeu, în înălțarea 
Sa euharistică. De aceea, în acest moment al liturghiei 
noi comemorăm sau pomenim. „Domnul Dumnezeu 
să pomenească în Împărăţia Sa...” Pomenirea este un 


act de iubire. Dumnezeu ne pomenește, şi pomenirea . 


Lui, iubirea Lui, este temelia lumii. Iar în Hristos şi noi 
pomenim. Devenim din nou ființe deschise iubirii, 
pomenind şi noi. Biserica, în separarea ei de „această 
lume”, în călătoria ei spre cer, pomenește lumea, pome- 
neşte pe toţi oamenii, pomenește întreaga creaţie, o 
duce în iubire la Dumnezeu. Euharistia este sacra- 
ment al unei pomeniri cosmice: ea este, într-adevăr, o 
restaurare a iubirii ca viaţa însăşi a lumii.: 

Pâinea şi vinul sunt acum pe altar, acoperite, 
ascunse, așa cum viaţa noastră „este ascunsă E 
Hristos întru Dumnezeu” (Col.5, 5). Acolo stă, il ia 
în Dumnezeu, viaţa în întregimea ei, viaţă re Ae 
Hristos a adus-o înapoi la Dumnezeu. Şi preotu ei 
tor rosteşte: „Să ne iubim unii pe alţii, serile aria 
să mărturisim...”. Urmează sărutarea păcii, unul di să 
actele fundamentale ale liturghiei creştine. i a 
pentru ca să fie Biserică, trebuie să fie A cală la 
acestei iubiri divine pe care Dumnezeu „a revărsat-o p 
inimile noastre”. Fără această iubire palet sie 
„valid” în Biserică, întrucât nimic nu este posibi “ pn 
ţinutul Euharistiei lui Hristos este iubirea, şi TaI pi 
iubire ajungem să pătrundem şi să ne împă Sa a 
ea, pentru că noi nu suntem în stare de o as e 
iubire. Am pierdut această iubire. Hristos îns Fia 
dăruit această iubire, şi Biserica este acest dar. i 
rica s-a întemeiat prin iubire şi pe iubire, şi în ae si 
lume ea trebuie să dea mărturie de această iu =. 
o reprezinte, să facă iubirea prezentă, aie 
creează şi transformă: ea este, deci, „principiu 


al sacramentului. 


3 


„Sus să avem inimile”, spune preotul slujitor, i 
poporul răspunde: „Avem, către Domnul č i ai 
este anaphora, înălţare a ofrandei noastre, a rca că 
înşine. Este înălţarea Bisericii la cer. „Dar mă tai ad 
jesc eu, oare, de cer”, spune Sfântul loan 

mul, „când eu însumi am devenit cer...?” Atât de ade- 
sea Euharistia a fost explicată cu referire doar la da- 
ruri: ce „se întâmplă” cu pâinea şi vinul, şi de ce, şi 
când se întâmplă! Dar trebuie să înţelegem că ceea ce 
„se întâmplă” cu pâinea și vinul se întâmplă pentru că 
ceva s-a întâmplat mai întâi cu noi, cu Biserica. Pentru 
că noi am „intemeiat” Biserica, iar aceasta înseamnă 
că L-am urmat pe Hristos în înălţarea Sa la cer; pentru 
că El ne-a primit la masa Sa în Împărăţia Sa; pentru că, 
în termeni teologici am intrat în Eshaton, iar acum 
suntem dincolo de timp şi spaţiu şi pentru că toate 
acestea ni s-au întâmplat mai întâi nouă, ceva se 
întâmplă şi cu pâinea şi vinul. 


„Sus să avem inimile”, zice preotul slujitor. 
„Avem către Domnul”, răspunde poporul. 
„Să mulţumim Domnului” (Eucharistisomen), 
zice preotul slujitor. 

Când omul se află în faţa tronului lui Dumnezeu, 
când a împlinit tot ceea ce Dumnezeu i-a dat să împli- 
nească, când toate păcatele îi sunt iertate şi toată 
bucuria îi este redată, atunci nu-i mai rămâne nimic 
altceva de făcut decât să aducă mulţumire. Euharistia 
(mulţumire) este starea omului desăvârşit. Euharistia 
este vieţuirea în rai. Euharistia este singurul răspuns 
deplin şi real al omului la darurile lui Dumnezeu: 
creaţia, răscumpărarea şi Împărăţia cerurilor. Dar 
acest om desăvârşit care stă înaintea lui Dumnezeu 
este Hristos. Doar în El tot ceea ce Dumnezeu a dat 

omului a fost împlinit şi adus înapoi în cer. Doar El 
este Fiinţa Euharistică desăvârșită. El este Euharistia 
lumii. În şi prin această Euharistie întreaga creaţie 
devine ceea ce dintotdeauna a fost menită să fie, dar 
n-a reuşit să fie. 

„Cu vrednicie şi cu dreptate...” să mulţumim, răs- 
punde poporul, exprimând prin aceste cuvinte „preda- 
rea necondiționată” cu care începe adevărata „religie“. 
Deoarece credinţa nu este rodul unei căutări intelec- 
tuale sau al „pariului“ lui Pascal. Nu este o soluţie ra- 
ţională la frustrările şi neliniştile vieţii noastre. Nu se 
naşte din „lipsa” a ceva, ci, în ultimă instanţă, izvo- 
răşte din deplinătate, din iubire, din bucurie. „Cu vred- 
nicie şi cu dreptate”, exprimă toate acestea. Este sin- 
gurul răspuns posibil la faptul că Dimnezeu ne 
cheamă la viaţă și la belşug de viaţă. 

Şi aşa preotul începe marea Rugăciune euharistică: 


„Cu vrednicie şi cu dreptate este a-Ţi cânta Ţie, pe 
Tine a Te binecuvânta, pe Tine a Te lăuda, Ţie a-i 
mulţumi, Ţie a ne închina, în tot locul stăpânirii Tale; 
căci Tu ești Dumnezeu negrăit şi necuprins cu gândul, 
nevăzut, neajuns, pururea fiind și același fiind... Tu 
din neființă la fiinţă ne-ai adus pe noi, şi căzând noi, 
iarăşi ne-ai ridicat şi nu Te-ai depărtat, toate făcându- 
le, până ce ne-ai suit la cer şi ne-ai dăruit Împărăţia Ta 
ce va să fie. Pentru toate acestea mulţumim Ție..., 
pentru toate pe care le ştim, şi pe care nu le ştim; pen- 
tru binefacerile Tale cele arătate, şi cele nearătate, ce 
ni s-au făcut nouă...”. 

Începutul Rugăciunii euharistice este de obicei 
numit „Prefaţă”. Şi deşi această Prefaţă aparţine tutu- 
ror riturilor euharistice cunoscute, nu i s-a acordat 
prea multă atenţie în dezvoltarea teologiei euharistice. 
O „prefaţă” este ceva care nu ţine de fapt de corpul 
unei cărţi. Iar teologii au neglijat-o, pentru că erau 
nerăbdători să ajungă la „problemele” reale: sfinţirea 
şi prefacerea elementelor, jertfa şi alte aspecte. Aici 
aflăm principalul „defect” al teologiei creştine; teolo- 
gia euharistiei a încetat să fie Euharistică, şi astfel a 
îndepărtat spiritul euharistic din înţelegerea acestei 
taine, din însăşi viaţa Bisericii. Lunga controversă des- 
pre cuvintele de instituire şi invocarea Duhului Sfânt 
(epicleza), care a continuat timp de secole între Răsă- 
rit şi Apus, constituie un exemplu foarte bun al aces- 
tei faze „neeuharistice” din istoria teologiei sacra- 
mentale. 

Dar trebuie să înţelegem că tocmai această prefaţă 
- acest act, acest cuvinte, această mişcare de mulţu- 
mire ~- este cea care într-adevăr „face posibil” tot ceea 
ce urmează. Pentru că, fără acest început, restul nu ar 
putea avea loc. Euharistia lui Hristos şi Hristos — Euha- 
ristia este „implinirea” care ne aduce la ospăţul din 
Împărăţie, care ne înalţă la cer şi ne face părtaşi 
hranei dumnezeieşti. Căci Euharistia — mulţumire şi 
laudă - este însuși chipul şi conţinutul vieţii celei noi 
pe care Dumnezeu ne-a dat-o atunci când în Hristos El 
ne-a împăcat cu Sine. Împăcarea, iertarea, puterea de 
viaţă - toate acestea își au țelul şi împlinirea în această 
nouă stare a fiinţei, acest nou fel de viaţă, care este 
Euharistia, singura viaţă adevărată a creaţiei, cu Dum- 

nezeu şi în Dumnezeu, singura legătură adevărată din- 
tre Dumnezeu şi lume. 

Ea este într-adevăr prefață la lumea care va să fie, 
poarta spre Împărăţie: şi noi mărturisim şi vestim 
aceasta atunci când, vorbind de Împărăţia căre va să 
fie, afirmăm în același timp că Dumnezeu ne-a înzes- 
trat deja cu ea. Acest viitor ne-a fost dat în trecut pen- 
tru ca să poată constitui prezentul însuşi, viaţa însăşi, 
însăşi ziua de azi a Bisericii, 

Şi astfel Prefaţa se împlineşte în imnul „intreit 
sfânt” — „Sfânt, Sfânt, Sfânt” — al veşnicei doxologii, 
care este firea tainică a tot ce există. „Plin este cerul 
şi pământul de mărirea Ta”. Trebuie să ne înălțţăm la 
cer în Hristos pentru a vedea şi înțelege creaţia, ea 
fiind cu adevărat preamărire a lui Dumnezeu, ca răs- 
puns la dragostea dumnezeiască, singurul în care 
creaţia devine ceea ce Dumnezeu vrea să fie: mulţu- 
mire, euharistie, adorare. Aici — în dimensiunea ce- 
rească a Bisericii, cu „mii de arhangheli și zeci de mii 
de îngeri, heruvimii... şi serafimii... care se înalță 
zburând...” — ca noi să putem în cele din urmă să ne 
exprimăm pe noi înşine, cântând: „Sfânt, Sfânt, Sfânt, 
Domnul Savaot. Plin este cerul și pământul de mărirea 
Ta. Osana întru cei de sus! Binecuvântat este Cel ce 
vine întru numele Domnului.” 

Acesta este scopul ultim a tot ceea ce există, 
sfârşitul, țelul şi împlinirea, pentru că acesta este 
începutul, principiul Creaţiei. 

Dar în timp ce stăm înaintea lui Dumnezeu, adu- 
cându-ne aminte de tot ce a făcut pentru noi şi ofe- 
rindu-l mulțumirea noastră pentru toate binefacerile 
Lui, descoperim în mod inevitabil conţinutul acestei 
întregi mulţumiri şi aduceri-aminte ca fiind Hristos. 
Toată această aducere-aminte este, în cele din urmă, 
aducerea-aminte de Hristos: toată mulţumirea este, în 
final, mulţumire pentru Hristos. Întru El era viaţă, şi 
viaţa era lumina oamenilor. lar în lumina Euharistiei 
noi vedem că Hristos este într-adevăr viaţa și lumina a 
tot ce există și slava care umple cerul şi pământul. Nu 
există nimic altceva vrednic de aducere-aminte, nimic 
altceva pentru care să mulţumim, pentru că în El toate 
îşi găsesc fiinţa lor, viaţa lor, țelul lor. 

Cântarea „Sfânt, Sfânt, Sfânt”, ne duce deci atât 
de firesc, atât de logic spre acel om, spre acea noapte, 
spre acel eveniment în care această lume şi-a găsit, o 
dată pentru totdeauna, judecata ei și mântuirea ei. 
După ce am cântat „Sfânt, Sfânt, Sfânt” şi am mărtu- 
risit măreţia slavei dumnezeiești, noi nu părăsim cu 
totul acest moment, îndreptându-ne spre următoarea 
subdiviziune a rugăciunii, anamneza. Nu. Aducerea- 
aminte constituie împlinirea doxologiei noastre, Euha- 
ristia conducându-ne din nou, „firesc”, în înseşi inima 
și conţinutul întregii pomeniri și mulţumiri. 


„Sfânt eşti şi preasfânt, şi slava Ta este plină de 
măreție. Căci Tu ai iubit lumea atât de mult, încât pe 
Unul-Născut Fiul Tău L-ai dat, ca tot cel ce crede într- 
Însul să nu piară, ci să aibă viaţă veşnică. Şi Acesta 
venind şi toată rânduiala cea pentru noi plinind, în 

noaptea întru care a fost vândut și mai vârtos Însuşi 
pe Sine S-a dat pentru viața lumii, luând pâinea cu 
sfintele şi preacuratele şi fără prihană mâinile Sale, 
multumind şi binecuvântând, sfinţind .şi frângând a 
dat Sfinţilor Săi Ucenici şi Apostoli, zicând: «Luaţi, 
mâncaţi, acesta este Trupul Meu, care se frânge pen- 
tru voi spre iertarea păcatelor.» Asemenea și paharul, 
după cină, zicând: «Beţi dintru acesta toţi, acesta este 
Sângele Meu, al Legii celei noi, care pentru voi şi pen- 
tru mulţi se varsă, spre iertarea păcatelor.” 


Şi stând înaintea lui Dumnezeu nu avem nimic 
altceva de care să ne aducem aminte, şi nimic altceva 
nu avem să aducem şi să oferim lui Dumnezeu decât 
această jertfă de Sine a lui Hristos, în care s-au împli- 
nit toate jertfele, toată mulţumirea, toată aducerea- 
aminte ~- adică întreaga viaţă a omului şi a lumii. 


Şi aşa: 

„Aducându-ne aminte de această poruncă mântu- 
itoare şi de toate cele ce s-au făcut pentru noi: de 
cruce, de groapă, de învierea cea de a treia zi, de 
suirea la ceruri, de șederea cea de-a dreapta şi de cea 
de-a doua şi slăvită iarăși venire. Ale Tale dintru ale 
Tale, Ţie-Ţi aducem de toate şi pentru toate.” 

Până la acest punct Euharistia a fost înălţarea 
noastră în Hristos, intrarea noastră prin El în „lumea 
ce va să fie”. lar acum, în această jertfă în Hristos a 
tuturor lucrurilor, adusă Celui căruia ele Îi aparţin, sin- 

gurul în care ele există cu adevărat, această mişcare 
de înălţare și-a atins țelul. Ne aflăm la masa pascală a 
Împărăției. Tot ceea ce am oferit — hrana noastră, viaţa 
noastră, pe noi înşine şi întreaga lume - am oferit în 
Hristos şi după chipul lui Hristos, pentru că El Însuşi a 
asumat viaţa noastră şi este viaţa noastră. Şi acum 
toate acestea ne sunt date înapoi ca dar al noii vieţi şi, 
prin urmare, în mod necesar ca hrană. 

„Acesta este Trupul Meu..., acesta este Sângele 
Meu“. „Luaţi, mâncaţi... Beţi...”. Generaţii după gene- 
raţii de teologi s-au tot întrebat: Cum este posibil 
acest lucru? Cum se întâmplă aceasta? Ce se în- 
tâmplă în această prefacere? Şi când anume? Şi care 
este cauza? Nici un răspuns nu pare să fie satisfă- 
cător. Simbol? Dar ce este un simbol? Substanţă, 
accidenţi? Se simte imediat că ceva lipseşte în toate 
aceste teorii în care sacramentul este redus la cate- 
goriile timpului, substanţei şi cauzalităţii, înseşi cate- 

„ goriile „acestei lumi”. 

Ceva lipseşte, pentru că teologul cugetă numai la 
sacrament, uitând de liturghie. Ca un bun om de 
ştiinţă, el mai întâi izolează obiectul studiului său, îl 
reduce la un moment, la un „fenomen” - şi apoi, 
mergând de la general la particular, de la cunoscut la 
necunoscut, el dă o definiţie care, de fapt, mai curând 
iscă noi întrebări, decât să răspundă la ele. Dar de-a 
lungul studiului nostru în principal am arătat că 
întreaga liturghie este sacramentală, adică un unic act 
transformator şi o unică mişcare ascendentă. Şi sco- 
pul acestei mişcări ascensionale este să ne scoată din 
„această lume” şi să ne facă părtași ai lumii care va să 
fie. În această lume - cea care L-a condamnat pe 

Hristos şi, făcând aceasta, s-a condamnat pe sine —, 
nici o pâine, nici un vin nu pot deveni Trupul şi Sân- 
gele lui Hristos. Nimic din ceea ce reprezintă o parte a 
ei nu poate fi „sacralizat”. Dar liturghia Bisericii este 
întotdeauna o anafora, o ridicare, o înălţare. Biserica 
se împlineşte pe sine în cer, în acel nou eon, pe care 
Hristos l-a inaugurat în moartea, învierea şi înălțarea 
Sa şi care i-a fost dat Bisericii în ziua Rusaliilor ca viaţă 
a ei, ca „ţelul” către care se înaintează. În această 
lume, Hristos este răstignit, Trupul Său este frânt şi 
Sângele Său vărsat. Şi trebuie să ieşim din această 
lume, trebuie să urcăm la cer, în Hristos, pentru a 
deveni părtaşi ai lumii care va să fie. 

Dar aceasta nu este o „altă” lume, diferită de cea 
pe care Dumnezeu a creat-o şi ne-a dat-o nouă. Este 
aceeaşi lume a noastră, desăvârşită deja în Hristos, 
dar nu încă în noi. Este aceeaşi lume a noastră, răs- 
cumpărată și restaurată, în care Hristos pe toate le 
umple cu Sine Însuşi. Şi întrucât Dumnezeu a creat 
lumea ca hrană pentru noi, și ne-a dat hrana ca mijloc 
de comuniune cu EI, ca viaţă în EI, hrana cea nouă a 
vieţii celei noi, pe care o primim de la Dumnezeu în 
Împărăţia Sa, este Hristos însuși. El este pâinea noas- 
tră — pentru că de la bun început foamea noastră a 
fost o foame după EI, şi pâinea noastră a fost doar 
un simbol al Lui, un simbol care trebuia să devină 
realitate. 


El S-a făcut om şi a trăit în această lume. El a mân- 


cat şi a băut, şi aceasta înseamnă că lumea de care S-a 
împărtăşit, însăşi hrana lumii noastre, a devenit trupul 
Său, viaţa Sa. Dar viaţa Sa a fost în întregime, în mod 
absolut euharistică — ea în întregime a fost transfor- 


4 — Pentru viaţa lumii 

mată în comuniune cu Dumnezeu și în întregime a 
fost înălţată în cer. lar acum El împărtăşeşte această 
viaţă preamărită cu noi. „Ceea ce singur am făcut — vă 
dau acum vouă: luaţi, mâncaţi...”. 

Noi am oferit pâinea „spre pomenirea” lui Hristos, 
pentru că ştim că Hristos este Viaţă şi, prin urmare, 
orice hrană trebuie să ne conducă la El. lar acum, 
când primim această pâine din mâinile Lui, ştim că El 
a luat întreaga viaţă, a umplut-o cu Sine și a făcut-o 
ceea ce a fost menită să fie: comuniune cu Dumne- 
zeu, sacrament al prezenţei şi iubirii Sale. Doar în 
Împărăţie putem mărturisi, împreună cu Sfântul 
Vasile, că „pâinea aceasta este într-adevăr cinstitul 
Trup al Domnului nostru, iar acest vin, cinstitul Sânge 
al lui Hristos”. Ceea ce este „supranatural“ aici, în 
această lume, ni se revelează ca „natural” dincolo. Şi 
pentru că scopul Bisericii a fost întotdeauna tocmai 
acela de a ne călăuzi „acolo” şi de a ne face ceea ce 
suntem, ea se desăvârșește pe sine în liturghie. 


14 


Duhul Sfânt este cel care arată pâinea ca Trup, şi 
vinul ca Sânge ale lui Hristos.2 Biserica Ortodoxă a 
insistat întotdeauna asupra faptului că prefacerea 
(metabole) elementelor euharistice este realizată prin 
epicleză — invocarea Duhului Sfânt -, şi nu prin cuvin- 
tele de instituire. Această doctrină, însă, a fost adesea 

2. Vezi Liturghia Sf. Vasile: „...şi să le arate: pâinea aceasta 


adică însuși Cinstitul Trup...; iar ceea ce este în potirul acesta 
însuși Cinstitul Sânge...”, 

înțeleasă greşit chiar de către ortodocşi. Important nu 
este să se înlocuiască o „cauzalitate” — cuvintele de 
instituire — cu alta, cu o „formulă” diferită, ci să se 
arate caracterul eshatologic al tainei. Duhul Sfânt vine 
în „ultima şi marea zi” a Rusaliilor. El face văzută 
lumea ce va să fie. El inaugurează Împărăţia. El ne 
trece întotdeauna dincolo. A fi în Duhul, înseamnă a fi 
în cer, pentru că Împărăţia lui Dumnezeu este „bucu- 
rie şi pace în Duhul Sfânt”. Şi astfel în Euharistie El 
este Cel care pecetluieşte şi confirmă ridicarea noas- 
tră la cer, Cel care transformă Biserica în trupul lui 
Hristos şi — deci — arată elementele ofrandei noastre ca 
şi comuniune în Duhul Sfânt. Aceasta este sfinţirea lor. 


15 


Dar înainte de a ne putea împărtăşi de hrana 
cerească, mai rămâne de împlinit un ultim act absolut 
esenţial: să ne rugăm pentru alţii. A fi în Hristos în- 
seamnă a fi asemenea Lui, înseamnă a ne impropria 
însăşi mişcarea vieţii Lui. Şi fiindcă El „pururea este 
viu pentru ca să mijlocească pentru ei” (Evrei 7, 25), 
noi nu putem decât să ne însuşim mijlocirea Lui, să o 
facem a noastră. Biserica nu este o adunare prin inter- 
mediul căreia evadăm - în mod corporativ sau indivi- 
dual — din această lume, pentru a gusta extazul mistic 
al veşniciei. Împărtăşania nu este o „experienţă mis- 
tică”: noi bem din potirul lui Hristos, Cel ce S-a dat pe 
Sine pentru viaţa lumii. Pâinea de pe disc şi vinul din 
potir sunt menite a ne aminti de întruparea Fiului lui 
Dumnezeu, de cruce şi de moartea Sa. Însăşi bucuria 

Împărăției este cea care ne face să ne aducem aminte 
de lume şi să ne rugăm pentru ea. Împărtăşirea cu 
Duhul Sfânt este cea care ne îngăduie să iubim lumea 
cu dragostea lui Hristos. Euharistia este sacramentul 
unităţii şi momentul adevărului: în ea vedem lumea în 
Hristos, aşa cum este ea cu adevărat, şi nu din punc- 
tele noastre de vedere particulare şi deci limitate şi 
parţiale. Rugăciunea pentru ceilalţi începe aici, mesia- 
nic, şi acesta este singurul început adevărat pentru 
misiunea Bisericii; și atunci când, lepădând „toată 
grija cea lumească”, părem că am părăsit „această 
lume”, o redobândim de fapt în întreaga ei realitate. 
Rugăciunea pentru ceilalţi constituie astfel singura 
pregătire adevărată pentru împărtăşanie. Pentru că în 
şi prin Împărtăşanie nu numai că noi devenim un trup 
și un duh, dar suntem readuși în acea stare de comu- 
niune şi iubire pe care lumea le-a pierdut. Şi marea 
Rugăciune euharistică este rezumată acum în Rugă- 
ciunea Domnească, fiecare cerere a acesteia presupu- 
nând o totală şi completă dedicare faţă de Împărăţia 
lui Dumnezeu în lume. Este rugăciunea Lui, şi El ne-a 
dat-o nouă, a făcut-o rugăciunea noastră, după cum L-a 
făcut pe Tatăl Său, Tatăl nostru. Nimeni nu este cu 
adevărat „vrednic“ să primească Împărtăşania, nimeni 
nu este cu adevărat pregătit pentru ea. În acest mo- 
ment, orice merit, orice virtute, orice act de evlavie, 
dispar şi se topesc. Viaţa ne vine din nou ca Dar, un 
dar gratuit şi dumnezeiesc. Din această pricină, în 
Biserica Ortodoxă elementele euharistice sunt numite 
Sfintele Daruri. Adam este introdus din nou în Rai, 
scos din nimicnicie și încununat ca rege al Creaţiei. 
Totul este gratuit: nimic nu ni se cuvine şi totuşi ni se 

dăruieşte tot. Şi, prin urmare, cea mai mare smerenie 
şi supunere este să accepți darul, să zici da - cu 
bucurie şi recunoştinţă. Nu putem face nimic, şi totuşi 
devenim ceea ce Dumnezeu a voit să fim din veșnicie 
— când suntem euharistici. 


16 


Şi acum a sosit vremea să ne întoarcem în lume. 
„Cu pace să ieşim”, spune preotul la ieşirea din altar, 
şi aceasta este ultima poruncă a liturghiei. Trebuie să 
părăsim Muntele Taborului, cu toate că ne este bine 
acolo. Suntem trimiși înapoi în lume. Dar de acum noi 
„am văzut lumina cea adevărată, am primit Duhul cel 
ceresc”. Şi ca martori ai acestei Lumini, ca martori ai 
Duhului trebuie să „mergem mai departe” şi să înce- 
pem misiunea fără de sfârşit a Bisericii. Şi din nou 
începutul, şi din nou lucruri care păreau imposibile ni 
se descoperă ca posibile. Timpul lumii devine timpul 
Bisericii, timpul mânturii şi al răscumpărării. Şi 
Dumnezeu ne-a făcut competenţi, cum a spus Paul 
Claudel, competenţi să fim martorii Lui, să împlinim 
ceea ce El Însuşi a făcut şi face mereu. Acesta este 
înţelesul Euharistiei; de aceea misiunea Bisericii 
începe în liturghia înălţării, pentru că numai ea face 
posibilă liturghia misiunii. 


III 
TIMPUL MISIUNII 


1 


y Părăsind biserica după Liturghie, intrăm din nou în 
timp, şi timpul, deci, este primul „obiect” al credinței 
și faptei noastre creştine. Pentru că el este, într-adevăr 
imaginea realităţii noastre fundamentale, a optimis- 
mului, ca și a pesimismului vieţii noastre, a vieţii ca 
viaţă, şi a vieţii ca moarte. Prin timp, pe de o parte, 
experiem viaţa ca posibilitate, creştere, împlinire, ca 
înaintare către un viitor. Prin timp, pe de altă parte 
întreg viitorul se destramă în moarte şi nimicire. Tim. 
pul este singura realitate a vieţii şi totuși, în mod 
curios, este o realitate neexistentă: în mod constant 
el descompune viaţa, într-un trecut care nu mai este 
şi într-un viitor care întotdeauna duce spre moarte. 
Prin sine însuși timpul nu este nimic altceva decât un 
şir de stâlpi de telegraf fixaţi la o anumită distanţă şi 
în anumite puncte pe o cale care este chiar moartea 
noastră. 

Toate generaţiile, toţi filosofii au fost întotdeauna 
conștienți de această anxietate a timpului, de para- 
doxul lui. Toate filosofiile, toate religiile sunt, în ultimă 
instanţă, o încercare de a rezolva „problema timpului”. 
Despre el s-au scris mii de cărţi, creştine şi necreștine. 
Scopul nostru nu este de a adăuga o altă „teologie a 

timpului” la toate cele care există deja. Ci, mai 
degrabă, este acela de a descrie foarte pe scurt felul 
în care creștinii au experiat timpul de la bun început 
şi, în continuare, în Biserică. Trebuie spus încă o dată 
că ceea ce oferă Biserica nu este o „soluţie” a unei 
probleme filosofice, ci un dar. lar acesta devine solu- 
tie doar în măsura în care este acceptat în acelaşi chip 
liber şi plin de bucurie în care ne-a fost dat. Sau s-ar 
putea ca bucuria acestui dar să facă irelevante şi de 
prisos atât problema, cât și soluţia ei. 


2 


Pentru a înţelege acest dar ne vom întoarce, o dată 
mai mult, la liturghie, încercând să descifrăm din nou 
limbajul ei uitat. Nimeni, astăzi, cu excepţia tagmei 
particulare şi ezoterice a „liturgiologilor”, nu mai este 
interesat de ceea ce a constituit în trecut o preocupare 
majoră pentru creştini: sărbătorile şi timpurile, 
perioadele rugăciunii; o preocupare foarte reală pen- 
tru „kairos” — timpul celebrării liturgice. Nu numai 
mireanul obişnuit, dar chiar şi teologul pare să spună: 
lumea „simbolismului“ creștin nu mai este lumea 
noastră, ea a eşuat, s-a dus, iar noi avem acum treburi 
mai serioase; ar fi de neconceput, ridicol chiar, să 
încercăm să rezolvăm orice „problemă” reală a vieţii 
moderne raportând-o, să zicem, la Paşti sau Rusalii, 
sau chiar la Duminică. 

Totuşi, să punem acum câteva întrebări. Sunt 
aceste „simboale” doar „simbolice“? Sau eşecul lor se 
explică tocmai prin valoarea simbolică atribuită lor de 

creştinii înşişi, creştini care au încetat să le priceapă 
adevărata lor natură? Şi oare n-au încetat ei să 
priceapă această natură tocmai pentru că, într-o 
anume perioadă, (ne-ar lua prea mult timp ca să dez- 
voltăm acest lucru aici) creştinii au ajuns să creadă că 
„religia” nu are nimic de a face cu timpul, că este, de 
fapt, o salvare din timp? Înainte de a dobândi dreptul 
de a ne descotorosi de vechile „simboluri”, trebuie să 
înţelegem că adevărata tragedie a creștinismului nu 
este „compromisul“ lui cu lumea și cu „materialismul” 
aflat în creștere, ci, dimpotrivă, „spiritualizarea” şi 
transformarea lui într-o „religie“. Şi, aşa cum știm, 
religie a ajuns să însemne o lume a spiritualităţii pure, 
o concentrare a atenţiei asupra chestiunilor referi- 
toare la „suflet”. Creștinii au fost tentaţi să respingă cu 
totul timpul și să-l înlocuiască cu misticismul şi 
căutările „spirituale”, să trăiască, în calitatea lor de 
creștini, în afara timpului, și astfel să scape de frus- 
trările pe care el le implică; să insiste în a considera 
că timpul nu are înţeles real, din punctul de vedere al 
Împărăției, care este „dincolo de timp”. Şi, în cele din 
urmă, au reușit. Ei au golit timpul de sens, umplându- 
de „simboluri” creștine. Iar astăzi, ei înşişi nu ştiu ce 
să facă cu aceste simboluri. Pentru că este imposibil 
să-L „readucem pe Hristos în sărbătoarea Crăciu- 
nului“, dacă nu înţelegem că El a răscumpărat — adică 
a umplut de sens - timpul însuși. 

Trebuie, deci, să înţelegem că preocuparea 
intensă, aproape patologică, a lumii noastre moderne 
faţă de timp şi „problema“ lui este înrădăcinată în 
acest eşec specific creștin. Din cauza noastră, a 
creștinilor, lumea în care trăim pur şi simplu nu are 

timp. Nu este, oare, evident că, cu cât inventăm mai 
multe mijloace de „economisit timp”, cu atât avem 
mai puţin timp? În locul lui s-a instalat o grabă lipsită 
de orice bucurie, întreruptă din când în când de 
relaxare („stai jos şi odihneşte-te!”). Dar oroarea aces- 
tui straniu vacuum, care zace în spatele cuvântului, cu 
adevărat demonic, „relaxare”, este atât de mare încât 
oamenii ajung să ia pilule pentru a-i rezista, cărți 
scumpe despre felul cum să omoare timpul, acest 
pământ al nimănui al „traiului modern”. dd 
Nu există timp, pentru că, pe de o parte, creștinis- 
mul a făcut imposibil pentru om să trăiască în vechiul 
timp natural, a rupt în mod ireparabil ciclul veșnicei 
reîntoarceri. El a vestit deplinătatea timpului, a revelat 
timpul ca istorie şi împlinire şi, cu adevărat, ne-a An- 
veninat”, o dată pentru totdeauna, cu visul unui timp 
plin de sens. Nu există timp, pe de altă parte, pentru 
că, vestind toate acestea, creştinismul totuşi a aban- 
donat timpul, invitându-i pe creștini pur şi simplu să 
părăsească timpul şi să cugete la eternitate ca odihnă 
veşnică (chiar dacă încă nu „relaxare”). În mod cert, 
creştinul poate totuși să împodobească timpul, lipsit 
de sens, cu „simboluri frumoase” şi cu „rituri pline de 
culoare”, de preferinţă „străvechi“. Mai poate ca = la 
intervale regulate şi consultând „rânduielile tipi- 
conale” — să schimbe culoarea veşmintelor liturgice şi 
să condimenteze aceeaşi eternă predică cu referiri la 
Paşti sau Crăciun sau Bobotează. Toate acestea, oricât 
de „inspirate” şi „inălţătoare” ar fi, nu au nici un sens 
pentru timpul adevărat, în care omul adevărat este 
nevoit să trăiască; sau, mai degrabă, pentru lipsa de 

timp, care face din viaţa lui o alternare de coşmar 
între „grabă” şi „relaxare”. 

Şi atunci întrebarea noastră este: Hristos, Fiul lui 
Dumnezeu, a înviat din morţi, în prima zi a săp- 
tămânii, a trimis El pe Duhul Său în ziua Cincizecimii, 
cu alte cuvinte a intrat EI în timp doar pentru ca noi să 
putem să-l „simbolizăm” prin slujbe frumoase, care, 
deşi legate de zile şi de ore, nu au puterea de a da tim- 
pului un înţeles real, de a-l transforma şi de a-l 
răscumpăra? 


3 


De la început creştinii au avut o zi a lor, şi în natu- 
ra ei specifică se află cheia experierii creştine a tim- 
pului. Pentru a o recupera, însă, trebuie să depășim 
legislaţia lui Constantin, care, prin instituirea duminicii 
ca zi obligatorie de odihnă, a transformat-o într-un 
substitut creştin al sabatului iudaic. După care, sem- 
nificaţia unică şi paradoxală a Zilei Domnului a fost 
încetul cu încetul uitată. Totuși semnificaţia ei prove- 
nea tocmai din relaţia ei cu Sabatul, adică, cu întrea- 
ga concepţie biblică despre timp. În experienţa reli- 
gioasă iudaică, sabatul, ziua a şaptea, are o impor- 
tanţă extraordinară, ea este participarea omului la, şi 
afirmarea de către el a bunătăţii creaţiei lui Dumne- 
zeu. „Şi a văzut Dumnezeu că e bine... Şi a binecu- 
vântat Dumnezeu ziua a şaptea şi a sfinţit-o, pentru că 
întrînsa S-a odihnit de toate lucrurile Sale, pe care le-a 
făcut şi le-a pus în rânduială” (Fac. 1, 25; 2, 3). Ziua a 
şaptea este, astfel, primirea plină de bucurie a lumii 

create de Dumnezeu bună foarte. Odihna prescrisă 
pentru acea zi, şi care a fost oarecum pusă în umbră 
de prescripţii şi tabuuri mărunte și legaliste, nu este 
nicidecum „relaxarea“ noastră modernă, o absenţă a 
muncii. Ea este participarea activă la „desfătarea saba- 
tului”, în sfinţenia și plinătatea păcii dumnezeiești ca 
roadă a muncii, ca încununare a întregului timp. Ea 
are, astfel, atât conotaţii cosmice cât şi eshatologice. 
Totuși, această lume „bună foarte” pe care evreul 
o binecuvântează în ziua a şaptea este, în același 
timp, lumea păcatului şi a răzvrătirii împotriva lui 
Dumnezeu, iar timpul ei este timp al exilului şi 
înstrăinării omului de Dumnezeu. Şi, prin urmare, ziua 
a şaptea ne conduce dincolo de ea însăși, către o 
nouă Zi a Domnului ~- ziua mântuirii şi răscumpărării, 
a biruinţei lui Dumnezeu asupra vrăjmașilor Lui. În 
scrierile apocaliptice iudaice târzii apare ideea unei 
noi zile, care este atât cea de a opta — întrucât este 
dincolo de frustrările şi limitările lui „şapte”, a timpu- 
lui acestei lumi —, cât şi cea dintâi, pentru că odată cu 
ea începe timpul cel nou, acela al Împărăției. Dintr-o 
asemenea idee a luat naştere Duminica creștină. 
Hristos a înviat din morţi în prima zi după sabat. 
Viaţa care a strălucit din mormânt era dincolo de 
limitările lui „şapte”, ale timpului care duce spre 
moarte. Ea a fost, astfel, începutul unei vieţi noi şi al 
unui timp nou. A fost cu adevărat cea de a opta și 
prima zi, şi a devenit ziua Bisericii. Potrivit celei de a 
patra Evanghelii, Hristos cel Înviat S-a arătat ucenicilor 
Săi în prima zi (loan 20, 19) şi apoi „după opt zile” 
(20, 26). Aceasta este ziua în care Biserica celebrează 
Euharistia — sacramentul înălţării ei în Împărăţie și al 

participării ei la ospăţul mesianic în „veacul ce va să 
fie”, ziua în care Biserica se desăvârşeşte pe sine ca 
viaţă nouă. Izvoarele cele mai timpurii menţionează 
faptul că, creştinii se întâlnesc statu die - într-o zi 
anume, și nimic din lunga istorie a creştinismului nu a 
putut altera importanţa acestei zile anume. 

O „zi anume”... Dacă creștinismul ar fi fost o cre- 
dinţă pur „spirituală” şi pur eshatologică, nu ar fi fost 
nevoie de o „zi anume”, pentru că misticismul nu este 
interesat de timp. Într-adevăr, pentru a-şi mântui sufle- 
tul, omul nu are nevoie de „calendar”. Şi dacă creşti- 
nismul ar fi fost doar o nouă „religie”, el şi-ar fi stabilit 
un calendar al său, cu obişnuita opoziţie dintre „zilele 
sfinte” şi „zilele profane”, cele care trebuie să fie 
ținute şi respectate, şi cele nesemnificative din punct 
de vedere religios. Ambele înţelesuri au apărut, de 
fapt, mai târziu. Dar nu acesta a fost sensul originar al 
acelei „zile anume“. Ea nu a fost menită să fie o „zi 
sfântă”, opusă celor profane, o comemorare în timp a 
unui eveniment trecut. Înţelesul ei adevărat sta în 
transformarea timpului, nu a calendarului. Pentru că, 
pe de o parte, Duminica a rămas una din zile (timp de 
mai bine de trei secole ea nici nu a fost zi de odihnă), 
cea dintâi a săptămânii, aparținând pe deplin acestei 
lumi. Totuşi, pe de altă parte, în această zi, prin înăl- 
țarea euharistică, Ziua Domnului a fost revelată şi s-a 
manifestat în toată slava ei şi în toată puterea ei trans- 
formatoare, ca sfârşit al acestei lumi şi început al 
lumii ce va să fie. Şi astfel prin această zi, toate zilele, 
întreg timpul a fost transformat în timp al aducerii- 
aminte şi așşteptării, aducerea-aminte de această 
înălţare („am văzut lumina cea adevărată”) şi aştep- 

tare a venirii ei. Toate zilele, toate orele erau raportate 
acum la acest sfârșit al întregii vieţi „naturale“, şi la 
începutul noii vieţi. Săptămâna nu mai era o reia 
de zile „profane“, urmate de odihna în ziua „sacră”, la 
sfârșitul lor. Ea devenise o mişcare din Muntele Tabo- 
rului în lume, iar din lume, în „ziua cea neînserată” a 
lumii ce va să fie. Fiecare zi, fiecare oră a dobândit 
acum o importanţă, o gravitate pe care nu le-au putut 
avea înainte: fiecare zi trebuia să fie de-acum un pas 
în această înaintare, un moment de decizie şi măr- 
turie, un timp al semnificației absolute. Duminica, 
deci, nu era o zi „sacră” ce trebuia „ţinută”, deosebită 
de toate celelalte zile și opusă lor. Ea nu întrerupea 
timpul cu un extaz mistic „atemporal”. Ea nu era o 
„pauză” într-o desfășurare de zile şi nopți lipsită de 
sens. Rămânând una dintre zilele obişnuite şi totuşi 
vădindu-se, prin Euharistie, ca cea de a opta și prima 
zi, ea dădea tuturor zilelor adevăratul lor înţeles. Ea 
făcea din timpul acestei lumi un timp al sfârșitului şi 
îl făcea, de asemenea, timpul începutului. 


4 


Trebuie să ne îndreptăm acum spre cea de- a doua 
dimensiune a experierii creştine a timpului, către aşa- 
numitul „an bisericesc”. A vorbi despre el este, însă, 
chiar şi mai dificil decât a vorbi despre Duminică, 
întrucât pentru creștinul modern relaţia dintre acest 
„an bisericesc” şi timp a devenit incomprehensibilă şi 
prin urmare irelevantă. La anumite date, Biserica 
"comemorează anumite evenimente din trecut — Naște- 

rea, Invierea, Pogorârea Sfântului Duh. Aceste date 
constituie un prilej pentru o „ilustrare“ liturgică a anu- 
mitor afirmaţii teologice, dar ca și cum ele nu ar fi în 
nici un fel legate de timpul real sau importante pentru 
acesta. Chiar și în Biserică, ele sunt simple „pauze” în 
rutina normală a activităţilor ei, și mulţi creştini, cu 
mintea îndreptată spre afaceri și acţiune, consideră în 
secret aceste sărbători şi celebrări o pierdere de timp. 
ȘI chiar dacă alţi creștini le întâmpină cu bucurie, ca 
zile suplimentare de odihnă şi „vacanţă”, de fapt, ni- 
meni nu se gândeşte la ele în mod serios, ca la însăşi 
inima vieţii şi misiunii Bisericii. Există, cu alte cuvinte, 
o criză serioasă a înseși ideii de sărbătoare, şi tocmai 
de aici trebuie să începem scurta discuţie privitoare la 
anul creștin. 

Sărbătoare înseamnă bucurie. Totuşi, dacă există 
un lucru pe care noi ~ creștinii serioşi, maturi şi frus- 
trați ai secolului al douăzecilea — să îl privim cu suspi- 
ciune, acesta este cu siguranță bucuria. Cum poate 
cineva să se bucure, când atât de mulţi oameni suferă? 
Când sunt de făcut atât de multe lucruri? Cum poate 
cineva să se „complacă” în sărbători și prăznuiri, 
când oamenii așteaptă de la noi răspunsuri „serioase” 
la problemele lor? În mod conştient sau inconştient, 
creştinii au acceptat întregul ethos al culturii noastre 
orientate spre afaceri și lipsită de bucurie. Ei cred că 
singurul mijloc de a fi luat „în serios” de către cei 
„serioşi“ — adică de către oamenii zilelor noastre — este 
de a fi serios, iar aceasta înseamnă a reduce la un 
„minimum” simbolic tot ceea ce în trecut era funda- 
mental în viaţa Bisericii — bucuria unei sărbători. 
Lumea modernă a exilat bucuria în categoria „amuza- 

mentului” şi a „relaxării”. Ea este justificată și permisă 
în „timpul nostru liber”; ea este o concesie, un com- 
promis. Şi creştinii au ajuns să creadă toate acestea, 
sau, mai degrabă, ei au încetat să creadă că sărbă- 
toarea, bucuria au de-a face tocmai cu „problemele 
serioase” ale vieţii înseși, că pot fi chiar răspunsul 
creștin la acestea. Cu toate aceste conotaţii spirituale 
şi culturale, „anul bisericesc” ~- înşiruirea de pomeniri 
şi prăznuiri liturgice — a încetat să mai fie generator de 
putere, fiind privit acum ca o decorare mai mult sau 
mai puţin învechită a religiei. El este folosit ca un fel 
de mijloc „audio-vizual” de educaţie religioasă. El nu 
mai este nici rădăcină a vieţii și acţiunii creştine, şi 
nici „ţel” spre care acestea sunt orientate. 

Pentru a înţelege adevărata natură - şi „funcţie” — 
a sărbătorilor trebuie să ne amintim că creștinismul s-a 
născut şi a fost propovăduit la început în cadrul unor 
culturi în care sărbătorile şi celebrările erau o parte 
organică şi esenţială a întregii concepţii despre lume 
şi a modului de viaţă. Pentru omul din trecut, o săr- 
bătoare nu era ceva accidental şi „adiţional”: ea era 
modul său de a da sens vieţii sale, de a o elibera de 
ritmul animalic al muncii urmate de odihnă. O sărbă- 
toare nu era o simplă „pauză” într-o viaţă de muncă, 
altfel lipsită de sens şi grea, ci o justificare a acelei 
munci, rodul ei, transformarea ei — ca să zicem aşa — 
sacramentală în bucurie şi, deci, în libertate. O sărbă- 


toare era astfel întotdeauna profund şi organic legată * 


de timp, de ciclurile naturale ale timpului, de întregul 
cadru al vieţii omului în lume. Şi, fie dacă vrem sau 
nu, fie că ne place sau nu, creştinismul a acceptat şi 
şi-a impropriat acest fenomen fundamental uman al 

sărbătorii, tot aşa cum a acceptat şi şi-a impropriat 
omul întreg, cu toate nevoile sale. Dar, ca în toate 
celelalte, creștinii au acceptat sărbătoarea nu doar 
dându-i un nou înţeles, transformându-i conţinutul, ci 
trecând-o, cu tot ceea ce aparţinea omului „natural“, 
prin moarte și înviere. 

Da, aşa cum am mai spus, creștinismul a însem- 
nat, pe de o parte, sfârşitul oricărei bucurii fireşti. El a 
vădit imposibilitatea ei, inutilitatea ei, tristeţea ei —, 
pentru că, revelând pe Omul desăvârșit, el a revelat 
abisul înstrăinării omului de Dumnezeu şi tristeţea 
nesfârşită a acestei înstrăinări. Crucea lui Hristos a 
însemnat sfârșitul oricărei bucurii „fireşti”, făcând-o cu 
adevărat imposibilă. Din acest punct de vedere, „serio- 
zitatea” tristă a omului modern este, cu siguranţă, de 
origine creştină, chiar dacă el a uitat acest lucru. De 
când Evanghelia a fost propovăduită în această lume, 
toate încercările de reintoarcere la o „bucurie păgână” 
pură, toate „renașterile“, toate „optimismele sănătoase” 
au fost hărăzite eșecului. „Există o singură tristeţe”, 
zice Leon Bloy, „aceea de a nu fi sfânt”. Această tris- 
teţe pătrunde în mod misterios întreaga viaţă a lumii, 
foamea şi setea ei frenetică şi patetică după perfec- 
țiune, care ucide orice bucurie.Creştinismul a făcut 
imposibil ca pur și simplu să ne bucurăm în cadru! 
unor cicluri naturale — ale recoltelor sau ale „lunilor 
noi”. Pentru că a exilat desăvârșita bucurie în viitorul 
ca țel și sfârşit al oricărei trude, el a făcut din întreaga 
viaţă umană un „efort”, o „muncă”. 

Totuşi, pe de altă parte, creştinismul a însemnat 
revelarea bucuriei şi dăruirea ei şi, astfel, ne-a dăruit 
adevărata sărbătoare. În fiecare sâmbătă seara, la 

vecernie, cântăm: „prin Cruce bucurie a venit la toată 
lumea”. Această bucurie este bucuria cea curată, pen- 
tru că nu depinde de nimic din această lume şi nu 
constituie răsplata pentru ceva meritat de noi. Ea este 
în întregime şi în mod absolut un dar, „charis”, harul. 
Şi fiind cu adevărat dar, această bucurie are o putere 
transformatoare, singura putere cu adevărat transfor- 
matoare din această lume. Ea este „pecetea” Duhului 
Sfânt pe viaţa Bisericii — pe credinţa, nădejdea și 
dragostea ei. 


5 


„Prin Cruce, bucurie a venit la toată lumea”, şi nu 
doar la unii oameni, ca bucurie a lor personală și pri- 
vată. O dată mai mult, dacă creştinismul ar fi fost 
„misticism“ pur, „eshatologie” pură, atunci nu ar mai fi 
fost nevoie de sărbători şi prăznuiri. Un suflet sfânt își 
poate avea tainica lui sărbătoare, pentru că el este 
despărţit într-atât de lume, încât se poate elibera de 
timpul ei. Dar bucuria a fost dată Bisericii pentru lume 
— pentru ca Biserica să fie o mărturie a acestei bucurii 
şi să transforme lumea prin această bucurie. Aceasta 
este „funcţia“ sărbătorilor creștine şi înţelesul aparte- 
nenţei lor la timp. 

Pentru noi, astăzi, Paştile şi Rusaliile — ca să ne 
mărginim la cele două sărbători iniţiale şi fundamen- 
tale care dau semnificaţie reală anului bisericesc - 
sunt în primul rând comemorări a două evenimente 
din trecut: Învierea lui Hristos şi Pogorârea Duhului 
Sfânt. Dar ce este în fond o „comemorare“? Nu este 


5 — Pentru viaţa lumii 


66 PENTRU VIAŢA LUMII 


întreaga viaţă a Bisericii o constantă aducere-aminte 
de moartea şi învierea lui Hristos? Nu este întreaga ei 
viaţă chemată să fie o manifestare a Duhului Sfânt? În 
Biserica Ortodoxă, fiecare Duminică este Ziua Învierii, 
şi fiecare Euharistie, o zi a Rusaliilor. De fapt, înţele- 
gerea sărbătorilor ca şi comemorări istorice, care au 
apărut încetul cu încetul după Constantin, a însemnat 
o transformare a înţelesului lor iniţial şi, oricât de 
curios ar părea, le-a despărţit de legătura lor vie cu 
timpul real. Astfel, în Australia astăzi Paştile sunt prăz- 
nuite toamna, şi nimănui nu i se pare acest lucru 
curios, pentru că timp de câteva secole calendarul 
creştin a fost înţeles ca un sistem de zile sfinte ce tre- 
buie ţinute în timp, adică între zilele „profane“, dar 
fără vreo legătură specială cu ele. 

Dar dacă Biserica primară a adoptat, sau mai 
degrabă pur şi simplu a păstrat ca pe ale sale sărbă- 
torile Paştilor și Rusaliilor, aceasta nu a fost pentru că 
ele îi reaminteau de învierea lui Hristos şi de venirea 
Duhului (amintire care a constituit esenţa însăşi a 
întregii vieţi a Bisericii), ci pentru că ele erau, chiar şi 
înainte de Hristos, vestire şi anticipare a acelei expe- 
rienţe a timpului şi a vieţii în timp, a căror manifestare 
şi împlinire a fost Biserica. Ele erau -— ca să folosesc o 
altă imagine - „materia” unui sacrament al timpului, 
care urma să fie săvârşit de Biserică. Noi ştim că 
ambele sărbători îşi au originea în celebrarea anuală a 
primăverii şi a primelor roade ale naturii. În această 
privinţă, ele erau expresia însăşi a sărbătorii ca bucurie 
de viaţă a omului. Ele prăznuiau revenirea lumii la 
viață după moartea iernii, lume care devenea din nou 
hrana şi viaţa omului. Şi este foarte semnificativ fap- 

tul că această sărbătoare, cea mai „firească“, 
atotcuprinzătoare şi universală — cea a vieţii însăși — a 
devenit punctul de plecare şi cu adevărat temelia 
lungii transformări a ideii şi experienţei sărbătorii. Şi 
tot atât de semnificativ este faptul că în această trans- 
formare, fiecare nouă fază nu a abolit-o nici nu a 
înlocuit-o pur şi simplu pe cea anterioară, ci a împli- 
nit-o într-un sens şi mai profund și mai măreț, până 
când întregul proces a fost împlinit în Hristos însuși. 
Misterul timpului natural, robia iernii şi eliberarea 
adusă de primăvară, a fost împlinit în misterul timpu- 
lui ca istorie ~ robia Egiptului și eliberarea în Țara 
Tăgăduinţei. lar, apoi, misterul timpului istoric a fost 
transfigurat în misterul timpului eshatologic, în 
înţelegerea lui ca paşte — „trecerea” în bucuria 
supremă a mântuirii şi răscumpărării, ca mișcare către 
împlinirea Împărăției. Şi când Hristos, „Paştile nostru” 
(| Cor. 5, 7), a înfăptuit trecerea Sa la Tatăl, El a 
asumat şi a împlinit toate aceste înţelesuri — întreaga 
mişcare a timpului, în toate dimensiunile lui; şi, în 
„ultima şi marea zi a Rusaliilor”, El a inaugurat timpul 
cel nou, noul „eon” al Duhului. 

Şi astfel Paștile nu sunt comemorarea unui eveni- 
ment, ci — în fiecare an - plinirea timpului însuși, a tim- 
pului nostru real. Pentru că noi încă trăim în aceleași 
trei dimensiuni ale timpului; în lumea naturii, în lumea 
istoriei, în lumea așteptării. Şi în fiecare dintre aces- 
tea, omul se află într-o tainică căutare a bucuriei, 
adică a unui sens şi a unei desăvârșiri absolute, a unei 
maxime împliniri, pe care nu o găseşte. Timpul întot- 
deauna finteşte spre o sărbătoare, spre o bucurie, pe 
care, prin sine, nu o poate oferi sau realiza. Aflat atât 

de mult în căutarea sensului, timpul devine însăşi 
forma şi imaginea lipsei de sens. 

Dar în noaptea Paştilor sensul ne este dat. Şi nu ne 
este dat pe calea unei „explicaţii”, sau a „comemorării“, 
ci ca darul bucuriei înseşi, bucuria părtăşiei la timpul 
cel nou al Împărăției. Pentru a trăi această bucurie, ar 
trebui să mergem la o biserică ortodoxă, în noaptea 
de Paşti: să vedem cum procesiunea înconjoară bise- 
rica şi se opreşte, în întuneric, înaintea uşilor închise. 
Apoi uşile sunt deschise, vestindu-se că „Hristos a 
înviat!” Şi slujba învierii începe. Ce este această noap- 
te despre care Sfântul Grigorie de Nyssa spune că a 
devenit mai luminoasă decât ziua și pe care ortodocşii 
o numesc „noaptea luminată”? S-ar putea descrie dife- 
ritele rituri, s-ar putea analiza textele, ar putea fi men- 
ționate o mulţime de detalii, dar, în ultimă instanţă, 
toate acestea sunt secundare. Singura realitate este 
bucuria, iar această bucurie ne este dată de Sus. 


“Intraţi toţi întru bucuria Domnului nostru,... 
Bogaţii şi săracii împreună bucuraţi-vă..., 
„„„împărtăşiţi-vă toţi din bogăţia bunătăţii. 
Să nu plângă nimeni de lipsă, 

Că s-a arătat Împărăția cea de obşte. 


Şi întreaga slujbă nu este altceva decât un răspuns 
la această bucurie, primirea ei, celebrarea ei, afirma- 
rea realităţii ei. 

Paştile Domnului, Paştile ! 

Că din moarte la viaţă 

Şi de pe pământ la cer, 

Hristos Dumnezeu ne-a trecut pe noi... 


f 
| 

Acum toate s-au umplut de lumină: 

Şi cerul, şi pământul, şi cele de dedesubt. 
Deci să prăznuiască toată făptura Învierea 
lui Hristos, 

Întru care s-a întărit... 


Prăznuim omorârea morţii, 

Sfărâmarea iadului 

Şi începătura altei vieţi, veşnice; 

Şi, săltând, lăudăm pe Pricinuitorul... 

Această aleasă şi sfântă zi, 

Cea dintâi a săptămânii, împărăteasă şi doamnă, 
Praznic al praznicelor este, şi sărbătoare 

a sărbătorilor... 


O, Paştile cele mari şi preasfinţite, Hristoase! 
O, Înţelepciunea şi Cuvântul și Puterea lui 
Dumnezeu! 

Dă-ne nouă să ne împărtăşim cu Tine 

mai adevărat 

În ziua cea neînserată a Împărăției Tale. 


Am numit Paştile „sacramentul timpului”. Într-adevăr, 
bucuria dată în acea noapte, lumina care transformă 
noaptea într-o noapte „mai strălucitoare decât ziua” 
trebuie să devină tainica bucurie şi sensul ultim al ori- 
cărui timp, şi astfel să transforme anul într-un „an 
creștin”. După noaptea Paştilor vine dimineaţa, și apoi 
o altă noapte, şi o nouă zi. Timpul începe din nou, dar 
acum este plin „pe dinăuntru” de această experienţă 
unică și cu adevărat „eshatologică” a bucuriei. O rază 
de soare pe zidul întunecat al unei fabrici, zâmbetul 
de pe o faţă omenească, o dimineaţă ploioasă, obo- 

seala fiecărei seri — toate sunt acum raportate la 
această bucurie şi nu numai că ne arată ceva dincolo 
de ele, ci sunt un semn, o marcă, o „prezenţă” secretă 
a acestei bucurii. 

Timp de cincizeci de zile după Paști ne este dat să 
trăim în această bucurie pascală, să experiem timpul 
ca sărbătoare. Apoi vine „ultima şi marea” zi a Rusa- 
liilor, şi cu ea reîntoarcerea noastră în timpul real al 
acestei lumi. La Vecernia acestei zile, creştinilor li se 
cere ~ pentru prima dată de la Paşti — să îngenun- 
cheze. Căci se apropie noaptea, noaptea timpului şi a 
istoriei, a trudei zilnice, a oboselii şi ispitelor, a întregii 
poveri inevitabile a vieţii. Răstimpul Paştilor este la 
sfârşitul său - dar, intrând în noapte, ştim că sfârşitul 
a fost prefăcut într-un început, că întregul timp este 
acum timpul de după Rusalii (și de aceea numărăm 
toate duminicile de la acest punct până la următoarea 
perioadă a Paștilor). Acesta este timpul în care lucrea- 
ză bucuria Împărăției, „pacea şi bucuria” Duhului 
Sfânt... „Nu vă voi lăsa orfani; voi veni la voi”, a zis 
Hristos...” 

Timpul însuși este acum măsurat în acest ritm: 
sfârşit-început, sfârșit transformat în început, început 
vestind împlinirea. Biserica este în timp, şi viața ei în 
această lume este o postire, adică o viaţă de trudă, 
jertfire, lepădare de sine şi supusă morţii. Misiunea 
însăşi a Bisericii este de a se face tuturor toate. Dar 
cum ar putea Biserica să-şi împlinească această misi- 
une, cum ar putea ea să fie mântuirea lumii, dacă n-ar 
fi fost mai întâi şi mai presus de toate darul dum- 
nezeiesc al Bucuriei, mireasma Duhului Sfânt, pre- 
zenţa aici, în timp, a sărbătorii Împărăției? 


| 
| 

După săptămână şi an - ziua: unitatea de timp cea 
mai directă şi imediată. Aici, în realitatea vieţii de zi 
cu zi trebuie să-și găsească aplicarea teologia tim- 
pului, exprimată în experienţa Duminicii şi a Paştilor. 
Noi ne dăm seama, desigur, că ciclul zilnic al slujbe- 
lor, abandonat demult este puţin probabil să fie resta- 
urat. Totuși, ceea ce trebuie să fie restaurat, sau mai 
degrabă redescoperit, este relaţia Bisericii și a creşti- 
nului cu timpul zilei, relaţie care a constituit (şi teo- 
retic încă mai este) tema, conţinutul slujbelor zilnice. 
Pentru că ele n-au avut menirea de a fi „pauze de 
rugăciune”, perioade de înviorare duhovnicească şi 
liniște sufletească, ci cu adevărat acte liturgice, adică 
acte săvârșite în numele şi pentru întreaga comuni- 
tate, ca parte esenţială a misiunii răscumpărătoare a 
Bisericii. 

Contrar experienţei noastre seculare în ceea ce 
priveşte timpul, ziua liturgică începe cu Vecernia, 
adică începe seara. Aceasta, desigur, în amintirea tex- 
tului biblic. „Şi a fost seară și a fost dimineaţă: ziua 
întâi” (Fac.1, 5). Dar este mai mult decât o aducere 
aminte. Pentru că, într-adevăr, sfârșitul fiecărei „uni- 
tăţi” a timpului este cel care revelează caracterul şi 
sensul lui, cel care dă timpului realitatea sa. Timpul 
este întotdeauna înaintare, însă doar la sfârşit putem 
discerne direcţia acestei înaintări și putem vedea 
roadele ei. La sfârşit, adică în seara fiecărei zile, 
Dumnezeu vede creaţia Sa ca bună; iar la sfârşitul 
creaţiei, El o dă pe aceasta omului. Şi astfel, la sfâr- 
şitul zilei începe Biserica liturghia sfințirii timpului. 

Noi venim la biserică, noi care suntem în lume, 
după ce am trăit multe ceasuri, umplute, ca de obicei, 
cu muncă şi odihnă, suferinţă şi bucurie, ură şi dra- 
goste, după o zi în care au murit şi s-au născut oa- 
meni. Pentru unii a fost poate cea mai fericită zi din 
viaţa lor, o zi de care îşi vor aduce aminte mereu. 
Pentru alţii, ea a pus capăt tuturor speranţelor lor, le-a 
distrus chiar sufletul. Şi această întreagă zi este acum 
aici — unică, ireversibilă, ireparabilă. A trecut, dar 
rezultatele ei, roadele ei vor da formă zilei următoare, 
pentru că ceea ce am făptuit rămâne pentru totdeauna. 

Dar slujba vecerniei nu începe ca un „epilog” reli- 
gios la ziua profană, ca o rugăciune adăugată la toate 
celelalte experienţe ale ei. Ea începe cu inceputul, şi 
aceasta înseamnă cu „redescoperirea”, în adorare şi 
mulţumire, a lumii ca şi creaţie a lui Dumnezeu. Bise- 
rica ne duce la acea primă seară — aşa cum a fost — în 
care omul, chemat de Dumnezeu la viaţă, și-a deschis 
ochii şi a văzut ceea ce Dumnezeu i-a dăruit, în marea 
Sa iubire, a văzut toată frumuseţea, toată slava tem- 
plului în care a fost aşezat şi, văzându-le, a adus mul- 
țumire lui Dumnezeu. Şi în această mulţumire el 
devine ceea ce este. 


Binecuvântează, suflete al meu, pe Domnul. 
Doamne Dumnezeul meu, măritu-Te-ai foarte... 
Cât s-au mărit lucrurile Tale, Doamne, toate 
cu înţelepciune le-ai făcut. 

Umplutu-s-a pământul de zidirea Ta... 
Cânta-voi Domnului în viaţa mea, cânta-voi 
Dumnezeului meu cât voi fi (Ps.103), 

Şi aşa trebuie să fie. Trebuia să fie cineva în 
această lume - care L-a respins pe Dumnezeu şi, care, 
prin această respingere, prin această blasfemie, a 
devenit haos şi întuneric ~- trebuia să fie cineva care să 
se aşeze în centrul ei şi să o înţeleagă, să o vadă din 
nou ca plină de bogăţiile dumnezeieşti, ca pe o cupă 
plină de viaţă şi de bucurie, ca frumuseţe şi înţelep- 
ciune, şi să-l mulţumească lui Dumnezeu pentru ea. 
Acest „cineva” este Hristos, Noul Adam, care restau- 
rează acea „viață euharistică” pe care eu, vechiul 
Adam, am respins-o şi am pierdut-o; Cel care mă face 
din nou ceea ce eu sunt și îmi redă lumea. Şi dacă 
Biserica este în Hristos, actul ei iniţial este întotdea- 
una un act de mulţumire, de readucere a lumii la 
Dumnezeu. Fi 

Prin contrast cu frumuseţea şi minunăţia creaţiei 
însă, descoperim întunericul şi eşecul lumii, şi aceas- 
ta este cea de a doua mare temă a Vecerniei. Şi în 
timp ce Psalmul 103 ne arată lumea, aşa cum este ea 
cu adevărat, lumea aşa cum o ştim noi apare ~ prin 
contrast — ca un coşmar. Pentru că am văzut mai întâi 
frumuseţea lumii, îi putem vedea acum urâţenia, 
putem să ne dăm seama ce am pierdut, să înțelegem 
cum întreaga noastră viaţă (şi nu doar unele „incăl- 
cări”) a devenit păcat şi că ne putem pocăi. Luminile 
sunt acum stinse, „uşile împărătești” ale altarului sunt 
închise. Slujitorul s-a dezbrăcat de veşmintele sale 
liturgice, închipuindu-l pe omul gol şi în suferință care 
plânge în afara Raiului, care, deplin conştient de exilul 
său, de trădarea sa, de întunecarea sa, zice către Dum- 
nezeu: „Din adâncuri am strigat către Tine, Doamne”. 
În faţa slavei creaţiei trebuie să ne simţim cuprinşi de 

o imensă tristeţe. Dumnezeu ne-a mai dat o zi, şi noi 
vedem cum tocmai am distrus acest dar al său. Noi nu 
suntem creştini „de treabă”, separați de această lume 
urâtă. Dacă nu ne situăm în poziţia de reprezentanţi ai 
acestei lumi, aşa cum este ea într-adevăr, dacă nu 
purtăm întreaga povară a zilei de azi, atunci „pietatea” 
noastră poate fi evlavioasă, dar ea nu este creștină. 
Ajungem acum la cea de a treia temă a Vecerniei: 
răscumpărarea. În această lume a păcatului şi întune- 
ricului a venit lumina: „Lumină lină a sfintei slave, a 
Tatălui ceresc, Celui fără de moarte, a sfântului, ferici- 
tului, lisuse Hristoase...” Lumea a ajuns la această 
seară pentru că Cel care îi dă lumii înţelesul ei ultim a 
venit; în întunericul acestei lumi, lumina lui Hristos 
revelează din nou adevărata natură a lucrurilor. Lu- 
mea aceasta nu este lumea care a fost înainte de veni- 
rea lui Hristos; iar venirea Lui aparţine acum lumii. 
Evenimentul hotărâtor al cosmosului s-a petrecut. Şi 
noi Ştim acum că evenimentul venirii lui Hristos tre- 
buie să transforme tot ce are de-a face cu viaţa noas- 
tră. Doar datorită lui Hristos inima noastră s-a bucurat 
de frumuseţea creaţiei, la începutul. Vecerniei; doar 
pentru că EI ne-a dat ochi ca „să vedem mâna milos- 
tivă a lui Dumnezeu în toate lucrurile Sale”. Acum, în 
timpul consacrat mulţumirii lui Dumnezeu pentru 
Hristos, începem să înţelegem că orice lucru este 
descoperit în Hristos în adevărata sa minunăţie. În 
strălucirea luminii Sale, lumea nu mai este un loc 
obișnuit. Chiar podeaua pe care stăm este miracolul 
rotirii atomilor în spaţiu. Întunericul păcatului este 
risipit, şi povara lui asumată. Moartea este prădată, 
zdrobită cu moartea lui Hristos. Într-o lume în care tot 

ce pare să fie prezent devine imediat trecut, fiecare 
lucru, în Hristos, se împărtăşeşte de veșnicul prezent 
al lui Dumnezeu. Această seară este timpul real al 
vieții noastre. Şi astfel ajungem la ultima temă a 
Vecerniei: aceea a sfârșitului. Acesta este vestit de 
cântarea Acum slobozeşte. Aceste cuvinte le găsim în 
Evanghelie, atribuite bătrânului Simeon, care şi-a 
petrecut întreaga viață într-o necontenită aşteptare a 
venirii lui Mesia, pentru că i se vestise de către Duhul 
Sfânt că nu va muri înainte de a-L vedea pe Cel 
făgăduit lui Israel. Atunci când Maria şi Iosif au adus la 
templu pe Pruncul lisus, pentru a fi închinat lui 
Dumnezeu, el se afla acolo şi L-a primit în braţele sale, 
iar Evanghelia ne relatează cuvintele lui: 


Acum slobozeşte pe robul Tău, Stăpâne, 
după cuvântul Tău în pace. Că văzură 
ochii mei mântuirea Ta, pe care ai gătit-o 
înaintea feţei tuturor popoarelor: lumină 
spre descoperirea neamurilor şi slava 
poporului Tău, Israel. 


O viaţă întreagă a aşteptat Simeon şi, în sfârșit, i-a 
fost dat Pruncul Hristos: şi el a ţinut în braţele sale 
Viaţa lumii. El a simbolizat întreaga lume în aşteptarea 
şi năzuinţa ei, şi cuvintele sale de mulţumire au deve- 
nit ale noastre. El L-a putut recunoaşte pe Domnul 
pentru că-L așteptase; L-a luat în braţele sale pentru 
că este firesc să iei în braţe pe cel pe care-l iubești; şi 
astfel viaţa sa de aşteptare şi-a aflat împlinirea. A 
ajuns să-L vadă pe Cel după care tânjise. Îşi atinsese 
țelul, şi putea să moară împăcat. 

Pentru el moartea nu era o catastrofă. Era doar 
expresia firească a împlinirii aşteptării sale. Nu însem- 
na că şi-a închis ochii în faţa luminii pe care, în sfârşit 
o văzuse. Moartea sa era începutul unei vederi mai din 
lăuntru a acestei lumini. În acelaşi fel, Vecernia este 
recunoașterea faptului că a sosit seara acestei lumi 

care ne vestește însă ziua cea neînserată. În argästa 
lume fiecare zi se îndreaptă către noapte; lumea însăşi 
se îndreaptă către noapte. Ea nu poate dura mereu 

ŞI totuşi Biserica afirmă că o seară nu este doar un 
sfârșit, ci şi un început, după cum orice seară este cu 
adevărat începutul unei alte zile. În Hristos şi prin Hris- 
tos, ea poate deveni începutul unei noi vieţi, a zilei 
neinserate. lar aceasta, pentru că ochii noștri au văzut 
mântuirea şi o lumină care nu se va sfârşi niciodată 

ŞI de aceea timpul acestei lumi este acum plin de a 
viaţă nouă. Venim înaintea lui Hristos pentru a-i oferi 
timpul nostru, întindem braţele noastre pentru a-L pri- 
mi pe EL şi El umple acest timp de prezenţa Sa, îl vin- 
decă şi îl face — iară şi iară — timpul mântuirii iiGastre, 


7 


A „Şi a fost seară şi a fost dimineaţă...” Când ne tre- 
zim, senzaţia iniţială este întotdeauna aceea de noap- 
te, nu de venire la lumină; ne aflăm într-un moment 
de mare slăbiciune, în culmea neajutorării. Este pen- 
tru om ca o primă experiere reală a vieţii în toată 
absurditatea şi însingurarea ei, de care, în general 
datorită căldurii familiale, este scutit. În fiecare dimi- 
neaţă descoperim în întunericul amorf, inerția vieţii. 

De aceea, prima temă a Utreniei este din nou venirea 
luminii în întuneric. Ea nu începe ca Vecernia, cu crea- 
ţia, ci cu căderea. Şi totuşi, chiar în această neajuto- 
rare şi disperare există o aşteptare tainică , o sete şi o 
foame. Şi pe acest fundal, Biserica își declară bucuria, 
nu simplu, împotrivindu-se vieţii naturale, ci împli- 
nind-o. Biserica vesteşte în fiecare dimineaţă că Dum- 
nezeu este Domnul şi Stăpânul nostru şi orânduieşte 
viaţa noastră punându-L în centrul ei. 

În biserică, primele lumini ale Utreniei sunt lumâ- 
nările, ca pregustare a soarelui. Apoi soarele însuși 
răsare, risipind întunericul lumii, şi în acest răsărit 
Biserica vede răsăritul adevăratei Lumini a lumii, care 
este Fiul lui Dumnezeu. Noi ştim că Răscumpărătorul 
nostru trăieşte şi că, în mijlocul absurdităţii vieţii, El 
ne este din nou descoperit. Cu toate că nenorocirile 
vieţii „ne înconjoară”, totuși în fiecare dimineaţă, oda- 
tă cu răsăritul soarelui, noi vestim venirea mult-aștep- 
tatului Mesia. În ciuda a toate, „aceasta este ziua pe 
care a făcut-o Domnul să ne bucurăm şi să ne veselim 
într-însa... Binecuvântat este Cel ce vine întru numele 
Domnului”. 

În timp ce lumina creşte, slujba referă noua dimi- 
neaţă la timpul cel nou. Așa cum Vecernia referea 
seara la întreaga experienţă creştină a lumii ca 
„seară”, tot aşa Utrenia referă dimineaţa la experienţa 
creștină a Bisericii, ca „dimineaţă“, ca început. 

Aceste două dimensiuni, complementare și abso- 
lut esenţiale ale timpului, dau formă vieţii noastre în 
timp şi, dând timpului un nou înţeles, îl transformă în 
timp creștin. Această dublă experienţă trebuie, într-ade- 
văr, aplicată la tot ceea ce facem. Noi suntem întot- 

deauna între dimineaţă şi seară, între Duminică şi 
Duminică, între Paşti şi Paşti, între cele două veniri ale 
lui Hristos. Experierea timpului ca sfârșit acordă o im- 
portanță absolută oricărui lucru făptuit acum, îl face 
hotărâtor, decisiv. Experierea timpului ca început um- 
ple întregul nostru timp de bucurie, pentru că îi ada- 
ugă „coeficientul“ de eternitate. „Nu voi muri, ci voi fi 
viu și faptele Domnului le voi vesti”. Noi muncim în 
lume, iar munca noastră — de fapt orice muncă —, dacă 
este analizată în termenii lumii-în-sine, devine lipsită 
de sens, inutilă, irelevantă. În fiecare oraș din lume, în 
fiecare dimineaţă o mulţime de oameni, curaţi şi spil- 
cuiţi, se îndreaptă în goană spre locul lor de muncă. Şi 
în fiecare seară, aceiași oameni, de data aceasta obo- 
siți şi murdari, merg în goană în direcția opusă. Cu 
mult, mult timp în urmă, un înţelept a privit la această 
goană (ale cărei forme se schimbă, dar a cărei lipsă de 
sens rămâne) și a zis: 


Deşertăciunea deşertăciunilor, toate sunt 
deşertăciuni! 

Ce folos are omul din toată truda lui cu care se 
trudește sub soare? 

Un neam trece și altul vine, 

dar pământul rămâne totdeauna! (...) 

Ochiul nu se satură de câte vede şi urechea 
nu se umple de câte aude. 

(...) nu este nimic nou sub soare... (Eccl.1). 


lar acest lucru rămâne adevărat în lumea căzută. 
Dar noi, creștinii, uităm prea adesea că Dumnezeu a 
răscumpărat lumea. Timp de secole am predicat aces- 
tor oameni grăbiţi: goana voastră zilnică n-are nici un 

sens, totuși acceptaţi-o, şi veţi fi răsplătiți într-o altă 
lume, cu odihnă veşnică. Dar Dumnezeu ne-a desco- 
perit şi ne dăruieşte Viaţa veşnică, şi nu odihna veș- 


- nică. Şi Dumnezeu ne-a descoperit această Viaţă veş- 


nică în mijlocul timpului — şi al goanei sale —, ca sens 
şi ţel tainic al său. Şi astfel El a transformat timpul, şi 
truda noastră de-a lungul lui, în sacrament al lumii ce 
va să fie, în liturghia împlinirii şi înălţării. Dar atunci 
când ajungem la capătul auto-suficienţei lumii, ea 
începe să fie iar pentru noi materia din care sunt plă- 
mădite Tainele ce avem a le săvârși în Hristos. 

„Nu este nimic nou sub soare”. Şi totuși fiecare zi, 
fiecare minut răsună acum de biruitoarele cuvinte: 
„lată, Eu le fac pe toate noi... Eu sunt Alfa şi Omega, 
Începutul și Sfârşitul...” (Apoc. 21, 5-6). 


IV 
DIN APĂ ŞI DIN DUH 


1 


Tot ceea ce am spus despre timp, despre trans- 
formarea şi reînnoirea lui, pur şi simplu nu are nici un 
sens dacă nu există un om nou, care să săvârșească 
sacramentul timpului. Despre el trebuie să vorbim 
acum, şi despre actul prin care îi sunt date viața cea 
nouă şi puterea de a o trăi. Nu am început, totuşi, cu 
botezul, care este începutul vieţii creştine, ci cu Euharis- 
tia şi timpul, pentru că este esenţial să se stabilească 
dimensiunile cosmice ale vieţii, date prin botez. Multă 
vreme, interesul teologic și duhovnicesc faţă de botez 
a fost, de fapt, desprins de semnificaţia sa cosmică, 
de totalitatea relaţiei omului cu lumea. EI a fost expli- 
cat ca eliberare a omului de „păcatul originar”. Însă, 
atât păcatului originar, cât şi eliberării de el li s-au dat 
un înţeles extrem de îngust și de individual. Botezul a 
fost înţeles ca mijlocul prin care se asigură mântuirea 
individuală a sufletutui omului. Nu este de mirare că o 
astfel de înţelegere a botezului a dus la o restrângere 
similară a liturghiei baptismale. De la un act al întregii 
Biserici, cuprinzând întregul cosmos, el a devenit o 
ceremonie privată, săvârşită într-un colţ al bisericii, în 
urma unei „programări personale”, şi în care Biserica 
a fost redusă la „slujitorul tainei”, şi cosmosul, la cei 

trei stropi simbolici de apă, consideraţi ca „necesari şi 
suficienţi” pentru „validitatea“ sacramentului. Validi- 
tatea botezului a constituit preocuparea de bază - şi 
nu deplinătatea, sensul, bucuria aduse de el. Datorită 
obsesiei teologiei baptismale cu privire la termenii 
juridici, şi nu ontologici, întrebarea reală — ce anume 
este sau nu valid? — rămâne adesea fără răspuns. 

Este adevărat că, mai nou, în lumea creștină s-a 
petrecut o lărgire a teologiei botezului, ajungându-se 
la o redescoperire a sensului botezului ca intrare și inte- 
grare în Biserică, a semnificației lui „eclesiologice”. 
Însă, eclesiologia, dacă nu i se dă adevărata ei per- 
spectivă cosmică („pentru viaţa lumii”), dacă nu este 
înțeleasă ca forma creştină a „cosmologiei”, devine 
eclesiolatrie. Biserica fiind privită ca o „fiinţă în sine”, 
și nu ca relaţie întru totul nouă a lui Dumnezeu cu 
omul şi cu lumea. Nu eclesiologia este cea care dă 
botezului adevăratul lui sens; ci, mai degrabă, în și 
prin botez descoperim sensul prim şi fundamental 
al Bisericii. 

Botezul, prin însăși forma şi elementele sale — apa 
din cristelniță, uleiul de mirungere - ne raportează în 
mod inevitabil la „materie“, la lume, la cosmos. În 
Biserica primară săvârşirea botezului avea loc în tim- 
pul slujbei solemne a Paştilor şi, de fapt, liturghia de 
Paşti s-a dezvoltat din „misterul pascal” al botezului. 
Aceasta înseamnă că botezul era conceput ca având o 
semnificaţie legată direct de „noul timp” a cărui cele- 
brare şi manifestare erau Paştile. Şi, în Sfârşit, botezul 
şi mirungerea erau întotdeauna săvârşite în Euharistie 
7 Care este un sacrament al înălțării Bisericii spre 
Împărăţie, sacrament al „lumii ce va să fie”. 


6 — Pentru viaţa lumii 

Am spus deja că tragedia unei anumite teologii (şi 
pietăţi) a constat în aceea că, în căutarea unor definiţii 
precise, a izolat în mod artificial sfintele taine de litur- 
ghie, în cadrul căreia ele erau săvârșite. Liturghia a 
fost exilată în categoria elementelor secundare, deco- 
rative şi rituale, fără nici o legătură cu „esse” al tainei. 
Procedând astfel, teologia a pierdut mult din adevă- 
rata înţelegere a realităţii sacramentale. Botezul, în 
special, a suferit o pierdere aproape dezastruoasă a 
sensului său. Pentru a-l redobândi, noi trebuie să ne 
reintoarcem la „leitourgia” Bisericii. 


2 


În trecut, pregătirea pentru botez dura uneori 


chiar trei ani. Acum, însă, pentru că botezul copiilor a 
devenit, de fapt, universal, această pregătire prezintă 
doar un interes istoric. Şi totuși este important pentru 
noi să ne amintim că o mare parte a vieţii Bisericii a 
fost dedicată pregătirii pentru botez a catehumenilor, 
a celor care credeau deja în Hristos şi erau pe calea 
desăvârşirii acestei credinţe în botez. În Biserica Orto- 
doxă, chiar şi astăzi, prima parte a Liturghiei euharis- 
tice este numită „Liturghia catehumenilor”. Perioadele 
liturgice ale Postului Mare și ale Crăciunului, ciclurile 
Crăciunului şi Bobotezei, structura Săptămânii Patimi- 
lor şi, în fine, „sărbătoarea sărbătorilor” — Slujba Învi- 
erii, au fost, toate, modelate în dezvoltarea lor de pre- 
gătirea pentru botez şi de desăvârșirea lui. Ele sem- 
nifică pentru noi, astăzi, în primul rând, faptul că 
întreaga viață a Bisericii este, într-un fel, explicarea şi 

manifestarea botezului şi, în al doilea rând, că botezul 
formează conţinutul real, rădăcina „existenţială” a 
ceea ce se numeşte acum „educaţie religioasă”. Aceas- 
ta din urmă nu este o abstractă „cunoaștere despre 
Dumnezeu”, ci revelarea lucrurilor minunate care s-au 
„petrecut” şi se petrec cu noi la primirea darului dum- 
nezeiesc al noii vieţi. 

i Slujba actuală a botezului, aşa cum este săvârşită 
în Biserica Ortodoxă, începe cu ceea ce era în trecut 
actul final al „catehumenatului”: exorcismele le ăda- 
rea de Satana şi mărturisirea credinţei. > ea d 

Potrivit unor interpreţi moderni ai creştinismului 
„demonologia” aparţine unei concepții învechite des. 
pre lume și nu poate fi luată în serios de către omul 
de azi care „se folosește de electricitate”. Nu putem 
purta o dispută cu ei, aici. Ceea ce trebuie însă să afir- 
a afirmat întotdeauna este fap- 

ității poate fi „demonică”, cum 

ea oricărui lucru şi chiar a vieții 

cuvinte, experiența răului, pe 

că, nu este doar aceea a unei 


„S-au folosit de electrici- 
a e milioane de fiinte ome- 
in care aproximativ zece mili- 


oane de oameni se află în lagăre de concentrare pen- 


84 PENTRU VIAŢA LUMII 


tru faptul că n-au admis să meargă pe „singura cale 
care duce spre fericirea universală”, în această lume, 
realitatea „demonică“ nu este un simplu mit. Şi ori- 
care ar fi valoarea şi consistenţa expunerii ei în teolo- 
gii şi doctrine, ea este o realitate pe care Biserica o are 
în vedere şi pe care o înfruntă atunci când, în momen- 
tul botezului, prin mâinile preotului, apucă noua fiinţă 
omenească care tocmai a intrat în viaţă şi care, potri- 
vit statisticilor, are toate „șansele” ca într-o zi să ajun- 
gă într-o instituţie de boli mintale, la închisoare sau, în 
cel mai bun caz, în înnebunitoarea plictiseală a univer- 
salei suburbii. Lumea de la care fiinţa umană şi-a pri- 
mit viaţa şi care îi va determina viaţa este o închisoa- 
re. Biserica n-a trebuit să aştepte apariţia lui Kafka şi 
a lui Sartre pentru a afla aceasta. Dar Biserica ştie că 
porţile iadului au fost sfărâmate şi că o altă Putere a 
intrat în lume și a revendicat-o pentru adevăratul ei 
Stăpân. Şi acea revendicare nu este doar a sufletelor, 
ci a totalităţii vieţii, a lumii întregi. Astfel — la începutul 
botezului — Biserica face această revendicare. Preotul 
„suflă de trei ori în faţa catehumenului” şi, însemnân- 
du- de trei ori la frunte şi la piept în chipul crucii, 
pune mâna pe capul lui şi zice: 


În numele Tău, Doamne, Dumnezeul adevărului, 
şi al Unuia-Născut Fiului Tău şi al Duhului Tău 
Celui Sfânt, pun mâna mea pe robul Tău acesta, 
care s-a învrednicit a scăpa către Numele Tău cel 
Sfânt şi a se păzi sub acoperământul aripilor 
Tale. Depărtează de la dânsul înşelăciunea cea 
veche și-l umple pe el de credinţa cea întru Tine, 

de nădejde și de dragoste, ca să cunoască că Tu 
ești Unul Dumnezeu... Dă-i lui să umble în toate 
poruncile Tale și cele plăcute Ţie să păzească; că 
de va face omul acestea, viu va fi printr-însele. 
Veseleşte-l pe el în lucrul mâinilor lui şi în 

tot neamul lui, ca să se mărturisească Ţie, 
închinându-se și slăvind Numele Tău cel mare 

şi preaînalt. 


_ Aceasta este semnificaţia exorcismelor: a înfrunta 
răul, a accepta realitatea lui, a-i cunoaşte puterea şi a 
proclama puterea lui Dumnezeu de a-l distruge. Exor- 
cismele anunţă botezul care urmează ca pe o biruinţă. 


Şi, fiind descins şi descult și având mâinile 
ridicate în sus, pe cel ce vine să se boteze, 

îl întoarce preotul cu faţa spre apus şi zice: 

„Te lepezi de satana? Şi de toate lucrurile lui? 
Şi de toţi slujitorii lui? Şi de toată slujirea lui 

și de toată trufia lui?” Şi răspunde cel ce vine 
să se boteze, iar de va fi prunc, răspunde nașul, 
şi zice: „Mă lepăd”. 


Primul act al vieţii creştine este o renunțare, o pro- 
vocare. Nimeni nu poate fi al lui Hristos dacă, mai 
întâi, nu a înfruntat răul şi dacă, apoi, nu este gata să 
se lupte cu el. Cât de departe este această înţelegere 
de felul în care, adesea, se propovăduieşte sau, ca să 
folosim un termen mai modern, „se oferă spre vân- 
zare” creştinismul astăzi! Nu este el, oare, de obicei, 
prezentat ca mângâiere, ajutor, eliberare de tensiuni, 
folosire raţională a timpului, a energiei şi a banilor? 
Este de ajuns să citească cineva — chiar şi o singură 

dată - în ziarele de sâmbătă, temele predicilor de 
Duminică, sau articolele religioase, pentru ca să vadă 
cum „religia” este prezentată în mod invariabil ca 
scăpare de ceva — de teamă, de frustrare, de nelinişte 
~, dar niciodată ca mântuire a omului şi a lumii. Cum 
putem atunci vorbi de „luptă“, când cadrul însuşi al 
bisericilor noastre, prin definiţie, transmite ideea de 
blândeţe, confort, pace? Cum poate Biserica folosi din 
nou limbajul specific armatei care i-a fost propriu în 
primele sale zile, când încă gândea despre sine ca 
militia Christi? Cum s-ar putea introduce ideea de 
„luptă” în buletinul săptămânal al unei parohii din sub- 
urbie, printre anunţurile a tot felul de şedinţe de con- 
siliere, vânzări de prăjituri în beneficiul săracilor şi 
întruniri ale „tinerilor adulţi”. 

Şi totuși lupta este, cu adevărat, condiţia necesară 
a următorului pas, decisiv. 

„Te împreunezi cu Hristos ?” îl întreabă pe catehu- 
men preotul atunci când îl întoarce — convertește — 
spre răsărit. 

Apoi urmează mărturisirea credinţei, mărturisirea 
de către catehumen a credinţei Bisericii, a acceptării 
de către el a acestei credinţe şi a supunerii faţă de ea. 
Şi, din nou, este greu să-l convingi pe creştinul mo- 
dern că, pentru a fi viaţa lumii, Biserica nu trebuie să 
„Zâmbească” lumii, punând panoul cu „Bine aţi venit” 
pe locașurile sale şi adaptându-și limbajul la cel al 
celui mai recent best seller. Începutul vieţii creştine — 
al vieţii în Biserică — este smerenia, ascultarea şi buna 
rânduială. Ultimul act al pregătirii pentru botez este, 
deci, această poruncă: 

„Să te închini Lui”. Şi catehumenul răspunde, 
„Mă închin Tatălui şi Fiului şi Sfântului Duh”, 


3 


Botezul propriu-zis începe cu binecuvântarea apei. 
Pentru a înţelege însă semnificaţia apei, aici, trebuie 
să încetăm să gândim despre ea ca despre o „materie” 
izolată a tainei. Sau, mai degrabă, trebuie să ne dăm 
seama că apa este „materia” tainei pentru că ea repre- 
zintă întreaga materie, care, în botez, este semnul şi 
prezenţa lumii însăşi. În concepţia biblică „mitologică” 
despre lume - care, întâmplător, este mai plină de 
sens și mai consecventă din punct de vedere filosofic 
decât cea oferită de către unii reprezentanţi ai curen- 
tului demitologizării —, apa este prima materia, ele- 
mentul de bază al lumii. Ea este simbolul natural al 
vieţii, pentru că nu există viaţă fără apă, dar este, de 
asemenea, simbolul distrugerii şi al morţii şi, în final, 
este simbolul purificării, pentru că nu există curăţie 
fără ea. În Cartea Facerii crearea vieţii este prezen- 
tată ca ivire a uscatului din apă ~- ca biruinţă a Duhu- 
lui lui Dumnezeu asupra apelor — haosul nonexis- 
tenţei. Într-un fel, deci, creaţia este o transformare 
a apei în viaţă. 

Important pentru noi este faptul că apa botezului 
reprezintă materia cosmosului, lumea ca viaţă a omu- 
lui. Şi binecuvântarea ei la începutul slujbei botezului 
dobândeşte astfel o semnificaţie cu adevărat cosmică 
şi răscumpărătoare. Dumnezeu a creat lumea şi a 
binecuvântat-o şi a dat-o omului ca hrana şi viaţa sa, 

ca mijloc de comuniune cu El. Binecuvântarea apei 
semnifică răscumpărarea materiei sau reîntoarcerea 
la acest sens iniţial şi esenţial. Acceptând botezul lui 
loan, Hristos a sfinţit apa — a făcut-o apă curăţitoare 
spre împăcarea cu Dumnezeu. Atunci, la ieşirea lui 
Hristos din apă, a avut loc Epifania — noua şi răscum- 
părătoarea arătare a lui Dumnezeu, şi Duhul lui Dum- 
nezeu, Care la începutul creaţiei „se purta pe deasu- 
pra apelor”, a făcut din nou apa ~- adică lumea - ceea 
ce fusese la început. 

A binecuvânta, după cum știm, înseamnă a aduce 
mulţumire. În şi prin mulţumire, omul recunoaşte 
natura adevărată a lucrurilor pe care le primeşte de la 
Dumnezeu, și astfel le face să fie ceea ce sunt cu 
adevărat. Noi binecuvântăm şi sfinţim lucrurile atunci 
când I le oferim lui Dumnezeu într-o mişcare euharis- 
tică a întregii noastre fiinţe. Şi stând înaintea apei — 
înaintea cosmosului, materia dată nouă de Dumnezeu 
—, această mişcare euharistică atotcuprinzătoare cons- 
tituie adevăratul început al liturghiei baptismale. 


Mare ești Doamne, și minunate sunt lucrurile 
Tale, şi nici un cuvânt nu este de ajuns spre 
lauda minunilor Tale. Că Tu de bunăvoie toate 
aducându-le dintru neființă întru fiinţă, cu puterea 
Ta ţii făptura și cu purtarea Ta de grijă chiverni- 
seşti lumea... 

De Tine se cutremură toate puterile îngereşti. 

Pe Tine Te laudă soarele. Pe Tine Te slăvește luna. 
Ţie se pleacă stelele. Pe Tine Te ascultă lumina. 
De Tine se îngrozesc adâncurile... 

Că Tu... ai venit și ne-ai mântuit pe noi! 

Mărturisim harul Tău, vestim mila Ta, 
Nu tăinuim facerea Ta de bine. 


Încă o dată lumea este proclamată ca fiind ceea ce 
Hristos ne-a descoperit că este şi ceea ce El a făcut-o 
să fie — darul lui Dumnezeu pentru om, mijloc de 
comuniune al omului cu Dumnezeu. Această apă ne 
este arătată ca „harul răscumpărării“, dezlegare de 
păcat, leac al neputinţelor. „Că am chemat, Doamne, 
numele Tău cel minunat, slăvit şi înfricoşător pentru 
cei potrivnici“. 

În această apă îl botezăm acum ~- adică îl afundăm 
— pe om şi acest botez este pentru el botez „în Hristos” 
(Rom.6, 3). Pentru că credinţa în Hristos care l-a adus 
pe acest om la botez este tocmai certitudinea că Hris- 
tos este singurul „conţinut“ adevărat ~ însemnând 
existenţă şi scop ~- a tot ce există, deplinătatea Celui 
care umple toate lucrurile. În credință, întreaga lume 
devine sacramentul prezenţei Sale, calea vieţii în El. 
lar apa, imagine şi prezenţă a lumii, este cu adevărat 
Imagine şi prezenţă a lui Hristos. 

Dar „nu ştiţi că toţi câţi în Hristos lisus ne-am bote- 
zat, întru moartea Lui ne-am botezat?” (Rom.6, 3). 
Botezul — darul „înnoirii vieţii” — este, iată, vestit ca 
„asemănarea morţii”. De ce? Pentru că viaţa cea nouă 
pe care Hristos o dă celor care cred în El, a strălucit 
din mormânt. Această lume L-a respins pe Hristos, a 
refuzat să vadă în El propria ei viaţă şi împlinire. Şi 
pentru că nu există viaţă pentru ea decât în Hristos, 
respingând şi omorând pe Hristos, lumea s-a condam- 
nat pe sine însăşi la moarte. Ultima ei realitate este 
moartea, şi nici una dintre eshatologiile seculare, în 

care oamenii își pun încă nădejdea, nu rezistă în faţa 
afirmației simple a lui Tolstoi: „După o viaţă stupidă, 
va urma o moarte stupidă”. Dar creştinul este cel care 
ştie că adevarata realitate a lumii — a acestei lumi, a 
acestei vieţi a noastre - nu a unei misterioase „alte” 
lumi — este în Hristos; creștinul ştie, mai degrabă, că 
Hristos este această realitate. În. auto-suficienţa ei, 
lumea şi tot ce există în ea nu au nici un sens. Şi atât 
timp cât trăim după tiparul acestei lumi, cu alte 
cuvinte, atât timp cât facem din viaţa noastră un ţel în 
sine, nu rămâne nici un sens şi nici un ţel, pentru că 
moartea le risipeşte. Numai când renunţăm în mod 
liber, total şi necondiţionat, la independenţa vieţii 
noastre, numai atunci când punem întregul ei sens în 
Hristos, ne este dată „înnoirea vieţii” — care înseamnă 
o nouă dobândire a lumii. Atunci lumea devine cu 
adevărat sacramentul prezenţei lui Hristos, creştere a 
Împărăției şi dobândirea vieţii veşnice. Pentru că 
Hristos, „înviat din morţi, nu mai moare. Moartea nu 
mai are stăpânire asupra Lui”. Botezul este, astfel, 
moartea egoismului şi auto-suficienţei noastre; şi este 
„asemănarea morţii lui Hristos”, pentru că moartea lui 
Hristos a fost tocmai o astfel de predare necondi- 
ţionată. Şi precum Hristos cu moartea Sa „pe moarte 
a călcat”, revelând semnificaţia ultimă şi tăria vieţii, 
tot aşa, moartea noastră în El, ne uneşte cu „noua 
viaţă în Dumnezeu”. 

Semnificaţia acestei „înnoiri a vieţii” apare eviden- 
tă atunci când cel nou botezat este îmbrăcat, imediat 
după botez, într-o haină albă. Aceasta este îmbrăcă- 
mintea unui rege. Omul este din nou rege al creaţiei. 

Lumea este din nou viața sa, şi nu moartea sa, pentru 
că, acum, el ştie cum s-o folosească. El este restaurat 
întru bucuria şi puterea adevăratei naturi umane. 


4 


În Biserica Ortodoxă, ceea ce se numeşte astăzi a 
doua taină de iniţiere ~ mirungerea (sau întărirea, 
pecetluirea botezului) — a făcut dintotdeauna parte 
integrală din liturghia baptismală. Pentru că ea nu 
este atât o altă taină, cât desăvârșire a botezului, 
„întărirea“ lui de către Duhul Sfânt. Ea se distinge de 
botez tot atât cât viaţa se distinge de naștere. Duhul 
Sfânt întăreşte întreaga viaţă a Bisericii, pentru că El 
este această viaţă, manifestarea Bisericii ca „lumea ce 
va să fie”, ca bucurie şi pace a Împărăției. Ca insti- 
tuţie, învăţătură, ritual, Biserica nu este, cu adevărat, 
doar în această lume; ea este și a acestei lumi, o 
„parte” a ei. Şi tocmai Duhul Sfânt, a Cărui venire este 
inaugurarea, manifestarea celor din urmă, a „lucrurilor 
de pe urmă”, este cel care transformă Biserica în 
„taină” a Împărăției, care face viaţa ei să fie prezenţă, 
în această lume, a lumii ce va să fie. 

Mirungerea este astfel Cincizecime a creștinului, 
intrarea sa în noua viaţă în Duhul Sfânt, care este 
adevărata viaţă a Bisericii. Este „hirotonirea” sa ca om 
adevărat şi deplin, pentru că a fi pe deplin om înseam- 
nă tocmai a aparţine Împărăției lui Dumnezeu. Şi, din 
nou, nu doar sufletul său ~- viaţa sa „spirituală“ sau 
„religioasă“ — este astfel întărit, ci fiinţa sa omenească 
în întregime. Trupul său întreg este miruit, pecetluit, 

sfinţit, dedicat noii vieţi. „Pecetea darului Duhului 
Sfânt”, zice preotul în timp ce-l miruieşte pe cel nou 
botezat „la frunte, la ochi, la nări, la gură, la amân- 
două urechile, pe piept, pe spate, la mâini şi la 
picioare”. Omul întreg este făcut acum templu al lui 
Dumnezeu, şi întreaga sa viaţă este de acum înainte o 
liturghie. Aici, la acest moment, opoziţia pseudocreş- 
tină între „spiritua!” şi „material”, „sacru” şi „profan”, 
„religios” şi „secular” este denunţată, abolită, vădită 
ca minciună monstruoasă despre Dumnezeu, om şi 
lume. Singurul templu adevărat al lui Dumnezeu este 
omul, şi prin om, lumea. Fiecare gram de materie 
aparţine lui Dumnezeu şi în Dumnezeu trebuie să-şi 
găsească împlinirea. Fiecare moment al timpului este 
timp al lui Dumnezeu şi trebuie să se desăvârşească 
în veşnicia lui Dumnezeu. Nimic nu este „neutru”. 
Pentru că Duhul Sfânt, ca o rază de lumină, ca un zâm- 
bet de bucurie, a „atins” toate lucrurile, timpul întreg 
- revelându-le pe toate ca pietre preţioase ale unui 
templu preţios. 

A fi cu adevărat om înseamnă a fi pe deplin tu 
însuți. Mirungerea este ungerea omului întru „perso- 
nalitatea” sa proprie, unică. Ea este, folosind aceeaşi 
imagine, hirotonire a sa spre a fi el însuşi, spre a 
deveni ceea ce Dumnezeu ar vrea ca el să fie; să devin 
ceea ce El a iubit în mine din eternitate. Este darul 
vocației. Dacă Biserica este cu adevărat „innoirea 
vieţii” — lumea și natura restaurate în Hristos ~ ea nu 
este, ori, mai degrabă, nu ar trebui să fie o instituţie 
pur religioasă, în care a fi „evlavios”, a fi un membru 
al ei „cu o bună reputaţie” înseamnă a-ţi lăsa propria 
personalitate la intrare - la „vestiar“, şi a o înlocui cu 

o personalitate impersonală, neutră, de tipul „bun 
creştin”. Evlavia, de fapt, poate fi un lucru foarte peri- 
culos, o reală opoziţie faţă de Duhul Sfânt, care este 
Dătătorul de Viaţă - de bucurie, mişcare şi creativi- 
tate, şi nu de „conştiinţă curată”, care se uită la toate 
cu suspiciune, teamă şi indignare morală. 

Mirungerea este deschiderea omului spre deplină- 
tatea creaţiei divine, către adevărata universalitate a 
vieţii. Este „vântul“, ruah-ul lui Dumnezeu intrând în 
viaţa noastră, cuprinzând-o cu foc şi cu dragoste, 
făcându-ne permeabili pentru lucrarea dumnezeiască, 
umplând totul de bucurie şi de speranţă... 


5 


Am menţionat deja faptul că în trecut botezul avea 
loc la Paşti — ca parte a marii serbări pascale. Împlini- 
rea lui firească era astfel, desigur, venirea celor nou 
botezați la Euharistia Bisericii, taina participării noas- 
tre la Pascha Împărăției. Căci botezul deschide porţile 
Împărăției, şi Duhul Sfânt ne duce la bucuria și pacea 
ei, adică la împlinirea euharistică. Chiar şi astăzi bote- 
zul şi mirungerea sunt urmate imediat de o proce- 
siune — care acum ia forma înconjurării cristelniţei. 
Iniţial însă, era o procesiune către uşile bisericii, pro- 
cesiunea intrării în biserică. Este semnificativ faptul că 
la liturghia pascală, în loc de „Sfinte Dumnezeule:..“ 
se cântă „Câţi în Hristos v-aţi botezat, în Hristos v-aţi şi 
îmbrăcat, Aliluia!”, aceeași cântare care se cântă atunci 
când „neofitul” este condus în procesiunea baptis- 
mală. Botezul, Cincizecimea baptismală este cea care 

creează Biserica ca procesiune, ca intrare, ca înălţare 
la Paștile cele veșnice ale Domnului. 

Apoi, timp de opt zile — imagine a deplinătăţii tim- 
pului ~ nou botezaţii erau duşi în biserică, şi fiecare 
din acele zile era sărbătorită ca Paște. În cea de a opta 
zi, avea loc ritualul spălării sfântului mir, tunderea 
părului şi întoarcerea în lume. De la deplinătatea tim- 
pului şi a bucuriei, la timpul lumii, ca martori și pur- 
tători ai acelei bucurii — acesta este sensul acestor 
ritualuri, identic cu sensul cuvintelor de la sfârșitul 
liturghiei: „Cu pace să ieşim”. Semnele vizibile ale 
tainei sunt spălate - „simbolul” va trebui să devină 
realitate, viaţa însăși va fi de acum semnul tainei, 
împlinirea darului. Iar tunderea părului — ultimul act al 
liturghiei baptismale — este semn că viaţa care începe 
acum este o viață de ofrandă şi jertfă, viaţa transfor- 
mată pururea în liturghie — lucrarea lui Hristos. 


6 


Doar în lumina botezului putem înţelege carac- 
terul sacramental pe care Biserica Ortodoxă îl conferă 
pocăinţei. În devierea ei juridică, teologia sacramen- 
tală a explicat această taină în termenii unei puteri pur 
„juridice“ de a ierta păcatele, putere „delegată” de 
Hristos, preotului. Însă această explicaţie nu are nimic 
de-a face cu semnificaţia originară a pocăinţei în Bise- 
rică şi cu natura ei sacramentală. Sacramentul iertării 
păcatelor este botez nu pentru că operează o înlătu- 
rare juridică a vinei, ci pentru că este botez în lisus 

Hristos, Cel care este Iertarea însăşi. Păcatul păcatelor 
— adevăratul „păcat originar” — nu este încălcarea regu- 
lilor, ci în primul rând devierea iubirii omului şi în- 
străinarea lui de Dumnezeu. Faptul că omul preferă 
altceva — lumea, pe sine ~ în locul lui Dumnezeu, aces- 
ta este singurul păcat real şi, în el, toate păcatele 
devin fireşti, inevitabile. Acest păcat nimiceşte 
adevărata viaţă a omului. El deviază cursul vieţii de la 
adevăratul ei sens, de la adevărata ei direcţie. lar în 
Hristos acest păcat este iertat nu în sensul că acum 
Dumnezeu l-a „uitat” și nu-l mai ia în seamă, ci pentru 
că în Hristos omul s-a întors la Dumnezeu, şi s-a întors 
pentru că pe El Îl iubeşte şi a descoperit că El este sin- 
gurul cu adevărat vrednic să-l dăruim iubirea şi viaţa 
noastră. lar Dumnezeu l-a acceptat pe om şi - în 
Hristos — l-a împăcat cu Sine. Pocăinţa este, astfel, 
reintoarcerea dragostei noastre, a vieţii noastre la 
Dumnezeu, iar această reîntoarcere este posibilă în 
Hristos pentru că El ne descoperă adevărata viaţă şi 
ne face conştienţi de exilul și condamnarea noastră. A 
crede în Hristos înseamnă a ne pocăi — a schimba radi- 
cal însăşi „mintea” vieţii noastre, a o vedea pe aceas- 
ta ca păcat şi ca moarte. lar a crede în El înseamnă a 
accepta descoperirea plină de bucurie că în El ne-au 
fost date iertarea şi împăcarea. În botez, atât pocă- 
inţa, cât şi iertarea îşi găsesc împlinirea lor. În botez, 
omul voieşte să moară ca om păcătos, şi i se face 


parte de această moarte; şi tot în botez omul voieşte: 


înnoirea vieţii ca iertare, şi aceasta i se dăruieşte. 

Şi totuşi păcatul este încă în noi, şi noi mereu 
cădem din viaţa cea nouă pe care am primit-o. Lupta 
noului Adam împotriva vechiului Adam este lungă şi 

dureroasă şi ce naivă simplificare este a crede, aşa 
cum fac unii, că „mântuirea“ pe care ei o experiază în 
„redeşteptări religioase” şi în aşa-numitele „hotărâri 
pentru Hristos” — şi care au ca rezultate o îndreptare 
morală, cumpătarea şi o caldă filantropie — este acea 
mântuire totală, este ceea ce Dumnezeu a voit atunci 
când L-a dat pe Fiul Său pentru viaţa lumii. Cu ade- 
vărat singura mare tristeţe este că „nu suntem sfinţi”. 
Şi cât de des acești creștini „morali” nu simt niciodată, 
nu experiază niciodată această tristeţe, pentru că pro- 
pria lor „experienţă a mântuirii”, sentimentul „de a fi 
mântuiţi” îi umple de auto-mulţumire; și cine a fost 
„mulțumit“ şi-a primit deja răsplata, şi nu poate înseta 
şi flămânzi după acea transformare şi transfigurare 
totală a vieţii, singura care ne poate face „sfinţi”. 
Botezul este iertare a păcatelor, şi nu înlăturarea 
lor. El aduce sabia lui Hristos în viaţa noastră şi o 
transformă în conflict, într-o adevărată luptă, durere 
de neocolit şi suferinţă a creşterii noastre. Într-adevăr, 
după botez şi datorită lui, realitatea păcatului poate fi 
recunoscută în toată tristeţea ei, şi adevărata pocăință 
devine posibilă. Prin urmare, întreaga Biserică este în 
acelaşi timp darul iertării, bucuria „lumii ce va să fie” 
și, de asemenea, în mod inevitabil o permanentă 
pocăință. Praznicul este imposibil fără post, şi postul 
este tocmai pocăință şi întoarcere, experienţa mântui- 
toare a tristeţii şi exilului. Biserica este darul 
Împărăției ~ şi tocmai acest dar este cel care face evi- 
dentă absenţa noastră din Împărăţie, înstrăinarea 
noastră de Dumnezeu. Pocăinţa este cea care ne rea- 
duce iară și iară la bucuria ospăţului pascal, dar 

această bucurie ne descoperă păcătoşenia noastră şi 
ne aduce la judecată. 

Taina pocăinţei nu este, deci, o „putere” sacră şi 
juridică dată de Dumnezeu oamenilor. Este puterea 
botezului care se trăieşte în Biserică. Ea îşi primeşte 
caracterul său sacramental de la botez. În Hristos toate 
păcatele sunt iertate o dată pentru totdeauna pentru 
că El Însuşi este iertarea păcatelor, şi nu este nevoie 
de nici o „nouă” dezlegare de păcate. Însă, într-adevăr, 
pentru noi, cei care în mod constant îl părăsim pe 
Hristos şi ne excomunicăm pe noi înşine din viaţa Lui, 
este o necesitate să ne reintoarcem la El ca să primim, 
iară şi iară, darul care în El a fost dat o dată pentru tot- 
deauna. lar dezlegarea de păcate este semnul că 
această întoarcere a avut loc şi a fost împlinită. După 
cum fiecare Euharistie nu este o „repetare” a Cinei lui 
Hristos, ci înălţarea noastră, primirea noastră la ace- 
laşi şi veşnic ospăț, la fel, taina pocăinţei nu este o 
repetare a botezului, ci întoarcerea noastră la „înno- 
irea vieţii”, pe care Dumnezeu ne-a dăruit-o o dată 
pentru totdeauna. 


7 — Pentru viaţa lumii 


V 
TAINA IUBIRII 


„Taina aceasta mare este; 
iar eu zic în Hristos și în Biserică” (Ef. 5, 32) 


1 


În Biserica Ortodoxă, căsătoria este un sacrament. 
S-ar putea pune întrebarea de ce dintre multele „stări” 
ale vieţii umane, din marea varietatea a vocaţiilor 
omului, doar această „stare” a fost aleasă şi înţeleasă 
ca sacrament? Într-adevăr, dacă ea este doar o apro- 
bare divină a căsătoriei, acordarea de ajutor duhov- 
nicesc cuplului căsătorit, binecuvântare pentru naşte- 
rea de prunci -, atunci toate acestea nu o fac radical 
diferită de orice alt act pentru care avem nevoie de 
ajutor, povăţuire, aprobare şi binecuvântare. Pentru 
că un „sacrament”, aşa cum am văzut, presupune în 
mod necesar ideea de transformare, se referă la eve- 
nimentul fundamental al morţii și învierii lui Hristos şi 
este întotdeauna un sacrament al Împărăției. Într-un 
fel, desigur, întreaga viaţă a Bisericii poate fi numită 
sacramentală, întrucât ea este întotdeauna manifes- 
tarea în timp a „noului timp”. Totuși, într-un mod mai 
precis, Biserica numește sacramente acele acte deci- 
sive ale vieţii ei, prin care acest har transformator este 
confirmat ca fiind dat, în care Biserica, printr-un act 

liturgic, se identifică cu acel Dar şi devine forma însăşi 
a acelui Dar... Dar cum se raportează căsătoria la 
Împărăţia ce va să fie? Cum se raportează ea la crucea 
şi la învierea lui Hristos? Cu alte cuvinte, ce o face 
sacrament? 

Chiar şi a pune aceste întrebări pare imposibil în 
cadrul întregii abordări „moderne” a căsătoriei, abor- 
dare în care se include, destul de des, şi abordarea 
„creştină“. Cu nenumăratele „manuale de fericire mari- 
tală”, cu tendinţa alarmantă de a face din preot un 
specialist în sexologie clinică, cu toate aceste definiţii 
comode ale familiei creştine, care aprobă o viaţă sexu- 
ală moderată (care poate oferi o „experienţă îmbogă- 
ţitoare”), accentuând responsabilitatea, necesitatea 
economiilor şi şcoala duminicală —, toate acestea nu 
lasă, într-adevăr, nici un loc pentru sacrament. Noi nici 
măcar nu ne dăm seama că starea de căsătorie este, 
ca toate ale lumii, o stare decăzută și deformată și că 
ea nu are nevoie să fie, simplu, binecuvântată și „solem- 
nizată”, eventual după o repetiţie și cu ajutorul foto- 
grafului, ci ea trebuie restaurată. Mai mult, această 
restaurare este în Hristos, şi aceasta înseamnă în 
viaţa, moartea, învierea şi înălţarea Sa la cer, în inau- 
gurarea în duhul Rusaliilor a „noului eon”, în Biserică, 


ca sacrament al tuturor acestora. Inutil să mai 
adăugăm că această restaurare transcede total ideea 
de „familie creştină” şi dă căsătoriei dimensiuni cos- 
mice şi universale. 

Tocmai aici se află întreaga problemă. Atâta vreme 
cât privim căsătoria ca ceva care privește pe cei căsă- 
toriţi, ca ceva care li se întâmplă lor, şi nu întregii 
Biserici şi, prin urmare, lumii înseşi, nu vom percepe 


| 
| 


100 PENTRU VIAŢA LUMII 


niciodată înţelesul cu adevărat sacramental al 
căsătoriei: marea taină la care se referă Sfântul Pavel 
când spune: „iar eu zic în Hristos şi în Biserică”. Noi 
trebuie să înţelegem că adevărata temă, adevăratul 
„conţinut“ şi obiectul acestui sacrament nu este 
„familia“, ci dragostea. Familia ca atare, familia în sine 
poate fi o distorsiune demonică a dragostei — şi există 
cuvinte aspre despre aceasta în Evanghelie: „Şi duş- 
manii omului (vor fi) casnicii lui” (Mt.10, 36). În acest 
sens profund, sacramentul nunţii cuprinde mai mult 
decât familia. El este sacramentul iubirii dumneze- 
ieşti, ca taină atotcuprinzătoare a fiinţei înseşi şi din 
această pricină el priveşte întreaga Biserică şi — prin 
Biserică — întreaga lume. 


2 


Poate că punctul de vedere ortodox asupra acestei 
sfinte taine va fi mai bine înţeles dacă începem nu cu 
căsătoria ca atare şi nu cu o abstractă „teologie a dra- 
gostei”, ci cu cea care întotdeauna a stat în centrul 
vieţii Bisericii, ca expresia cea mai pură a dragostei 
umane şi a răspunsului dat lui Dumnezeu - Maria, 
Maica lui lisus. Este semnificativ faptul că, în vreme ce 
în Apus Maria este în primul rând Fecioara, o fiinţă 
aproape cu totul diferită de noi, în puritatea ei abso- 
lută şi celestă, liberă de orice pângărire trupească, în 
Răsărit ea este întotdeauna arătată şi cinstită ca 
Theotokos, Maica lui Dumnezeu şi, de fapt, toate 
icoanele o înfăţişează cu Pruncul în braţe. Cu alte 
cuvinte, există două accente în mariologie care, deşi 

nu se exclud în mod necesar una pe alta, duc la două 
concepţii diferite despre locul Sfintei Fecioare Maria în 
Biserică. Şi nu trebuie să trecem cu vederea deose- 
birea dintre ele, dacă dorim să înţelegem felul în care 
dintotdeauna Biserica Ortodoxă a venerat-o pe Sfânta 
Fecioară. Sperăm să arătăm că acesta nu este atât „un 
cult specific al Maicii Domnului”, cât o lumină, o 
bucurie, proprie întregii vieţi a Bisericii. De ea, spune 
o cântare ortodoxă, „se bucură toată făptura”. l 

Dar la ce se referă această bucurie? De ce spune 
ea: „mă vor ferici toate neamurile”? Pentru că în 
marea ei dragoste şi supunere, în credința şi smerenia 
ei, ea a primit să fie ceea ce din veşnicie întreaga zidi- 
re fusese destinată să fie şi pentru care fusese creată: 
templu al Duhului Sfânt, umanitate a lui Dumnezeu. 
Ea s-a învoit să-şi dea trupul şi sângele — adică întrea- 
ga ei viaţă — spre a fi trupul şi sângele Fiului lui Dum- 
nezeu, spre a fi maică a lumii în sensul cel mai deplin 
şi mai profund al acestui cuvânt dându-și viaţa Celui- 
lalt și împlinindu-și viaţa în El. Ea a acceptat singura 
natură adevărată a fiecărei creaturi şi a întregii creații: 
a da sens și, prin urmare, împlinire vieţii sale în 
Dumnezeu. 

Acceptând această natură, ea a împlinit femini- 
tatea creaţiei. Acest cuvânt va părea curios multora. În 
vremea noastră, Biserica, urmând curentul modern 
care conduce spre „egalitatea sexelor”, foloseşte doar 
o parte din revelaţia creştină despre bărbat şi femeie, 
cea care afirmă că în Hristos nu mai este „parte bărbă- 
tească şi parte femeiască” (Gal.3, 28). Cealaltă parte 
este atribuită unei concepţii învechite despre lume. 
De fapt însă, toate încercările noastre de a găsi „locul 

„a 


femeii” în societate (sau în Biserică) mai curând o mic- 
șorează, decât s-o înalțe, pentru că ele foarte adesea 
presupun o negare a vocației ei specifice ca femeie. 

Totuși, nu este semnificativ faptul că relaţia dintre 
Dumnezeu și lume, dintre Dumnezeu şi Israel, poporul 
Său ales, şi în cele din urmă dintre Dumnezeu şi cos- 
mosul restaurat în Biserică este exprimată în Biblie în 
termenii unirii și dragostei conjugale? Aceasta este o 
dublă analogie. Pe de o parte, noi înţelegem dragostea 
lui Dumnezeu pentru lume și dragostea lui Hristos 
pentru Biserică pentru că avem experienţa dragostei 
conjugale, dar, pe de altă parte, dragostea conjugală 
îşi are rădăcinile, profunzimea și împlinirea reală în 
marea taină a lui Hristos şi a Bisericii Sale: „iar eu zic 
în Hristos şi în Biserică”. Biserica este Mireasa lui Hris- 
tos „...pentru că v-am logodit unui singur bărbat, ca să 
vă înfăţişez lui Hristos fecioară neprihănită” (II Cor.11, 
2). Aceasta înseamnă că lumea — care își găsește res- 
taurarea şi împlinirea în Biserică — este mireasa lui 
Dumnezeu şi că prin păcat această relaţie fundamen- 
tală a fost ruptă, deformată. În Maria — Femeia, Fecioa- 
ra, Maica ~- în răspunsul ei dat lui Dumnezeu, Biserica 
îşi are începutul ei viu şi personal. 

Acest răspuns este supunere totală în dragoste; nu 
supunere şi dragoste, ci deplinătatea uneia ca totali- 
tate a celeilalte. Supunerea, luată în sine, nu este o 
„virtute“; ea este o supunere oarbă, şi nu există lumi- 
nă în orbire. Doar dragostea pentru Dumnezeu, Cel 
căruia îi închinăm în chip desăvârşit toată iubirea 
noastră, salvează supunerea de orbire şi o face accep- 
tare bucuroasă a singurului vrednic să fie acceptat. 
Însă dragostea fără supunere faţă de Dumnezeu este 

„pofta trupului şi pofta ochilor şi trufia vieţii” (I loan 
2,16), este dragostea pe care o pretinde Don Juan, 
care, în cele din urmă, îl distruge. Doar supunerea față 
de Dumnezeu, singurul Domn al Creaţiei, îi dă iubirii 
adevărata ei direcţie, o face pe deplin dragoste. 
Adevărata supunere este astfel dragoste adevărată 
faţă de Dumnezeu, adevăratul răspuns al Creaţiei dat 
Creatorului ei. Umanitatea este pe deplin umanitate 
atunci când ea este acest răspuns dat lui Dumnezeu, 
atunci când ea devine elan de totală dăruire de sine şi 
supunere faţă de El. Însă în lumea „naturală”, purtă- 
toarea acestei iubiri, pline de supuşenie, a acestei 
iubiri ca răspuns, este femeia. Bărbatul cheamă, feme- 
ia răspunde. Această acceptare nu este pasivitate, 
supunere oarbă, întrucât ea este dragoste, şi dra- 
gostea este întotdeauna activă. Ea dă viaţă chemării 
bărbatului, o împlineşte ca viaţă, dar devine pe deplin 
dragoste şi pe deplin viaţă doar atunci când este pe 
deplin acceptare şi răspuns. De aceea întreaga 
creaţie, întreaga Biserică — şi nu doar femeile — găsesc 
expresia răspunsului şi supunerii lor faţă de Dumezeu 
în Preasfânta Fecioară Maria, ca întruchipare feme- 
iască şi se bucură în ea. Ea ne reprezintă pe noi toţi, 
pentru că numai atunci acceptăm și răspundem cu 
dragoste şi supunere - doar când acceptăm esenţiala 
feminitate a Creaţiei — devenim noi înşine adevăraţi 
bărbaţi şi femei; doar atunci putem într-adevăr trans- 
cede limitările noastre ca „bărbaţi“ şi „femei“. Pentru 
că omul poate fi cu adevărat om ~ adică rege al crea- 
tiei, preot şi slujitor a ceea ce este creativitate și iniția- 
tivă a lui Dumnezeu — doar atunci când el nu se înfă- 
țişează ca „proprietar” al creaţiei, ci se supune pe 

sine, în ascultare şi dragoste, naturii ei de mireasă a 
lui Dumnezeu, în răspuns şi acceptare. lar femeia 
încetează să fie doar femeie atunci când, acceptând 
total și necondiţionat viaţa Celuilalt ca propria ei viaţă, 
dăruindu-se pe sine total Celuilalt, devine însăşi expre- 
sia, însuşi rodul, însăşi bucuria, însăşi frumuseţea, 
însuşi darul răspunsului nostru dat lui Dumnezeu; cea 
pe care, potrivit cuvintelor Cântării Cântărilor, regele o 
va aduce în cămările sale, zicând: „Cât de frumoasă 
eşti, draga mea, şi nici o pată-n tine nu este” (Cânt. 
Cânt. 4, 7). 

Tradiţia o numește pe Sfânta Fecioară Maria „noua 
Evă”. Ea a făcut ceea ce prima Evă n-a reușit să facă. 
Eva n-a reuşit să fie femeie. Ea a preluat iniţiativa. Ea 
a „chemat“ și a devenit femeie -— instrument al pro- 
creării, „stăpânită” de bărbat. Ea s-a făcut pe sine şi pe 
bărbatul a cărui „viaţă” era, sclavi ai „feminităţii” ei şi 
a transformat întreaga viaţă într-un sumbru război al 
sexelor, în care „posedarea” este de fapt dorinţa vio- 
lentă şi disperată de a omori pofta nerușinată, care nu 
moare niciodată. Însă Preasfânta Fecioară Maria „nu a 
avut nici o iniţiativă”. În dragoste şi ascultare ea a 
aşteptat iniţiativa Celuilalt. Şi când a venit, ea a accep- 
tat-o, nu orbește — pentru că ea a întrebat „cum va fi 
aceasta?”, — ci cu întreaga luciditate, simplitate şi 
bucurie a iubirii. Lumina unei eterne primăveri vine la 
noi atunci când, în ziua Buneivestiri, auzim hotărâtoa- 
rele cuvinte: „Iată roaba Domnului, fie mie după cuvân- 
tul tău” (Le.1, 58). Fecioara întruchipează, într-adevăr, 
întreaga creaţie, toată umanitatea şi fiecare dintre noi, 
recunoscând cuvintele care exprimă natura şi fiinţa 
noastră fundamentală, acceptarea de către noi de a fi 

mireasa lui Dumnezeu, logodirea noastră cu Cel care 
ne iubeşte din veşnicie. 

Preasfânta Maria este Fecioara. Dar această fecio- 
rie nu este o negare, nu este o simplă absenţă; ea este 
plenitudinea şi deplinătatea iubirii înseși. Este totala ei 
dăruire de sine lui Dumnezeu, şi astfel însăși expresia, 
însăşi caracteristica dragostei ei. Pentru că dragostea 
este sete şi foame după deplinătate, întregire, împli- 
nire — după feciorie, în înţelesul fundamental al aces- 
tui cuvânt. La sfârşitul veacurilor Biserica îi va fi înfăţi- 
şată lui Hristos ca „fecioară neprihănită” (II Cor. 11, 2). 
Pentru că fecioria este țelul oricărei iubiri adevărate — 
nu ca absenţă a „sexului“, ci ca desăvârşită împlinire 
în dragoste; această împlinire, în „această lume”, îşi 
află în sex o paradoxală și tragică afirmare şi negare. 
Biserica Ortodoxă, ținând sărbătorile aparent „nescrip- 
turistice” ale Naşterii Maicii Domnului şi Intrării ei în 
Biserică, arată, de fapt, o reală fidelitate faţă de Biblie, 
pentru că semnificaţia acestor sărbători stă tocmai în 
recunoaşterea prin ele a Sfintei Fecioare Maria ca fel 
şi împlinire a întregii istorii a mântuirii, istorie a dra- 
gostei şi ascultării, a răspunsului şi aşteptării. Ea este 
cu adevărat fiică a Vechiului Testament, ultima şi cea 
mai frumoasă floare a lui. Biserica Ortodoxă respinge 
dogma imaculatei concepţii, tocmai pentru că aceasta 
face din Maria o „intrerupere“ miraculoasă în această 
lungă şi răbdătoare creştere a dragostei şi aşteptării, a 
„foamei după Dumnezeul cel viu”, de care este plin 
Vechiul Testament. Ea este darul lumii către Dumne- 
zeu, aşa cum se spune atât de minunat într-o cântare 
de la Praznicul Crăciunului: 

Fiecare dintre făpturile cele zidite de Tine 
mulţumită aduce Ție; 

îngerii cântarea, 

cerurile steaua, 

magii darurile, 

păstorii minunea... 

iar noi, pe Maica Fecioara. 


Şi totuşi singur Dumnezeu este Cel care împli- 
neşte şi încununează această supunere, acceptare şi 
dragoste. „Duhul Sfânt Se va pogori peste tine și pute- 
rea Celui Preainalt te va umbri... Că la Dumnezeu 
nimic nu este cu neputinţă” (Lc.1, 35-37). Doar El des- 
coperă ca Fecioară pe cea care l-a adus în dar întrea- 
ga iubire omenească... 

Preasfânta Maria este Maica. Maternitatea este 
împlinirea feminităţii pentru că ea este împlinirea 
dragostei ca supunere şi răspuns. Prin dăruirea de 
sine, dragostea dă viaţă, devine izvor de viaţă. Cineva 
nu iubește pentru a avea copii. Dragostea nu are 
nevoie de justificare; nu pentru că dă viaţă, este 
dragostea bună, ci pentru că este bună, ea dă viaţă. 
Taina plină de bucurie a maternității Mariei nu se opu- 
ne tainei fecioriei ei. Este o aceeași taină. Ea nu este 
Maică „in ciuda” fecioriei ei. Ea descoperă deplină- 
tatea maternității pentru că fecioria ei este deplinătate 
de dragoste. 

Ea este Maica lui Hristos. Ea este deplinătatea dra- 
gostei care primeşte venirea lui Dumnezeu la noi — 
dând viaţă Celui care este Viaţa lumii. Şi întreaga 
creaţie se bucură în ea, pentru că recunoaşte prin ea 
că țelul şi împlinirea întregii vieţi, a întregii iubiri este 

a-L primi pe Hristos, a-l da viaţă în noi înşine. Şi nu tre- 
buie să ne temem că bucuria noastră legată de Prea- 
sfânta Fecioară Maria, îi răpeşte ceva lui Hristos, că 
micşorează în vreun fel slava datorată Lui, și numai 
Lui. Pentru că ceea ce descoperim în ea, ceea ce cons- 
tituie bucuria Bisericii, este tocmai deplinătatea ado- 
rării lui Hristos de către noi, a acceptării și iubirii faţă 
de El. În realitate, deși nu este vorba despre un „cult 
al Mariei”, totuşi în Preasfânta Fecioară Maria „cultul” 
Bisericii devine o tresăltare de bucurie și mulţumire, 
de acceptare şi supunere -— nuntire cu Duhul Sfânt, 
care o face să fie singura bucurie deplină pe pământ. 


3 


Putem acum să ne întoarcem la sacramentul 
nunţii. Putem înţelege acum că adevăratul lui înţeles 
nu stă în „confirmarea“ religioasă a căsătoriei şi vieţii 
de familie, ci în aceea că întăreşte cu har suprafiresc 
virtuțile familiale fireşti. Ducând căsătoria „naturală” 
în „marea taină a lui Hristos și a Bisericii”, sacramen- 
tul nunţii conferă căsătoriei un nou înţeles; el trans- 
formă, de fapt, nu doar căsătoria ca atare, ci întreaga 
iubire umană. 

Este demn de menţionat faptul că, Biserica pri- 
mară, se pare, nu avea cunoştinţă de o slujbă sepa- 
rată a nunţii. „Împlinirea” nunţii de către doi creștini 
se făcea prin împărtăşirea lor împreună cu Euharistia. 
Aşa cum fiecare aspect al vieţii a fost cuprins în Euha- 
ristie, tot aşa nunta a fost pecetluită prin includerea în 
acest act central al comunităţii. Şi aceasta înseamnă 

că, întrucât căsătoria a avut întotdeauna dimensiuni 
sociologice şi legale, acestea au fost pur şi simplu 
acceptate de Biserică. Totuşi, la fel ca întreaga viaţă 
„naturală” a omului, căsătoria trebuie să fie adusă în 
Biserică, adică judecată, răscumpărată şi transformată 
în sacrament al Împărăției. Doar mai târziu a primit 
Biserica şi autoritatea „civilă” de a săvârşi cununia. 
Aceasta a însemnat însă, odată cu recunoaşterea 
Bisericii ca „săvârşitor” al cununiei, un prim pas spre 
o „desacramentalizare” progresivă. Un semn evident 
al acestei desacralizări l-a constituit despărţirea 
cununiei de Euharistie. 

Toate acestea explică de ce chiar şi astăzi slujba 
ortodoxă a nunţii constă din două servicii distincte: 
logodna şi cununia. Logodna nu este săvârşită înăun- 
trul bisericii, ci în pridvor. Ea este forma creștină a 
căsătoriei „naturale“. Este binecuvântarea inelelor 
de către preot şi schimbarea lor de către perechea 
de logodnici. Totuşi, de la bun început, acestei 
căsătorii naturale i se dă adevărata ei perspectivă şi 
direcţie. „Doamne Dumnezeul nostru”, zice preotul, 
„Cel ce dintre neamuri mai înainte Ţi-ai logodit 
Biserica, fecioară curată, binecuvântează logodna 
aceasta, uneşte și păzește pe robii Tăi aceştia în 
pace şi într-un gând”. 

Pentru creştin, natural nu înseamnă nici ceva sufi- 
cient în sine ~ o „familie mică şi drăguță” — nici, sim- 
plu, ceva insuficient, care trebuie, deci, întărit şi 
completat prin adăugarea „supranaturalului”. Omul 
natural însetează şi flămânzeşte după împlinire şi 
răscumpărare. Această sete şi foame este pridvorul 
Împărăției: atât început, cât şi exil. 

Apoi, după ce a binecuvântat căsătoria naturală, 
preotul îi duce pe miri, în alai solemn, în biserică. 
Aceasta este forma adevărată a sacramentului, pentru 
că el nu doar simbolizează, ci într-adevăr este intrarea 
căsătoriei în Biserică, şi aceasta este intrarea lumii în 
„lumea ce va să vie”, procesiunea poporului lui Dum- 
nezeu -~ în Hristos — înspre împărăție. Ritualul încu- 
nunării mirilor este doar o expresie târzie — deşi una 
frumoasă şi minunat de semnificativă — a realităţii 
acestei intrări. 

„Doamne, Dumnezeul nostru, cu mărire şi cu cins- 
te încununează-i pe dânșii”, zice preotul după ce a pus 
cununiile pe capetele mirilor. Această încununare ara- 
tă, mai întâi, mărirea şi cinstirea omului ca rege al crea- 
tiei. „Creşteţi şi vă înmulţiţi şi umpleţi pământul și-l 
supuneţi...” (Fac. 1, 28). Fiecare familie este, într-ade- 
văr, o împărăție, o mică biserică şi, prin urmare, un 
sacrament şi o cale către Împărăţie. Într-un anumit 
loc, chiar dacă doar într-o singură cameră, fiecare om, 
la un anumit moment al vieţii sale, îşi are propria sa 
mică împărăție. Poate fi un iad, sau un loc al trădării, 
sau poate să nu fie așa. În spatele fiecărei ferestre 
vieţuieşte o mică lume care-și vede de drumul ei. Cât 
de evident devine acest lucru pentru cel care călă- 
toreşte cu trenul noaptea, trecând prin dreptul a nenu- 
mărate ferestre luminate: în spatele fiecăreia, depli- 
nătatea vieţii apare ca „posibilitate dată”, ca promisi- 


une, ca viziune. Aceasta este ceea ce exprimă cununi-, 


ile de la nuntă: faptul că avem aici începutul unei mici 
împărăţii, care poate fi ceva asemănător adevăratei 
Împărăţii. Şansa poate fi pierdută, chiar într-o singură 
noapte; dar în momentul nunţii ea este încă o posibi- 

litate deschisă. Totuşi, chiar și atunci când a fost pier- 
dută, și pierdută din nou de mii de ori, dacă doi 
oameni stau împreună ei sunt, într-un adevărat sens, 
rege și regină, unul pentru celălalt. Şi chiar după zeci 
de ani de nefericire, Adam încă se poate întoarce şi 
să o vadă pe Eva stând alături de el, în unire cu el, 
unire care, cel puţin într-o mică măsură, proclamă 
dragostea din Împărăţia lui Dumnezeu. În filme și 
reviste „icoana” căsătoriei o constituie întotdeauna un 
cuplu tânăr. Însă, odată, în lumina şi căldura unei 
după-amieze de toamnă, autorul rândurilor de faţă a 
văzut pe o bancă dintr-o piaţă publică doi soţi, bătrâni 
și săraci. Stăteau mână în mână, tăcuţi, bucurându-se 
în lumina blândă, de ultima căldură a anotimpului. 
Tăcuţi, căci toate cuvintele fuseseră spuse, pasiunea 
stinsă, furtunile se liniştiseră. Întreaga lor viaţă trecută 
era, totuși, în întregime prezentă în această tăcere, în 
această lumină, în această căldură, în această pașnică 
împletire a mâinilor. Prezentă - și gata pentru eterni- 
tate, gata pentru bucurie. Pentru mine, aceasta este 
imaginea căsătoriei, a frumuseţii ei cereşti. 

Apoi, în al doilea rând, mărirea și cinstea încunu- 
nării mirilor este cea a cununii martirului, pentru că 
drumul către Împărăţie este martyria — a aduce măr- 
turie lui Hristos. Şi aceasta înseamnă răstignire şi 
suferinţă. O căsătorie care nu-şi răstigneşte în mod 
constant propriul egoism şi mulţumirea de sine, care 
nu „moare sieşi”, ca să poată trece dincolo de sine, nu 
este o căsătorie creștină. Adevăratul păcat al căsă- 
toriei astăzi nu este adulterul sau lipsa de „adaptare”, 
sau „agresivitatea mentală”. Adevăratul păcat este 
idolatrizarea familiei în sine, refuzul de a înţelege 

familia ca îndreptându-se spre Impărăția lui Dum- 
nezeu. Acest lucru este exprimat în sentimentul că 
cineva este capabil să „facă orice” pentru familja sa, 
chiar să fure. Familia a încetat să fie spre slava lui 
Dumnezeu; a încetat să fie o intrare sacramentală în 
prezența Lui. Nu lipsa de respect pentru familie, ci 
idolatrizarea familiei este cea care destramă familia 
modernă atât de uşor, făcând din divorţ umbra ei 
aproape firească. Este identificarea căsătoriei cu feri- 
cirea, şi refuzul de a accepta în ea crucea. Intr-o 
căsătorie creştină, de fapt, cei căsătoriţi sunt trei; şi 
loialitatea celor doi faţă de cel de al treilea, care este 
Dumnezeu, îi păstrează pe cei doi într-o unitate activă 
între ei, şi cu Dumnezeu. Prezenţa lui Dumnezeu este 
moartea căsătoriei ca ceva doar „natural“. Crucea lui 
Hristos este cea care face să dispară auto-suficiența 
naturii. Dar „prin cruce, bucurie (şi nu „fericirea!”) a 
venit la toată lumea”. Prezenţa crucii este astfel ade- 
vărata bucurie a căsătoriei. Este certitudinea plină de 
bucurie că votul căsătoriei, în perspectiva Împărăției 
celei veșnice, nu a fost făcut „până când moartea ne 
va despărţi”, ci până când moartea ne va uni în mod 
desăvârşit. 

De aici, cel de al treilea şi ultimul înţeles al cununi- 
ilor: ele sunt cununiile Împărăției, ale Realităţii finale, 
pentru care orice lucru din „lumea aceasta” - a cărei 
modă trece — a devenit acum un semn și o anticipare 
sacramentală. „Primeşte cununiile lor în Împărăţia 
Ta”, zice preotul în timp ce le ia de pe capetele noilor 
căsătoriţi, şi aceasta înseamnă: fă această căsătorie o 
creştere în acea dragoste desăvârşită al cărei țel şi 
plenitudine este numai Dumnezeu. 

Paharul din care beau cei doi, după aşezarea 
cununiilor pe capetele lor, este explicat astăzi ca sim- 
bol al „vieţii comune”, şi nimic nu arată mai bine 
„desacramentalizarea” căsătoriei, reducerea ei la o 
„fericire naturală”. În trecut, acesta era potirul împăr- 
tăşirii, primirea Euharistiei, pecetea finală a împlinirii 
căsătoriei în Hristos. Hristos trebuie să fie esenţa 
însăși a vieţii în doi. El este vinul vieţii celei noi a fiilor 
lui Dumnezeu, şi cuminecarea cu ea vesteşte cum, 
îmbătrânind în această lume, noi întinerim în viața cea 
neînserată. 

Când slujba cununiei s-a terminat, mirele şi 
mireasa se iau de mână şi urmează pe preot într-o pro- 
cesiune în jurul mesei. Ca și la botez, această proce- 
siune în cerc semnifică eterna călătorie care începe 
acum; căsătoria va fi o procesiune mână în mână, o 
continuare a celei care a început aici, poate nu întot- 
deauna fericită, dar întotdeauna capabilă de a se 
raporta la bucurie şi de a se umple de bucurie. 


4 


Niciunde nu este exprimată mai bine semnificaţia 
cu adevărat universală, cu adevărat cosmică a sacra- 
mentului cununiei, ca sacrament al dragostei, decât în 
asemănarea sa liturgică cu liturghia de la hirotonie, 
sacramentul preoţiei. Astfel se descoperă identitatea 
Realităţii la care se referă ambele sacramente, pe care 
ambele o dezvăluie. 

Secole de clericalism (şi nu trebuie să ne gândim 
la clericalism ca un monopol al Bisericilor „ierarhice“ 

şi „liturgice”) au făcut din preot sau pastor „ființe 
aparte“, cu o vocaţie unică și specific „sacră” în Bise- 
rică, vocaţie care nu ar fi doar diferită, ci, într-adevăr, 
opusă tuturor celor care sunt „profani”. Acesta a fost, 
acesta încă este resortul secret al psihologiei şi 
pregătirii sacerdotale. Nu este, deci, întâmplător faptul 
că termenii „laicat”, „laic” au devenit, încetul cu înce- 
tul, sinonimi cu lipsa a ceva în om, sau neapartenența 
sa. Totuși, iniţial cuvintele „laicat”, „laic“ se refereau la 
laos — poporul lui Dumnezeu - şi nu numai că aveau 
un sens pozitiv, ci includeau și „clerul“. Astăzi însă, cel 
care zice despre cineva că este „profan” în fizică, arată 
ignoranța aceluia în acest domeniu, neapartenenţa 
aceluia la cercul închis al specialiştilor. 

Timp de secole starea clericală a fost cinstită ca 
fiind de fapt una „supranaturală“ şi există o uşoară 
conotaţie de venerație mistică atunci când se spune: 
„Oamenii trebuie să-i respecte pe clerici”. Şi dacă într-o 
zi o ştiinţă pe care o așteptăm — patologia pastorală — 
va fi predată în şcolile de teologie, prima ei descope- 
rire ar putea fi că anumite „vocaţii clericale” sunt, de 
fapt, înrădăcinate într-o dorinţă morbidă după acel 
„respect supranatural“, mai ales atunci când şansele 
unuia „natural“ sunt foarte mici. Lumea noastră secu- 
lară „respectă“ pe clerici aşa cum „respectă” cimiti- 
rele: deopotrivă necesare, deopotrivă sacre, deopo- 
trivă în afara vieţii. 

Dar ceea ce atât clericalismul, cât şi secularismul 
- primul fiind, de fapt, părintele natural ai celui de-al 
doilea - ne-au făcut să uităm este că a fi preot înseam- 
nă, dintr-un punct de vedere profund, cel mai natural 
lucru din lume. Omul a fost creat ca preot al lumii, cel 


8 — Pentru viaţa lumii 

care îi oferă lumea lui Dumnezeu, jertfa de dragoste 
şi de laudă, şi care, prin această veşnică euharistie, 
oferă lumii dragostea divină. Preoţia, în acest sens, 
este esenţa însăși a umanităţii, relaţia creatoare a 
omului cu „feminitatea” lumii create. lar Hristos este 
Preotul prin excelenţă, pentru că El este omul ade- 
vărat şi desăvârşit. El este Noul Adam, restaurarea a 
ceea ce Adam n-a reușit să fie. Adam n-a reuşit să fie 
preotul lumii, şi datorită acestui eşec lumea a încetat 
să fie sacramentul dragostei şi prezenţei divine și a 
devenit „natură”. Iar în această lume „naturală” religia 
a devenit o tranzacţie organizată cu supranaturalul, şi 
preotul a fost aşezat ca „tranzactor”, ca mediator între 
natural şi supranatural. Şi nu mai contează aşa de 
mult dacă această mediere a fost înţeleasă în termenii 
magicului — ca puteri supranaturale —, sau în termenii 
legii — ca drepturi supranaturale. 

Dar Hristos a arătat că esenţa preoţiei este iubirea 
şi, prin urmare, preoţia este esenţa vieţii. El a murit ca 
ultimă victimă a unei religii a preoţilor, iar în moartea 
Lui, această religie a murit şi a fost inaugurată viața 
ca preoţie. El a fost omorât de preoţi, de „cler”, dar 
jertfa Sa i-a abolit, aşa cum a abolit și „religia”. Şi a 
abolit şi religia pentru că a distrus acel zid al separării 
dintre „natural” și „supranatural“, dintre „profan” şi 
„sacru“, dintre „cele ale acestei lumi” şi „cele ale lumii 
de dincolo” — care fusese singura justificare și raison 
d'etre a religiei. El a arătat că toate lucrurile, întreaga 
natură, își au sfârşitul, împlinirea lor în Împărăţie; că 
toate lucrurile vor fi înnoite prin dragoste. 

Dacă sunt preoţi în Biserică, dacă există în ea 
vocaţie preoțească, aceasta este tocmai pentru a pune 

în evidenţă în fiecare vocaţie esenţa ei preoțească, 
pentru a face din întreaga viaţă a tuturor oamenilor 
liturghia Împărăției, pentru a arăta că Biserica repre- 
zintă preoţia împărătească a lumii răscumpărate. Este, 
cu alte cuvinte, nu o vocaţie „aparte“, ci expresia dra- 
gostei pentru vocaţia omului ca fiu al lui Dumnezeu, 
și pentru lume, ca sacrament al Împărăției. Şi trebuie 
să fie preoţi pentru că trăim în această lume şi nimic 
din ea nu este Împărăţia şi pentru că, rămânând 
„această lume”, ea niciodată nu va deveni Împărăţie. 
Biserica este în lume, dar nu din lume, pentru că doar 
nefiind din lume ea poate descoperi şi manifesta 
„lumea ce va să vie“, realitatea de dincolo, care sin- 
gură descoperă toate lucrurile ca vechi — şi totuşi noi 
şi veşnice în dragostea lui Dumnezeu. Prin urmare, 
nici o vocaţie în această lume nu se poate împlini pe 
sine ca preoţie. Şi de aceea trebuie să existe cel al 
cărui vocaţie specifică este de a nu avea o anumită 
vocaţie, de a se face tuturor toate, de a descoperi că 
țelul și sensul tuturor lucrurilor sunt în Hristos. 
Nimeni nu poate lua de la sine a fi preot, a hotărî 
aceasta pe baza propriilor competenţe, pregătiri şi 
predispoziţii. Vocaţia vine întotdeauna de sus -— din 
rânduiala şi din porunca lui Dumnezeu. Preoţia arată 
smerenia, nu mândria Bisericii, pentru că ea arată 
dependenţa completă a Bisericii de dragostea lui 
Hristos — adică de preoţia Lui unică și desăvârşită. Nu 
„preoţia” o primește preotul la hirotonirea sa, ci darul 
dragostei lui Hristos, acea dragoste care L-a făcut pe 
Hristos singurul Preot, Care umple cu această preoţie 
unică slujirea celor pe care îi trimite poporului Său. 

De aceea, sacramentul hirotoniei este, într-un fel, 
identic cu sacramentul cununiei. Ambele sunt mani- 
festări ale dragostei. Preotul este într-adevăr căsătorit 
cu Biserica. Dar tot aşa precum căsătoria umană este 
introdusă în misterul lui Hristos și al Bisericii şi devine 
sacrament al Împărăției, această căsătorie a preotului 
cu Biserica îl face cu adevărat preot, adevăratul sluji- 
tor al Dragostei, singura în stare să transforme lumea 
şi să reveleze Biserica a fi mireasa neprihănită a lui 
Hristos. 

Concluzia este aceasta: unii dintre noi sunt căsă- 
toriţi, alţii nu. Unii dintre noi sunt chemaţi să fie preoţi 
şi slujitori, şi alţii nu. Dar sacramentele cununiei şi 
preoţiei ne privesc pe noi toţi, pentru că ele privesc 
viața noastră ca vocaţie. Înţelesul, esenţa și țelul 
oricărei vocaţii este taina lui Hristos şi a Bisericii. Prin 
Biserică, fiecare dintre noi află că vocaţia tuturor 
vocaţiilor este a-l urma lui Hristos în deplinătatea 
preoţiei Sale: care este dragostea Lui pentru om şi 
pentru lume, dragostea Lui pentru împlinirea lor 
supremă în preaplinul vieţii din Împărăţie. 


VI 

Trăim astăzi într-o cultură care neagă moartea. 
Aceasta se vede limpede din înfăţişarea discretă a 
capelelor mortuare obişnuite, în încercarea de a le 
face să arate ca oricare altă casă. În cadrul acestora, 
„maestrul de ceremonii” caută să se ocupe de toate în 
aşa fel încât să nu se observe că cineva este trist; iar 
prezenţa unui salon unde se poate sta de vorbă are 
menirea de a transforma o înmormântare într-o expe- 
rienţă semi-plăcută. Există o stranie conspirație a tă- 
cerii privind realitatea directă a morţii, şi trupul celui 
mort este „înfrumuseţat” în aşa fel încât să se ascundă 
faptul că este vorba de un cadavru. Dar au existat în 
trecut şi încă există — chiar în lumea noastră modernă 
care pune viaţa în prim-plan - culturi „centrate pe 
moarte”, în care moartea constituie marea preocupare 
atotcuprinzătoare, şi viaţa în sine este concepută ca 
fiind în principal o pregătire pentru moarte. Dacă pen- 
tru unii însăşi capela mortuară trebuie să abată gân- 
durile de la moarte, pentru alţii chiar lucrurile nece- 
sare, cum sunt, de pildă, patul, masa, devin simboluri, 
memento-uri ale morţii. Patul apare ca imagine a mor- 
mântului, sicriul este pus pe masă. 


| 
| 

Care este, în toate acestea, adevăratul creștinism? 
Fără îndoială, pe de o parte, problema morţii este cen- 
trală şi esenţială în mesajul lui, care anunţă biruința 
lui Hristos asupra morţii şi faptul că creștinismul îşi 
are izvorul în această biruinţă. Totuşi, pe de altă parte, 
există sentimentul straniu că, în ciuda faptului că 
acest mesaj a fost cu siguranţă auzit, el nu a avut un 
impact real asupra atitudinilor umane de bază privi- 
toare la moarte. Mai degrabă, creștinismul este cel 
care s-a „adaptat” la aceste atitudini, acceptându-le ca 
fiind ale sale. Nu este greu să 1 se dedice lui Dumne- 
zeu ~ printr-o frumoasă predică creştină - noi zgârie-nori 
și târguri internaţionale; nu este greu să te alături — 
dacă nu chiar să conduci — marilor forţe progresiste şi 
care afirmă valorile vieţii, ale „epocii noastre atomice”; 
nu este greu să se facă din creștinism izvorul însuşi al 
acestei activităţi febrile care are viaţa în centrul ei. Şi 
este tot aşa de uşor ca, în predica ţinută la o înmor- 
mântare, sau la o reuniune religioasă, să se prezinte 
viaţa ca o vale a suferinţei şi deşertăciunii, iar moar- 
tea, ca o eliberare. 

Un slujitor creștin, reprezentând în toate acestea 
întreaga Biserică, ar trebui să folosească astăzi ambe- 
le limbaje, să adopte ambele atitudini. Dar dacă este 
sincer, în mod inevitabil el va simţi că în ambele „ceva 
lipsește”, şi că acesta este, de fapt, elementul creștin 
însuși. Pentru că este o falsificare a mesajului creştin 
să se prezinte şi să se predice creştinismul ca fiind în 
mod esenţial sprijinitor al vieţii — fără a raporta aceas- 
tă afirmaţie la moartea lui Hristos şi, prin urmare, la 
faptul însuși al morţii; a trece sub tăcere faptul că pen- 
tru creștinism moartea nu este numai sfârşitul, ci cu 

adevărat realitatea însăşi a acestei lumi. Dar a „mân- 
gâia” pe oameni şi a-i împăca cu moartea arătând 
această lume ca pe o scenă lipsită de sens a pregătirii 
individuale pentru moarte înseamnă, de asemenea, a 
o falsifica. Căci creştinismul proclamă că Hristos a 
murit pentru viața lumii, şi nu pentru „odihna veşnică 
de ea. Această „falsificare” face din chiar succesul 
creştinismului (potrivit datelor oficiale construirea de 
biserici şi contribuția bisericească pe cap de membru 
au atins nivelul cel mai înalt!) o tragedie profundă. 
Omul lumesc doreşte ca slujitorul bisericesc să fie un 
optimist, încurajând credinţa într-o lume optimistă şi 
progresistă. lar omul religios îl concepe ca pe un 
denunţător extrem de serios, teribil de solemn şi 
demn al deșertăciunii şi inutilităţii lumii. Lumea nu 
doreşte religia, şi religia nu doreşte creştinismul. Una 
respinge moartea, cealaltă, viața. De aici imensa frus- 
trare, fie în cazul tendinţelor seculariste ale lumii care 
sprijină viaţa, fie în cazul religiozităţii morbide a celor 
care i se opun. tt: 
Frustrarea va dura atâta timp cât creștinii vor con- 
tinua să înțeleagă creştinismul ca pe o religie al cărei 
scop este să ajute, atât timp cât ei vor continua să 
păstreze o conştiinţă de sine „utilitară”, tipică „vechii 
religii”. Pentru că aceasta a fost, într-adevăr, una din- 
tre principalele funcțiuni ale religiilor: să ajute, şi mai 
ales să-i ajute pe oameni să moară. Din această cauză 
religia a fost întotdeauna o încercare de a explica 
moartea şi, explicând-o, să-l împace pe om cu ea. Ce 
eforturi a depus Platon în Phaedon pentru a face 
moartea vrednică de dorit şi chiar bună şi cât de mare 
a fost ecoul său în istoria credinţei umane, atunci 

când este confruntată cu perspectiva eliberării din 
această lume a schimbării şi suferinţei! Oamenii s-au 
consolat cu gândul că Dumnezeu a făcut moartea şi că 
este, prin urmare, drept ca ea să survină, sau cu fap- 
tul că moartea face parte din tiparul vieţii; ei au găsit 
diferite sensuri morţii, ori au încercat să se convingă 
că ea este preferabilă neputinţelor bătrâneţii; au for- 
mulat doctrine despre nemurirea sufletului — că, dacă 
omul este făcut să moară, cel puţin o parte a sa supra- 
viețuieşte. Toate acestea au constituit o lungă încer- 
care de a înlătura înspăimântătoarea unicitate a expe- 
rienței morții. 

Creștinismul, întrucât este o religie, a trebuit să 
accepte această funcție fundamentală a religiei: să 
„justifice“ moartea și astfel să ajute. Mai mult, proce- 
dând astfel, a asimilat mai mult sau mai puțin expli- 
cațiile vechi şi clasice ale morţii, comune teoretic 
tuturor religiilor. Pentru că nici doctrina despre nemu- 
rirea sufletului, bazată pe opoziţia dintre spiritual şi 
material, nici cea despre moarte ca eliberare şi nici 
cea despre moarte ca pedeapsă nu sunt de fapt doc- 
trine creştine. lar integrarea lor în concepţia creştină 
despre lume mai degrabă a viciat decât a clarificat 
teologia şi evlavia creştină. Ele au „funcţionat“ atât 
timp cât creștinismul a trăit într-o lume „religioasă” 
(adică centrată pe moarte). Dar au încetat să func- 
ționeze de îndată ce lumea s-a eliberat de vechea 
religie centrată pe moarte şi a devenit „seculară”. 
Totuși, lumea a devenit seculară nu pentru că a deve- 
nit  „nereligioasă”, „materialistă”, „superficială”, nu 
pentru că şi-a „pierdut religia” — aşa cum mulţi creştini 
încă mai cred —, ci pentru că vechile explicaţii de fapt 

nu mai explică nimic. Adesea creştinii nu-și dau 
seama că ei înşişi, sau mai degrabă creștinismul, re- 
prezintă un factor major în această eliberare de ve- 
chea religie. Creştinismul, cu mesajul său care oferă 
plinătatea vieţii, a contribuit mai mult decât orice alt- 
ceva la eliberarea omului de temerile şi pesimismul 
religiei. Secularismul este un fenomen dinăuntrul 
lumii creștine, un fenomen imposibil în afara creşti- 
nismului. Secularismul, în fond, respinge creştinismul 
în măsura în care creștinismul s-a identificat ulterior 
cu „vechea religie” şi impune lumii acele „explicaţii și 
„doctrine” ale morţii şi vieţii, pe care creştinismul 
însuşi le-a distrus. i 
Ar fi o mare greşeală însă, să concepem secularis- 
mul pur şi simplu ca pe o „absență a religiei’ + De fapt, 
el însuşi este o religie, şi ca atare o explicație a morţii 
şi o împăcare cu ea. El este religia celor care s-au sătu- 
rat să audă cum lumea este explicată în termenii unei 
„alte lumi” despre care nimeni nu ştie nimic, iar viaţa 
explicată în termenii unei „supraviețuiri despre care, 
iarăşi, nimeni nu are nici cea mai vagă idee; cu alte 
cuvinte, sătui să vadă cum vieţii i se dă „valoare în 
termenii morţii. Secularismul este, de fapt, o „expli- 
care” a morţii în termenii vieţii. Singura lume pe care 
o cunoaștem este această lume, singura viaţă dată 
nouă este această viaţă — aşa gândeşte un secularist — 
şi depinde de noi, de oameni, să o facem cât se poate 
de semnificativă, de bogată şi de fericită. Viața se 
sfârşeşte cu moartea. Acest lucru este neplăcut, dar 
întrucât este firesc, întrucât moartea este un fenomen 
universal, cel mai bun lucru pe care omul îl poate face 
este să o accepte ca pe ceva firesc. Insă atât timp cât 

trăieşte, el nu trebuie să se gândească la ea, ci să 
trăiască ca și cum moartea n-ar exista. Calea cea mai 
bună de a uita de moarte este de a fi tot timpul ocu- 
pat, de a fi util, de a te dedica lucrurilor mari şi nobile, 
de a construi o lume mereu mai bună. Dacă Dumne- 
zeu există (și un mare număr de secularişti cred cu 
tărie în Dumnezeu şi în folosul religiei pentru acţiunile 
lor colective sau individuale) şi dacă EI, în marea Lui 
dragoste şi milă (pentru că noi toţi avem lipsurile 
noastre), doreşte să ne răsplătească pentru viaţa noas- 
tră activă, folositoare şi dreaptă cu chemări veşnice, 
numite în chip tradiţional „nemurire“, aceasta este în 
mod strict lucrarea lui binevoitoare. Dar nemurirea 
este un apendice (chiar dacă veşnic) la această viaţă, 
în care se găsesc toate interesele reale, toate valorile 
adevărate. „Capela funerară” americană este, într-ade- 
văr, simbolul însuşi al religiei seculariste, pentru că ea 
exprimă atât acceptarea liniștită a morţii ca ceva firesc 
(o clădire între alte clădiri, fără nimic tipic), cât şi 
negarea prezenţei morţii în viaţă. 

Secularismul este o religie întrucât are o credinţă, 
are propria lui eshatologie și propria morală. Şi el „func- 
ționează”, şi „ajută”. În mod deschis, dacă „ajutorul“ 
ar fi criteriul, atunci trebuie să se admită că secu- 
larismul centrat pe viaţă ajută, de fapt, mai mult decât 
religia. Intrând, pe acest criteriu, în competiţie cu el, 
religia trebuie să se prezinte ca „adaptare la viaţă”, 
„povăţuire”, „imbogăţire”, trebuie să i se facă publici- 
tate în metrouri, în autobuze, ca un simplu adaos 
necesar la „binevoitoarea Dvs.bancă” şi la toţi ceilalţi 
„comercianţi binevoitori”: „încearc-o”, te ajută! Iar 
succesul religios al secularismului este așa de mare, 

încât îi face pe unii teologi creştini să „renunţe” la 
însăși categoria de „transcendenţă” sau, în cuvinte 
mai simple, la însăşi ideea de „Dumnezeu“. Acesta 
este preţul pe care trebuie să-l plătim dacă dorim să 
fim „înţeleşi” și „acceptaţi” de către omul modern, 
afirmă gnosticii secolului al XX-lea. 

De aici ajungem la esenţa problemei. Pentru creș- 
tinism, criteriul nu este ajutorul. Adevărul este crite- 
riul lui. Scopul creștinismului nu este de a-i ajuta pe 
oameni împăcându-i cu moartea, ci de a revela Ade- 
vărul despre viaţă şi moarte, pentru ca oamenii să 
poată fi mântuiţi de către acest Adevăr. Mântuirea 
însă, nu numai că nu este identică cu ajutorul, ci este, 
de fapt, opusă lui. Creștinismul este în conflict cu reli- 
gia şi cu secularismul, nu pentru că acestea oferă 
„ajutor insuficient”, ci tocmai pentru că acestea „sunt 
de ajuns”, pentru că „satisfac” nevoile oamenilor. 
Dacă scopul creştinismului ar fi să înlăture de la om 
teama morții, să-l împace cu moartea, atunci nici nu 
ar fi nevoie de el, întrucât alte religii au făcut aceasta, 
într-adevăr, mai bine decât creștinismul. lar secularis- 
mul este pe cale să producă oameni în stare să moară 
cu bucurie, cu toţi împreună ~- și nu doar să trăiască — 
pentru triumful Cauzei, oricare ar fi aceasta. 

Creştinismul nu este împăcare cu moartea. El este 
revelarea morţii, şi el revelează moartea întrucât este 
revelarea Vieţii. Hristos este această Viaţă. Şi pentru 
că Hristos este Viaţă, creștinismul vădeşte moartea a 
fi ceea ce este, şi anume dușmanul care trebuie dis- 
trus, şi nu un „mister” care trebuie explicat. Religia și 
secularismul, explicând moartea, îi acordă un „statut“, 
o rațiune, o fac „normală“. Doar Creştinismul o pro- 

clamă a fi anormală şi, prin urmare, cu adevărat ori- 
bilă. La mormântul lui Lazăr, Hristos a plâns, şi atunci 
când s-a apropiat ceasul morţii Sale, „S-a întristat şi S-a 
mâhnit” şi S-a tulburat”. În lumina lui Hristos, această 
lume, această viaţă sunt pierdute şi se află dincolo de 
simplul „ajutor“, nu pentru că în ele este teamă de 
moarte, ci pentru că au acceptat şi au privit ca firească 
moartea. A accepta lumea lui Dumnezeu ca pe un cimi- 
tir cosmic, care va fi desfiinţat și înlocuit de o „altă 
lume”, care şi ea este concepută ca un cimitir („odih- 
na veşnică”) şi a numi aceasta religie, a trăi într-un 
cimitir cosmic, a se „descotorosi” în fiecare zi de mii 
de cadavre, a se entuziasma în legătură cu o „socie- 
tate dreaptă”, și a fi fericit — aceasta este căderea 
omului. Nu imoralitatea sau fărădelegile omului sunt 
cele care îl vădesc ca fiinţă căzută, ci „idealul pozitiv” 
- religios sau secular - și satisfacția sa cu acest ideal. 
Această cădere însă, poate fi cu adevărat descoperită 
doar de către Hristos, pentru că doar în Hristos ne este 
revelată deplinătatea vieţii, iar moartea devine, deci, 
îngrozitoare, căderea însăşi din viaţă, dușmanul. 
Această lume (şi nu vreo „altă lume”), această viață (şi 
nu vreo „altă viaţă”) i-au fost date omului pentru a fi 
sacrament al prezenţei dumnezeieşti, comuniune cu 
Dumnezeu, şi doar prin această lume, prin această 
viaţă, prin „transformarea“ lor în comuniune cu Dum- 
nezeu, omul devine om. Oroarea faţă de moarte, prin 
urmare, nu decurge din faptul că ea este „sfârşitul”, 
distrugerea fizică, ci din faptul că ea este separare de 
lume şi de viaţă, separare de Dumnezeu. Morţii nu Îl 
pot preamări pe Dumnezeu. Cu alte cuvinte, numai 
atunci când Hristos ne revelează viaţa, putem auzi 

mesajul creştin despre moarte ca duşman al lui Dum- 
nezeu. Atunci când Viaţa plânge la mormântul prie- 
tenului iubit, când priveşte oroarea morţii, atunci își 
află începutul biruința asupra morţii. 


2 


Înainte de moarte însă, stă înaintarea spre moarte 
de fiecare zi: creşterea morţii în noi prin decădere 
fizică şi boală. Aici, din nou, abordarea creștină nu 
poate fi pur şi simplu identificată nici cu cea a era 
moderne, nici cu cea care caracterizează „religia. 
Pentru lumea modernă seculară, sănătatea este sin: 
gura stare normală a omului; împotriva bolii trebuie 
luptat, şi lumea modernă luptă, într-adevăr, foarte 
bine. Spitalele şi medicina fac parte dintre cele mai 
bune realizări ale ei. Totuşi sănătatea are o limită, şi 
aceasta este moartea. Vine o vreme când „resursele 
ştiinţei” se epuizează, şi acest lucru lumea modernă îl 
acceptă tot atât de simplu şi de lucid precum acceptă 
moartea. Vine un moment când pacientul este cedat 
morţii, când este scos din salon, și acest lucru se face 
discret, în mod corespunzător, igienic - ca parte a ruti- 
nei generale. Atât timp cât un om este viu, trebuie 
făcut totul pentru a-l ține în viață; şi chiar când cazul 
său este lipsit de speranță, acest lucru nu trebuie să i 
se spună. Moartea nu trebuie niciodată să constituie o 
parte a vieții. Şi cu toate că toată lumea știe că există 
oameni care mor în spitale, tonusul şi etosul lor gene- 
ral este acela al unui optimism luminos. Obiectivul 

asistenţei eficiente a medicinei moderne este viaţa, şi 
nu viaţa supusă morţii. 

Dimpotrivă, concepţia religioasă consideră boala 
mai degrabă decât sănătatea a fi starea „normală” a 
omului. În această lume a materiei pieritoare și schim- 
bătoare, boala şi tristeţea sunt condiţiile normale ale 
vieţii. Spitalele şi asistenţa medicală trebuie bine 
dotate, dar aceasta ca datorie religioasă, şi nu pentru 
vreun interes real pentru sănătate ca atare. Sănătatea 
şi vindecarea sunt întotdeauna concepute ca mila lui 
Dumnezeu, din punct de vedere religios, adevărata 
vindecare fiind „miraculoasă”. Şi această minune este 
săvârşită de Dumnezeu, din nou nu pentru că sănă- 
tatea este bună, ci pentru că „dovedeşte” puterea lui 
Dumnezeu şi îi readuce pe oameni la Dumnezeu. 

În implicaţiile lor fundamentale aceste două abor- 
dări sunt incompatibile şi nimic nu indică mai bine 
confuzia creştinilor în legătură cu această problemă 
decât faptul că creştinii le acceptă pe amândouă ca 
deopotrivă valide şi adevărate. Problema spitalului 
secular este rezolvată prin înfiinţarea unei capele 
creștine, iar problema spitalului creştin, făcându-l cât 
mai modern şi științific — adică „secular“. 

De fapt însă, există o cedare treptată a abordării 
religioase în faţa celei seculare, pentru motive pe care 
le-am analizat deja mai sus. Slujitorul bisericesc mo- 
dem nu numai că tinde să devină un „asistent“ al 
medicului, ci și un „terapeut“, poziţie care i se cuvine 
de drept. Existenţa a tot felul de tehnici de terapie 
pastorală, vizitarea spitalelor, îngrijirea bolnavilor — 
care se predau în şcolile teologice — constituie un bun 
indiciu al acestui fapt. Dar este aceasta cu adevărat o 


CU MOARTEA PE MOARTE CĂLCÂND... 127 


abordare creștină — şi dacă nu, trebuie pur Si Siret 
să ne întoarcem la cea veche, cea „religioasă“ ? j 
Răspunsul este nu, nu este; dar nu trebuie par pi 
simplu să ne „întoarcem”. Trebuie să descoperi 
viziunea sacramentală imuabilă și totuși mereu con- 
temporană asupra vieții omului şi, prin maur 
asupra suferinţei şi bolii, — viziune care a aparţi 
Bisericii, chiar dacă noi creştinii am uitat-o sau am 
î -o greşit. 
pirat polii vindecarea ca un sacrament. 
Dar ea a fost înțeleasă greşit în timpul yauttor aie 
de totală identificare a Bisericii cu „religia” (o ră ă 
interpretare de care toate sacramentele au e 4 ~ 
şi întreaga doctrină a sacramentelor), până într- A 
încât sacramentul mirungerii a devenit de area 
mentul morţii, unul dintre „riturile din urmă”, es- 
chizând omului o trecere mai mult sau mai a 
sigură în eternitate. Există primejdia ca apari ak 
cu interesul tot mai sporit printre creştini aţă e 
sănătate, acesta să fie înțeles ca sacrament al n 
tăţii, o „completare” folositoare la medicina ra pri 
Ambele păreri sunt greşite pentru că era e lip 
seşte tocmai natura sacramentală a acestui act. 

Un sacrament — aşa cum știm — este întotdeauna o 
trecere, o transformare. Totuşi el nu este o stea 
în „supranatură”, ci în Împărăţia lui Dumnezeu, pro 
ce va să fie, în realitatea însăși a acestei lumi şi a vie 


ei răscumpărată şi restaurată de Hristos. El este o: 


transformare nu a „naturii” în „supranatură”, ci i ve- 
chiului în nou. Prin urmare, un sacrament nu pac n 
„minune“ prin care Dumnezeu strică, ia am 
„legile naturii”, ci manifestarea Adevărului fundam 

tal despre lume şi viaţă, om şi natură, Adevărul care 
este Hristos. 

lar vindecarea este un sacrament pentru că scopul 
său este nu sănătatea ca atare, restaurarea sănătăţii 
fizice, ci intrarea omului în viaţa Împărăției, în „bucu- 
ria şi pacea” Duhului Sfânt. În Hristos, toate din lume, 
şi aceasta înseamnă sănătatea, ca şi boala, bucuria şi 
suferinţa, au devenit înălţare spre această viaţă şi o 
intrare în această nouă viaţă, aşteptarea şi anticiparea 
ei. În această lume, suferinţa şi boala sunt, într-ade- 
văr, „normale“, dar chiar „normalitatea” lor este anor- 
mală. Ele descoperă înfrângerea supremă şi perma- 
nentă a omului și a vieţii, o înfrângere pe care nici una 
dintre victoriile parţiale ale medicinei, oricât de minu- 
nată sau miraculoasă, nu o poate depăși în final. Dar 
în Hristos suferinţa nu este „înlăturată“; ea este trans- 
formată în biruinţă. Înfrângerea însăşi devine biruinţă, 
o cale, o intrare în Împărăţie, şi aceasta este singura 
vindecare adevărată. 

lată că un om zace pe patul său de suferinţă; 
Biserica vine la el pentru a săvârşi sacramentul vin- 
decării. Pentru acest om, ca și pentru orice om din 
lumea întreagă, suferinţa poate însemna înfrângere, o 
cale spre predarea completă în faţa întunericului, dis- 
perării şi singurătăţii. Ea poate fi moarte în cel mai real 
sens al cuvântului. Şi totuşi ea poate fi şi biruinţa 
finală a Omului şi a Vieţii. Biserica nu vine ca să refacă 
sănătatea acestui om, să înlocuiască pur şi simplu 
medicina, atunci când medicina și-a epuizat propriile 
ei posibilităţi. Biserica vine ca să-l aducă pe acest om 
în Dragostea, Lumina şi Viaţa lui Hristos. Ea vine nu 
doar ca să-l „mângâie” în suferinţele sale, nu ca să-l 

„ajute”, ci să-l transforme în „martir“, o „mărturie“ a 
lui Hristos prin propriile lui suferinţe. Un martir este 
cel care vede „cerurile deschise şi pe Fiul Omului 
stând de-a dreapta lui Dumnezeu” (Fapte 7, 56). Un 
martir este cel pentru care Dumnezeu nu este o altă — 
şi ultima ~ şansă de a îi înceta durerea groaznică; 
Dumnezeu este însăşi viaţa lui, și tot ce se întâmplă în 
viaţa lui vine la Dumnezeu şi aspiră la deplinătatea 
Dragostei. 

În această lume vor fi întotdeauna necazuri. Fie că 
este redusă la minimum prin puterile omului, fie că 
este alinată de făgăduinţa religioasă a unei răsplăţi în 
„lumea cealaltă”, aici suferinţa stăruie, rămâne înfio- 
rător de „normală”. Şi totuşi Hristos spune: „indrăzniţi, 
Eu am biruit lumea” (loan 16, 33). Prin suferinţa Lui, 
nu numai că orice suferinţă a dobândit un sens, dar i 
s-a dat şi puterea de a deveni ea însăşi semnul, sacra- 
mentul, vestirea, „venirea“ acestei biruinţe; înfrânge- 
rea omului, însăşi moartea lui a devenit o cale a Vieţii. 


3 


Începutul acestei biruinţe este moartea lui Hristos. 
Aceasta este veşnica evanghelie, şi ea rămâne „nebu- 
nie” nu doar pentru această lume, ci şi pentru religie, 
atât timp cât ea este religia acestei lumi („ca să nu 
rămână zadarnică crucea lui Hristos” — I Cor.1, 17). 
Liturghia morţii creştine nu începe atunci când omul 
ajunge la sfârşitul inevitabil, când trupul său este 
depus în biserică pentru serviciul religios, în timp ce 
noi stăm în jurul lui ca martori trişti şi resemnaţi ai 


9 — Pentru viaţa lumii 

ieşirii lui demne din lumea celor vii. Ea începe în 
fiecare Duminică, când Biserica, înălțându-se în cer, 
„leapădă toată grija cea lumească”; ea începe în fie- 
care zi de praznic; ea începe mai ales în ziua Paştilor. 
Întreaga viață a Bisericii este într-un fel sacramentul 
morţii noastre, pentru că ea este vestirea morţii Dom- 
nului, mărturisirea Învierii Lui. Şi, cu toate acestea, 
creştinismul nu este o religie centrată pe moarte; nu 
este un „cult al misterelor” în care o doctrină „obiec- 
tivă” a mântuirii din moarte îmi este oferită prin cere- 
monii frumoase, cerându-mi să cred în ea şi, astfel, să 
profit de „beneficiile“ ei. 

A fi creştin, a crede în Hristos înseamnă, și întot- 
deauna a însemnat: a crede într-un fel transraţional şi 
absolut sigur, numit credinţă, că Hristos este Viaţa 
întregii vieţi, că El este Viaţa însăşi şi, prin urmare, 
viaţa mea. „Întru El era viaţă, şi viaţa era lumina oame- 
nilor”. Toate doctrinele creştine - cele privitoare la 
întrupare, mântuire, răscumpărare - sunt explicaţii, 
consecinţe, iar nu „cauză” a acestei credinţe. Doar 
atunci când credem în Hristos toate aceste afirmaţii 
devin „valide” şi „logice“. Dar credinţa însăşi este 
acceptarea nu a unei anume „afirmaţii” sau a alteia 
despre Hristos, ci a lui Hristos însuşi ca Viaţă şi Lumi- 
nă a vieţii. „Şi viaţa s-a arătat și am văzut-o şi mărtu- 
risim şi vă vestim viaţa de veci, care era la Tatăl şi s-a 
arătat nouă” (| loan 1, 2). În acest sens, credinţa 
creștină este radical diferită de „credinţa religioasă”. 
Punctul ei de plecare este nu „credinţa”, ci dragostea. 
În sine şi prin sine, orice credinţă este parţială, frag- 
mentară, fragilă. „Pentru că în parte cunoaştem şi în 
parte proorocim... cât despre proorocii — se vor desfi- 

dragostea nu cade niciodată (I Cor.13). Şi dacă a iubi 
pe cineva înseamnă că eu am viaţa mea în el, sau mai 
degrabă că el a devenit „conţinutul“ vieţii mele, a-L 
iubi pe Hristos înseamnă a-L cunoaşte și a-L avea pe 
El ca Viaţă a vieţii mele. 

Doar această dobândire a lui Hristos ca Viaţă, 
„bucurie şi pace” a comuniunii cu El, certitudinea pre- 
zenţei Lui, dă sens vestirii morţii Lui și mărturisirii 
învierii Lui. În această lume, învierea lui Hristos nu 
poate fi niciodată un „fapt obiectiv”. Domnul cel înviat 
S-a arătat Mariei, şi „ea a văzut pe lisus stând, dar nu 
ştia că este lisus”. Pe drumul spre Emaus, ochii uceni- 
cilor „erau ţinuţi ca să nu-L cunoască”. Predicarea 
învierii rămâne nebunie pentru această lume. Şi nu 
este de mirare că înşişi creştinii oarecum „o explică”, 
reducând-o de fapt la vechile doctrine precreştine ale 
nemuririi şi supravieţuirii. Şi, într-adevăr, dacă doctri- 
na învierii este numai o „doctrină“, dacă este să se 
creadă în ea ca într-un eveniment din „viitor”, o taină 
a „celeilalte lumi”, ea nu este substanţial diferită de 
celelalte doctrine privind „lumea cealaltă” şi poate fi 
uşor confundată cu ele. Fie că este vorba despre 
nemurirea sufletului, fie de învierea trupului — nu ştiu 
nimic despre ele, şi orice discuţie aici este simplă 
„speculație“. Moartea rămâne aceeaşi misterioasă tre- 
cere într-un viitor misterios. Marea bucurie pe care 
ucenicii au simţit-o pe drumul spre Emaus atunci când 
L-au văzut pe Domnul cel înviat, încât „ardea în ei 
inima”, nu s-a întâmplat pentru că tainele unei „alte 
lumi” le-au fost descoperite, ci pentru că L-au văzut pe 
Domnul. Şi El i-a trimis să predice şi să vestească nu 

învierea morţilor — nu o doctrină a morţii —, ci pocăinţa 
şi iertarea păcatelor, noua viaţă, Împărăţia. Ei au vestit 
ceea ce ştiau, anume că în Hristos noua viaţă a înce- 
put deja, că El este Viaţa Veşnică, Împlinirea, Învierea 
şi Bucuria lumii. 

Biserica este intrarea în viaţa înviată a lui Hristos, 
ea este comuniune în viaţa veșnică, „bucurie şi pace 
în Duhul Sfânt”. Ea este aşteptarea „zilei neînserate” a 
Împărăției; nu a unei „alte lumi”, ci a împlinirii tuturor 
lucrurilor și a întregii vieţi în Hristos. În El, moartea 
însăşi a devenit un fapt de viaţă, pentru că El a 
umplut-o cu Sine, cu dragostea și lumina Sa. În El 
„toate sunt ale voastre; ... fie lumina, fie viaţa, fie 
moartea, fie cele de faţă, fie cele viitoare, toate sunt 
ale voastre. Iar voi sunteţi ai lui Hristos, iar Hristos al 
lui Dumnezeu” (I Cor. 3, 21-23). Şi dacă eu fac această 
nouă viaţă a mea, dacă fac a mea această foame şi 
sete după Împărăţie; a mea, această aşteptare a lui 
Hristos, a mea, certitudinea că Hristos este viaţa, atunci 
moartea mea însăşi va deveni un act de comuniune cu 
Viaţa. Pentru că nici viaţa, nici moartea nu ne pot 
despărţi de dragostea lui Hristos. Nu ştiu nici când şi 
nici cum va veni împlinirea. Nu ştiu când toate lucru- 
rile se vor desăvârși în Hristos. Nu ştiu nimic despre 
„când” şi „cum”. Dar ştiu că în Hristos această mare 
Trecere, Paștile lumii au început, că lumina „lumii ce 
va să fie” vine la noi în bucuria şi pacea Duhului Sfânt, 
pentru că Hristos a înviat şi Viaţa stăpâneşte. 

În cele din urmă, ştiu că acestea sunt credinţa şi 
certitudinea care umplu de bucurie înţelesul cuvin- 
telor Sfântului Pavel, pe care le citim de fiecare dată 

când participăm la „trecerea“ unui frate de-al nostru 
adormit în Hristos: 


„Pentru că însuşi Domnul, întru poruncă 

la glasul arhanghelului şi întru trâmbiţa lui 
Dumnezeu Se va pogori din cer, şi cei morţi 
întru Hristos vor învia întâi. După aceea, 
noi, cei vii, care vom fi rămas, vom fi 
răpiți, împreună cu ei, în nori, ca să 
întâmpinăm pe Domnul în văzduh, şi aşa 
pururea vom fi cu Domnul” (| Tes. 4, 16-17). 


VII 


ŞI VOI SUNTEŢI MARTORI 
AI ACESTOR LUCRURI 


1 


Nu este nevoie să repetăm aici ceea ce s-a spus 
atât de adesea și atât de bine în aceşti ultimi ani, că 
Biserica este misiune și că a fi misiune constituie 
însăși esenţa ei, însăşi viaţa ei. Este nevoie însă să ne 
amintim de anumite „dimensiuni” ale misiunii creş- 
tine, care au fost adesea uitate de când Biserica a 
acceptat oficializarea ei în lume, poziţia respectabilă 
de „religie mondială”. Dar mai întâi, câteva cuvinte 
despre situaţia noastră misionară prezentă. Oricare au 
fost realizările misiunii creștine în trecut, astăzi tre- 
buie să acceptăm cu onestitate un eșec dublu: eşecul 
de a dobândi vreo „victorie” substanţială asupra celor- 
lalte mari religii mondiale şi eşecul de a învinge în 
vreun fel semnificativ secularismul predominant și 
crescând al culturii noastre. Faţă de alte religii, creşti- 
nismul este pur şi simplu una dintre ele, şi cu sigu- 
ranță a trecut timpul când creştinii puteau să le con- 
sidere ca „primitive” şi sortite să dispară înaintea 
superiorității evidente a Creștinismului. Nu numai că 
acestea nu au dispărut, dar astăzi ele au o vitalitate 
remarcabilă şi „fac prozelitism” chiar şi în societatea 
noastră aşa-numit „creştină“. lar în ce priveşte secu- 

larismul, nimic nu arată mai bine inabilitatea noastră 
de a-i face faţă, decât confuzia și divizarea pe care o 
provoacă între creştini: respingerea totală şi violentă a 
secularismului prin toate felurile de „fundamentalism” 
creştin se loveşte de acceptarea lui aproape entuzi- 
astă de către numeroşi interpreţi creştini ai „lumii mo- 
derne” şi ai „omului modern”. De aici, neîncetata ree- 
valuare de către creştini a sarcinii şi metodelor lor 
misionare, a locului şi funcţiei lor în lume. 

Aici se pot discerne două curente sau tendinţe 
principale. Există mai întâi abordarea religioasă, des- 
pre care am vorbit deja în primul capitol. Obiectivul 
misiunii este conceput ca propagare a religiei, consi- 
derată a fi o trebuinţă esenţială a omului. Ceea ce este 
semnificativ aici este faptul că până și Bisericile cele 
mai tradiţionale, confesionale şi „exclusive“ acceptă 
ideea unui modus vivendi cu alte religii, a tot felul de 
„dialoguri” şi „apropieri”. Există - aceasta este presu- 
poziţia — o religie de bază, anumite „valori religioase și 
spirituale”, şi ele trebuie apărate impotriva ateismului, 
materialismului şi altor forme de nereligiozitate. Nu 
numai creștinii „liberali” sau „neconfesionali”, ci şi cei 
mai conservatori sunt gata să renunţe la vechea idee 
despre misiune ca predicare a religiei una, adevărată 
şi universală, opusă, ca atare, tuturor celorlalte religii 
și să o înlocuiască cu un front comun al tuturor religi- 
ilor împotriva dușmanului: secularismul. Întrucât toate 
religiile sunt amenințate de dezvoltarea lui victo- 
rioasă, întrucât religia şi „valorile spirituale” sunt în 
declin, oamenii religioşi de toate credinţele trebuie să 
uite certurile dintre ei şi să se unească în apărarea 
acestor valori. 

Dar care sunt aceste „valori religioase de bază”? 
Dacă le-am analiza în mod onest, nu vom găsi nici mă- 
car una care să fie „în mod esenţial” diferită de ceea 
ce secularismul, în ceea ce are el mai bun, proclamă 
şi oferă oamenilor. Etica? Preocuparea pentru adevăr? 
Frăţietatea şi solidaritatea umană? Dreptatea? Abne- 
gaţia? Sincer vorbind, există o preocupare mai pasi- 
onată pentru toate aceste „valori” printre „secularişti” 
decât în cadrul grupurilor religioase organizate, care 
se acomodează așa de uşor minimalismului etic, indi- 
ferenţei intelectuale, superstiţiilor, tradiţionalismului 
mort. Rămâne faimoasa „anxietate”, ca şi nenumă- 
ratele „probleme personale“ în care religia pretinde 
competenţa supremă. Dar şi aici nu este oare deosebit 
de semnificativ — şi am vorbit despre aceasta deja — 
că, atunci când se ocupă de aceste „probleme“, religia 
trebuie să împrumute întregul arsenal și terminologia 
diferitelor „terapeutici” seculare? Nu sunt, de exem- 
Plu, „valorile“ accentuate în „manualele de fericire con- 
jugală”, atât religioase, cât şi seculare, de fapt iden- 
tice, precum sunt şi limbajul, imaginile şi tehnicile 
propuse? 

Sună paradoxal, dar religia de bază, care este pre- 
dicată și acceptată ca singurul mijloc de învingere a 
secularismului, este în realitate o capitulare faţă de 
secularism. Această capitulare poate avea loc — şi de 
fapt are loc - în toate confesiunile creştine, cu toate 
că este „colorată“ diferit într-o „biserică locală” subur- 
bană neconfesională şi într-o parohie tradiţională, 
ierarhică, confesională şi liturgică. Întrucât capitularea 
constă nu în renunţarea la crez, tradiţii, simboluri şi 

obiceiuri (de toate acestea omul secular, obosit de 
munca sa de fiecare zi, este uneori extrem de mân- 
dru), ci în acceptarea funcţiei înseşi a religiei în ter- 
menii promovării valorii seculare a ajutorului, fie că 
este vorba despre ajutor în formarea caracterului, 
pentru liniştea sufletească sau pentru asigurarea mân- 
tuirii veșnice. În această „cheie“ religia este predicată 
şi acceptată astăzi de milioane şi milioane de credin- 
cioşi obişnuiţi. Şi este într-adevăr uimitor ce mică 
diferenţă există în conștiința religioasă a membrilor 
unor confesiuni ale căror dogme par să se afle în 
opoziţie radicală una faţă de alta. Chiar dacă un om îşi 
schimbă religia, aceasta se întâmplă de obicei pentru 
că el găseşte că cea pe care o acceptă îi oferă „mai 
mult ajutor” — nu mai mult adevăr. În timp ce con- 
ducătorii religioşi discută ecumenicitatea la cel mai 
înalt nivel, există deja la bază o ecumenicitate reală în 
această „religie de bază”. Aici, în această „cheie”, 
găsim sursa succesului aparent al religiilor în unele 
părţi ale lumii, cum este America, unde „avântul” reli- 
gios se datorează în primul rând secularizării religiei. 
Ea este de asemenea sursă a declinului religiei în 
acele părţi ale lumii, unde omul nu are timp suficient 
pentru o analizare conştientă a neliniștilor sale şi unde 
„secularismul” este încă cel care făgăduiește pâine şi 
libertate. 

Dar dacă aceasta este religie, atunci declinul ei va 
continua, fie că ia forma unei abandonări directe a 
religiei, fie pe cea a înţelegerii religiei ca apendice la o 
lume care, cu mult timp în urmă, a încetat să se refere 
pe sine şi întreaga ei activitate la Dumnezeu. lar în 

acest declin religios general, „marile religii” necreştine 
au o şi mai mare şansă de supravieţuire. Pentru că se 
poate pune întrebarea dacă anumite „tradiţii spiri- 
tuale” necreştine nu sunt în realitate de „un mai mare 
ajutor” din punctul de vedere a ceea ce oamenii 
aşteaptă astăzi de la religie. Islamul şi Budismul oferă 
o excelentă „satisfacţie religioasă” şi „ajutor”, nu doar 
oamenilor simpli, ci şi celui mai sofisticat intelectual. 
N-au exercitat întotdeauna înțelepciunea orientală şi 
misticismul oriental o atracţie aproape irezistibilă pen- 
tru oamenii religioşi de pretutindeni? Există temerea 
că anumite aspecte „mistice“ ale Ortodoxiei îşi datorea- 
ză popularitatea crescândă în Apus tocmai facilei — şi 
greşitei — lor identificări cu misticismul oriental. Scri- 
erile ascetice adunate în Filocalie au un succes deo- 
sebit în anumite grupuri ezoterice, care sunt cu totul 
indiferente faţă de viaţa, moartea şi învierea lui lisus 
Hristos. Iar preocupările spirituale ale acestor grupuri 
ezoterice nu sunt, în ultimă analiză, foarte diferite de 
cele ale predicatorilor care, în modul cel mai accentu- 
at, sunt centraţi pe Hristos şi predică mântuirea per- 
sonală şi „asigurarea vieţii veşnice”. În ambele cazuri, 
ceea ce se oferă este o „dimensiune spirituală” a 
vieţii, care lasă intactă şi nealterată „dimensiunea 
materială” — adică lumea însăşi — şi o lasă intactă fără 
vreo problemă de conştiinţă. Este, într-adevăr, o 
chestiune foarte serioasă dacă, sub învelişul aparent 
tradiţional, anumite forme ale misiunii creştine con- 
temporane nu pregătesc în realitate calea pentru o 
„religie universală”, care va avea foarte puţine lucruri 
în comun cu credinţa care, cândva, a biruit lumea. 

A doua tendință constă în acceptarea secularis- 
mului. Potrivit ideologiilor unui creştinism „nereligios”, 
secularismul nu este inamicul, nu este rodul pierderii 
de către om a religiei, nu este un păcat şi o tragedie, 
ci „maturizare” a lumii, pe care creștinismul trebuie să 
o recunoască şi să o accepte ca normală: „onestitatea 
ne cere să recunoaştem că trebuie să trăim în lume ca 
și când n-ar exista Dumnezeu”. Acest punct de vedere 
a fost recent dezvoltat în câteva cărţi remarcabile, și 
nu este necesar să-l înfăţişăm aici. Lucrul important 
pentru noi este că misiunea apare înţeleasă aici în 
primul rând în termenii solidarităţii umane. Creştinul 
este un „om-pentru-alţii”. El are părtăşie în mod com- 
plet şi necondiţionat la viața umană, în perspectiva 
oferită de istorisirea vieţii lui lisus din Nazaret. Misiu- 
nea creștină nu este, astfel, de a-L predica pe Hristos, 
ci de a fi creştini în viaţa noastră. 

Există, fără îndoială, „accente” valoroase în aceas- 
tă direcţie. Şi, în primul rând, secularismul trebuie, 
într-adevăr, recunoscut ca un fenomen „creştin“, ca 
urmare a unei revoluţii creștine. El poate fi explicat 
doar în contextul istoriei şi punctul lui de plecare îl 
constituie întâlnirea dintre Atena şi Ierusalim. Este, 
într-adevăr, una dintre gravele erori ale anti-secularis- 
mului religios a nu vedea că secularismul este alcătuit 
din vérités chrétiennes devenues folles, din adevăruri 
creștine care „au luat-o razna”, şi că respingând pur şi 
simplu secularismul, de fapt respinge, o dată cu el, 
anumite aspirații şi speranțe fundamental creştine. 
Este adevărat că prin „secularizare”, şi că nu printr-o 
întâlnire religioasă directă cu creștinismul, oameni ai 

altor „mari religii” pot înţelege anumite dimensiuni ale 
gândirii şi experienţei lui, fără de care creştinismul nu 
ar putea fi „auzit”. Este adevărat şi că, în dezvoltarea 
sa istorică, creştinismul s-a reîntors la dihotomiile pre- 
creştine și fundamental necreştine ale „sacrului” şi 
„profanului”, spiritualului şi materialului etc., şi astfel 
a îngustat şi viciat propriul său mesaj. 

Şi, totuşi, după ce toate acestea sunt recunoscute, 
rămâne adevărul fundamental, pe care partizanii creş- 
tini ai secularizării par să nu-l vadă. Acest adevăr este 
că secularismul - tocmai datorită „originii” sale creș- 
tine, datorită pecetei sale creştine indelebile — este o 
tragedie şi un păcat. Este o tragedie, pentru că după 
ce a gustat un vin bun, omul a preferat şi încă preferă 
să se întoarcă la apă chioară; după ce a văzut lumina 
cea adevărată, el a ales lumina propriei sale logici. 
Este, într-adevăr, caracteristic faptul că profeţii şi pre- 
dicatorii „creştinismului secularizat” se referă în mod 
constant la „omul modern”, cel care „întrebuinţează 
electricitatea” şi care este modelat de „industrialism” 
şi de „concepţia științifică despre lume”. Poezia şi arta, 
muzica şi dansul nu sunt incluse. „Omul modern” s-a 
„maturizat“, ajungând un adult extrem de serios, con- 
ştient de suferinţele şi alienările sale, dar nu de 
bucurie; de sex, dar nu de iubire; de ştiinţă, dar nu de 
„taină”. Întrucât a aflat că nu există „cer”, el nu poate 
înțelege rugăciunea către Tatăl nostru care este în 
ceruri şi afirmaţia că cerul şi pământul sunt pline de 
mărirea Lui. Dar această tragedie este și un păcat pen- 
tru că secularismul este o minciună despre lume. „A 
trăi în lume ca şi când n-ar exista Dumnezeu!” — dar 
onestitatea faţă de Evanghelie, faţă de întreaga tradiţie 

creştină, faţă de experienţa fiecărui sfânt şi față de 
fiecare cuvânt al liturghiei creștine cere tocmai opu- 
sul: a trăi în lume văzând în oricare lucru din ea o reve- 
laţie a lui Dumnezeu, un semn al prezenţei Lui, bucu- 
ria venirii Lui, chemarea la comuniune cu El, speranța 
împlinirii în El. Din ziua Rusaliilor există o pecete, o 
rază, un semn al Duhului Sfânt pe toate, pentru cei 
care cred în Hristos și ştiu că El este viaţa lumii — şi că 
în El lumea în totalitatea ei a devenit din nou liturghie, 
comuniune, înălţare. A accepta secularismul ca adevă- 
rul despre lume înseamnă, deci, a schimba credința 
creştină originară atât de profund şi atât de radical, 
încât se pune întrebarea: vorbim noi, în realitate, 
despre acelaşi Hristos? 


3 


Singurul scop al acestei cărți este să arate, sau 
mai degrabă să „semnifice” că alegerea între aceste 
două reduceri ale creștinismului - la „religie“ şi la 
„secularism” - nu este singura alegere, că de fapt 
aceasta este o falsă dilemă. „Şi voi sunteţi martori ai 
acestor lucruri...”. Ai căror lucruri ? Într-un limbaj care 
niciodată nu poate fi cu totul adecvat, am încercat să 
vorbim despre ele. Certitudinea noastră este că în 
înălţarea Bisericii în Hristos, în bucuria lumii ce va să 
fie în Biserica-sacrament — darul, începutul, prezența, 
făgăduinţa, realitatea, anticiparea ~ al Împărăției, este 
izvorul şi începutul întregii misiuni creştine. Doar când 
ne reîntoarcem din lumina şi bucuria prezenţei lui 
Hristos, redobândim lumea ca tărâm plin de semni- 
ficaţie al acţiunii noastre creştine, vedem adevărata 

realitate a lumii şi astfel descoperim ce trebuie să 
facem. Misiunea creştină se află întotdeauna la 
începutul ei. Astăzi sunt trimis înapoi în lume, în 
bucurie şi pace, după ce am văzut „lumina cea ade- 
vărată”, m-am împărtăşit de Duhul Sfânt, am fost mar- 
tor al Dragostei divine. 

Ce urmează să fac? Ce are de făcut Biserica şi 
fiecare creştin în această lume? Care este misiunea 
noastră? 

La aceste întrebări nu există răspunsuri sub formă 
de „reţete” practice. „Totul depinde” de mii de factori 
— şi, cu siguranţă, toate facultăţile inteligenţei şi înţe- 
lepciunii noastre omenești, capacitatea de organizare 
și planificare, trebuie folosite în mod constant. Totuşi 
- şi acest lucru am vrut să-l accentuăm în aceste pa- 
gini — „totul depinde în primul rând de a fi adevărate 
mărturii ale bucuriei şi păcii Duhului Sfânt, ale noii 
vieţi la care suntem făcuţi părtaşi în Biserică. Biserica 
este sacramentul Împărăției - nu pentru că posedă 
acte instituite de Dumnezeu numite „sacramente“, ci 
pentru că, în primul rând, ea este posibilitatea dată 
omului de a vedea în şi prin această lume „lumea ce 
va să fie“, de a o vedea şi de a o „trăi“ în Hristos, Doar 
în întunericul acestei lumi constatăm că Hristos deja 
„pe toate le-a umplut cu Sine”, că aceste lucruri, ori- 
care ar fi ele, ne sunt descoperite şi date ca pline de 
sens şi frumuseţe. Un creştin este cel care, oriunde 
priveşte, Îl găsește pe Hristos şi se bucură în El. Şi 
această bucurie transformă toate planurile şi pro- 
gramele sale, toate hotărârile și faptele sale omeneşti, 
făcând din întreaga sa misiune sacramentul reîntoar- 
cerii lumii la Hristos, Cel care este Viaţa lumii. 


ADDENDA 
Cultul, într-o epocă secularizată * 


„Tout est ailleurs” (Julien Green) 


ii 


A pune laolaltă — pentru a-i raporta unul la celălalt 
— termenii cult şi epocă secularizată pare să presu- 
pună că avem o înţelegere clară a amândurora, că cu- 
noaştem realităţile pe care le denotă şi că, astfel, ope- 
răm pe un teren solid şi complet explorat. Dar, oare, 
aşa stau în realitate lucrurile? Mi-am început prezen- 
tarea cu o întrebare, în principal pentru că sunt con- 
vins că, în ciuda preocupării generale de astăzi în ceea 
ce priveşte „semantica“, există o mare confuzie în 
legătură cu înţelesul exact al termenilor pe care îi 
folosim în această discuţie. 

Nu numai între creștini, în general, ci chiar şi între 
ortodocşi, nu există de fapt un consens, un punct de 
referinţă comun cu privire la cult sau la secularism şi 
astfel a fortiori a interdependenţei lor. Prin urmare, 
referatul meu constituie o încercare nu atât de a rezol- 
va problema, cât de a o clarifica, făcând acest lucru, 

* Referat prezentat la cea de-a VIll-a Adunare Generală a 

dacă este posibil, într-o perspectivă ortodoxă consec- 
ventă. După părerea mea, ortodocşii, atunci când dis- 
cută problemele care decurg din „situaţiile” noastre 
prezente, le acceptă cu prea multă ușurință în formu- 
lările lor occidentale. Ei nu par să-şi dea seama că 
tradiţia ortodoxă oferă, în primul rând, o posibilitate 
şi, astfel, o necesitate de a reformula chiar aceste pro- 
bleme, de a le plasa într-un context a cărui absenţă 
sau deformare în gândirea religioasă apuseană ar 
putea fi rădăcina multora dintre „impasurile” noastre 
moderne. Şi, după cum cred eu, niciunde nu este 
această sarcină mai urgent necesară decât în ceea ce 
priveşte problemele legate de secularism, proprii 
așa-numitei noastre epoci seculare. 


2 


Secularismul a fost analizat, descris și definit în 
anii din urmă într-o mare varietate de feluri, dar, după 
câte ştiu, nici una dintre aceste descrieri nu a accen- 
tuat un punct pe care eu îl consider esenţial şi care 
într-adevăr descoperă mai bine decât orice altceva 
adevărata natură a secularismului și care, astfel, poate 
da discuţiei noastre orientarea potrivită. 

Secularismul, după părerea mea, este, mai presus 
de toate, o negare a cultului. Accentuez: nu a existen- 
tei lui Dumnezeu, nu a unui anumit fel de transcen- 
denţă şi, prin urmare, a unei anumite religii. Dacă secu- 
larismul, în termeni teologici, este o erezie, el este, în 
primul rând, o erezie despre om. El este negarea omu- 
lui ca fiinţă cultuală, ca homo adorans: cel pentru care 

cultul este actul esenţial, care nu numai că „afirmă“ 
umanitatea sa, ci o şi împlineşte. Secularismul nu ad- 
mite ca ontologic şi epistemologic „decisive” cuvintele 
care „intotdeauna, pretutindeni şi pentru toţi” au con- 
stituit adevărata „epifanie” a relaţiei omului cu Dum- 
nezeu, cu lumea și cu sine însuşi: „cu vrednicie şi cu 
dreptate este a-Ţi cânta Ție, pe Tine a Te binecuvânta, 
pe Tine a Te lăuda, Ţie a-Ţi mulţumi, Ţie a ne închina, 
în tot locul stăpânirii Tale...”. 

Această definiţie a secularismului trebuie, desigur, 
explicată. Pentru că, evident, ea nu poate fi acceptată 
de aceia, destul de numeroși astăzi, care în mod con- 
ştient sau inconştient reduc creştinismul la categorii, 
fie intelectuale („viitorul credinţei”), fie socio-etice, şi 
care, deci, cred că este posibil să se găsească nu nu- 
mai un fel de acomodare, dar chiar şi o mai profundă 
armonie între „epoca noastră seculară”, pe de o parte, 
şi cult, pe de altă parte. Dacă susţinătorii a ceea ce în 
fond nu este nimic altceva decât acceptarea creștină 
a secularismului au dreptate, atunci problema noastră 
este să găsim sau să inventăm un cult mai acceptabil, 
mai „relevant“ pentru concepţia seculară despre lume, 
a omului modern. Şi aceasta este, într-adevăr, direcţia 
urmată astăzi de marea majoritate a reformatorilor 
din domeniul liturgic. Ceea ce urmăresc ei este un 
cult ale cărui forme şi conţinut să „reflecte” nevoile şi 
aspiraţiile omului secular, sau, și mai potrivit, ale secu- 
larismului însuși. Pentru că, încă o dată, secularismul 
nu este, în nici un caz, identic cu ateismul, şi oricât de 
paradoxal ar părea, poate fi văzut ca având întotdeau- 
na o curioasă dorinţă de exprimare „liturgică”. Dacă, 
însă, definiţia mea este corectă, atunci această întrea- 

gă căutare este lipsită de speranţă, dacă nu chiar un 
complet nonsens. Apoi, însăşi formularea temei noas- 
tre - „cultul într-o epocă secularizată” — ne arată, mai 
întâi de toate, o contradicţie în termeni, o contradicţie 
care cere o reevaluare radicală a întregii probleme şi 
reformularea ei drastică. 


3 


Pentru a dovedi că definiţia pe care am dat-o secu- 
larismului („negarea cultului”) este corectă, trebuie să 
dovedesc două lucruri. Unul privitor la cult: trebuie 
dovedit că noţiunea însăși de cult implică o oarecare 
idee a relaţiei omului nu numai cu Dumnezeu, ci şi cu 
lumea. Şi altul privind secularismul: trebuie dovedit că 
secularismul respinge explicit şi implicit tocmai 
această idee de cult. 

Mai întâi să ne oprim asupra cultului. Este ironic, 
dar şi destul de revelator, în ceea ce priveşte starea 
prezentă a teologiei noastre, faptul că principala „do- 
vadă”, aici, ne este oferită nu de teologi, ci de Reli- 
gionswissenschaft, acea istorie şi fenomenologie a 
religiilor al cărei studiu ştiinţific asupra cultului, atât al 
formelor, cât şi al conţinutului său, a fost ignorat de 
fapt de către teologi. Totuşi, chiar în faza sa de înce- 
put, când avea o puternică tendință anti-creştină, 
această Religionswissenschaft pare să fi ştiut mai mult 
despre natura şi înţelesul cultului decât teologii care 
au continuat să reducă sacramentele la categoriile 
„formei“ şi „materiei“, „cauzalităţii” şi „validităţii” şi 

care, de fapt, au exclus tradiţia liturgică din specu- 
laţiile lor teologice. 

Nu poate exista îndoială însă că dacă privim în 
lumina acestei fenomenologii a religiei, de acum 
matură din punct de vedere metodologic, cultul în 
general şi leitourgia creștină în particular, atunci tre- 
buie să admitem că principiul însuşi pe care ele sunt 
construite şi care a determinat şi a dat formă dez- 
voltării lor este acela al caracterului sacramental al 
lumii şi al locului omului în lume. 

Termenul „sacramental” semnifică aici că intuiţia 
principală şi primordială, care nu numai că se exprimă 
pe sine în cult, ci întregul cult constituie „fenomenul' 
ei — atât efect, cât şi experienţă —, este că lumea, fie în 
totalitatea ei ca şi cosmos, sau în viaţa și devenirea ei 
ca timp şi istorie, este o epifanie a lui Dumnezeu, un 
mijloc al revelaţiei, prezenţei şi puterii Lui. Cu alte 
cuvinte, nu numai că pune ideea de Dumnezeu drept 
cauză raţional acceptabilă a existenţei Sale, ci cu 
adevărat „vorbeşte” despre El şi este în sine un mijloc 
esenţial, atât al cunoaşterii lui Dumnezeu, cât şi al 
comuniunii cu El şi a fi aceasta este adevărata sa 
natură şi destinul său suprem. Dar, atunci, cultul este 
cu adevărat un act esenţial, iar omul o fiinţă esenţial 
cultuală, întrucât doar în cult omul are izvorul şi posi- 
bilitatea acelei cunoașteri care este comuniune, şi 
acelei comuniuni care se împlinește pe sine ca adevă- 
rată cunoaştere: cunoaștere a lui Dumnezeu şi, deci, 
cunoaştere a lumii ~ comuniune cu Dumnezeu şi, 
deci, comuniune cu tot ce există. Astfel, noţiunea 
însăşi de cult este bazată pe o intuiţie şi experienţă a 
lumii ca „epifanie” a lui Dumnezeu, astfel lumea ~- în 

cult ~ este descoperită în adevărata ei natură şi 
vocaţie, ca „sacrament”. 

Şi, într-adevăr, mai trebuie oare să reamintesc 
acele realităţi, atât de umile, atât de „acceptate de la 
sine“, încât abia mai sunt menţionate în epistemologi- 
ile noastre teologice extrem de sofisticate şi cu totul 
ignorate în discuţiile despre „hermeneutică”, şi de 
care, totuşi, pur și simplu depinde însăşi existenţa 
noastră ca Biserică, ca noua creaţie, ca popor al lui 
Dumnezeu şi templu al Duhului Sfânt? Noi avem 
nevoie de apă şi de ulei, de pâine şi de vin pentru a fi 
în comuniune cu Dumnezeu și pentru a-L cunoaşte. 
Totuși, pe de altă parte - și aceasta este învăţătura, 
dacă nu a manualelor moderne de teologie, cel puţin 
a liturghiei însăşi ~ această comuniune cu Dumnezeu 
prin intermediul „materiei” descoperă adevăratul 
înţeles al „materiei“, adică al lumii înseşi. Noi putem 
săvârşi cultul doar în timp şi, totuşi, cultul este cel 
care, în mod fundamental, nu numai că descoperă 
înţelesul timpului, ci și „reînnoiește” cu adevărat tim- 
pul însuşi. Nu există cult fără participarea trupului, 
fără cuvinte și tăcere, lumină şi întuneric, mişcare şi 
stare pe loc - și, totuși, în cult şi prin cult, tuturor aces- 
tor expresii esenţiale ale omului în relaţia sa cu lumea 
li se dă „termenul“ lor fundamental de referinţă, sunt 
revelate în înţelesul lor cel mai înalt şi mai profund. 

Astfel, termenul „sacramental” semnifică faptul că 
pentru lume a fi mijloc de cult și mijloc al harului nu 
este o întâmplare, ci revelarea sensului ei, restaurarea 
esenței ei, implinirea destinului ei. „Sacramentalitatea 
naturală” a lumii îşi găseşte expresia în cult și îl face 

pe acesta Epyov-ul esenţial al omului, temelia şi izvo- 
rul vieţii şi activităţii sale ca om. Fiind epifania lui 
Dumnezeu, cultul este astfel epifania lumii; fiind comu- 
niune cu Dumnezeu, el este singura comuniune ade- 
vărată cu lumea; fiind cunoaştere a lui Dumnezeu, el 
este desăvârșirea supremă a întregii cunoașteri umane. 


4 


La acest punct, şi înainte de a ajunge la cel de-al 
doilea - secularismul ca negare a cultului —, este nece- 
sară o remarcă. Dacă mai înainte am menţionat Religi- 
onswissenschaft, este pentru că această disciplină 
stabileşte, la propriul ei nivel şi potrivit propriei ei 
metodologii, că aceasta este, într-adevăr, natura şi 
semnificaţia, nu doar a cultului creștin, ci și a cultului 
„în general”, a cultului ca fenomen primordial şi uni- 
versal. După părerea mea însă, un teolog creștin ar 
trebui să recunoască faptul că acest lucru este ade- 
vărat mai cu seamă în legătură cu leitourgia creştină, 
a cărei unicitate constă în faptul că provine din 
credinţa în Întrupare, din marea şi atotcuprinzătoarea 
taină a „Cuvântului făcut trup”. Este, într-adevăr, 
extrem de important pentru noi să ne amintim că uni- 
citatea, noutatea cultului creştin nu constă în aceea că 
el nu are continuitate cu cultul „în general”, aşa cum 
unii apologeţi mult prea zeloşi au încercat să dove- 
dească în vremea când Religionswissenschaft pur şi 
simplu a redus creștinismul şi cultul său la cultele de 
mistere păgâne, ci în faptul că în Hristos însăși această 
continuitate este împlinită, îşi primeşte semnificaţia ei 

fundamentală şi cu adevărat nouă, aşa încât să aducă 
cu adevărat întregul cult „natural“ la un sfârșit. Hristos 
este împlinirea cultului ca adorare şi rugăciune, mul- 
ţumire şi jertfă, comuniune şi cunoaştere, pentru că El 
este „epifania” supremă a omului ca ființă cultică 
deplinătatea manifestării şi prezenţei lui Dtifitiiedtiă 
prin mijlocirea lumii. El este Sacramentul adevărat şi 
deplin, pentru că El este împlinirea sacramentalităţii 
esenţiale a lumii. 

Dacă, însă, această „continuitate” a leitourgiei 
creştine cu întreg cultul omului include în sine un prin- 
cipiu tot atât de esenţial al discontinuităţii; dacă cultul 
creștin, fiind împlinirea şi țelul oricărui cult, este în 
același timp un început, un cult radical nou, aceasta 
nu este din cauza vreunei imposibilităţi radicale pen- 
tru lume de a fi sacrament al lui Hristos. Nu. Ci pentru 
că lumea L-a respins pe Hristos, omorându-l, și fă- 
când aceasta a respins propriul său destin şi propria 
sa împlinire, Deci, dacă temelia întregului cult creștin 
este Intruparea, adevăratul lui conţinut îl constituie 
întotdeauna Crucea şi Învierea. Prin aceste eveni- 
mente, noua viaţă în Hristos, în Domnul cel Întrupat 
este „ascunsă cu Hristos în Dumnezeu” şi pretăcută 
într-o viaţă care „nu este a acestei lumi”. Lumea care 
L-a respins pe Hristos trebuie ea însăşi să moară în 
om, dacă vrea să devină din nou mijloc de comuni- 
une, mijloc de participare la viaţa care a strălucit din 
mormânt, la Împărăţia care nu este „din această 
lume” şi care, în termenii acestei lumi, este încă aş- 
teptată să vină. 

Şi, astfel, pâinea şi vinul — hrana, materia, sim- 
bolul însuși şi deci conţinutul însuşi al prosforei noas- 
tre către Dumnezeu, care se va schimba în Trupul şi 
Sângele lui Hristos şi va deveni comuniune cu Împă- 
răţia Sa -— trebuie, în anafora, „înălţată”, scoasă din 
„această lume”. Şi doar atunci când Biserica, în Euha- 
ristie, părăseşte această lume şi se înalţă la masa lui 
Hristos, la Împărăţia Sa, ea vede şi vestește cu ade- 
vărat cerul şi pământul ca fiind pline de mărirea Lui, 
și pe Dumnezeu ca „umplând toate lucrurile cu Sine 
Însuşi”. Totuşi, încă o dată, această „discontinuitate”, 
această viziune a tuturor lucrurilor ca noi este posibilă 
doar pentru că de la început există continuitate, şi nu 
negare, pentru că Duhul Sfânt face „toate lucrurile 
noi”, şi nu „noi lucruri”. Pentru că întreg cultul creştin 
este întotdeauna aducere-aminte de Hristos „în trup”, 
el poate fi şi aducere-aminte, adică aşteptare şi antici- 
pare a Împărăției Sale. Doar pentru că leitourgia Bise- 
ricii este întotdeauna cosmică, adică asumă în Hristos 
întreaga creaţie, şi întotdeauna istorică, adică asumă 
în Hristos întreg timpul, ea poate fi și eshatologică, 
adică să ne facă părtași la Împărăţia ce va să fie. 

Aceasta este, deci, ideea relaţiei omului cu lumea 
sugerată de noţiunea însăşi a cultului. Cultul este prin 
definiţie şi ca act o realitate cu dimensiuni cosmice, 
istorice şi eshatologice, expresia, nu doar a „evlaviei”, 
ci a unei atotcuprinzătoare „concepţii despre lume”. Şi 
acei puţini care și-au asumat osteneala de a studia cul- 
tul în general, şi cultul creştin în particular, vor fi cu 
siguranţă de acord că, cel puţin la nivelele istoriei şi 
fenomenologiei, această noţiune a cultului este în 

mod obiectiv verificabilă. Deci, dacă astăzi ceea ce 
oamenii numesc cult sunt activităţi, proiecte şi acţiuni 
care în realitate nu au nimic de a face cu această noţi- 
une a cultului, responsabilitatea pentru aceasta revine 
profundei confuzii semantice, tipică pentru vremea 
noastră confuză. 


5 


Ajungem, astfel, la cea de a doua problemă. Am 
spus că secularismul este, mai presus de toate, o ne- 
gare a cultului. Şi, într-adevăr, dacă ceea ce am spus 
despre cult este adevărat, nu este oare tot atât de 
adevărat că secularismul constă în respingerea, în 
mod implicit sau explicit, tocmai a acelei idei despre 
om şi lume pe care cultul vrea să o exprime şi să o 
comunice? 

Mai mult, această respingere se află chiar la teme- 
lia secularismului și constituie criteriul său lăuntric, 
dar, aşa cum am spus deja, secularismul nu este nici- 
decum identic cu ateismul. Un secularist modern foar- 
te adesea acceptă ideea de Dumnezeu. Ceea ce însă 
neagă în mod insistent este tocmai sacramentalitatea 
omului şi a lumii. Un secularist concepe lumea ca 
avându-și în sine sensul ei şi principiile cunoaşterii şi 
acţiunii. El poate, eventual, să-i descopere semnifi- 
caţia în Dumnezeu și Îi poate atribui lui Dumnezeu 
originea lumii şi legile care o guvernează. El poate 
Chiar admite fără dificultate posibilitatea intervenţiei 
lui Dumnezeu în existenţa lumii. El poate crede în 
supravieţuire după moarte și în nemurirea sufletului. 


CULTUL, ÎNTR-O EPOCĂ SECULARIZATĂ 155 


EI poate raporta la Dumnezeu aspiraţiile sale funda- 
mentale, cum ar fi o societate dreaptă şi libertatea şi 
egalitatea tuturor oamenilor. Cu alte cuvinte, el poate 
„referi“ secularismul său la Dumnezeu și să-l facă „reli- 
gios” — obiectiv al programelor bisericeşti şi al pro- 
jectelor ecumenice, temă a adunărilor bisericeşti şi 
subiect al „teologiei“. Toate acestea nu schimbă cu 
nimic „secularitatea” fundamentală a viziunii sale de- 
spre om și lume, în lume fiind înţeles, experiat și apli- 
cat în propriii termeni imanenţi şi pentru propriul scop 
imanent. Toate acestea nu schimbă cu nimic respin- 
gerea de către el în mod fundamental a „epifaniei”: 
intuiţia primordială că totul în această lume şi lumea 
însăşi nu numai că își au cauza şi principiul existenţei 
lor altundeva, ci sunt ele însele manifestarea şi pre- 
zenţa acelui altundeva, şi că acesta este într-adevăr 
viaţa vieţii lor şi că, deconectat de acea „epifanie”, 
totul este doar întuneric, absurditate și moarte. 

Şi niciunde nu este mai bine revelată această 
esenţă a secularismului ca negare a cultului decât în 
abordarea de către secularist a cultului. Pentru că, ori- 
cât de paradoxal ar suna, secularistul este, într-un fel, 
cu adevărat obsedat de cult. „Punctul culminant” al 
secularismului religios din Apus - Francmasoneria — 
este alcătuită aproape în întregime din ceremonii foar- 
te elaborate, saturate de „simbolism”. Profetul recent 
al „orașului secular”, Harvey Cox, a simţit nevoia să 
continue primul său best-seller cu o carte despre „cele- 
brare“. Celebrarea este de fapt foarte la modă astăzi. 
Raţiunile acestui fenomen aparent neobișnuit sunt, în 
realitate, destul de simple. Ele nu numai că nu inva- 

lidează ci, dimpotrivă, confirmă punctul meu de ve- 
dere. Pentru că, pe de o parte, acest fenomen dove- 
dește că, indiferent de gradul secularismului sau chiar 
ateismului său, omul rămâne, în mod esenţial, o 
„fiinţă cultică”, pe vecie nostalgic după rituri şi ritu- 
aluri, indiferent cât de lipsit de conţinut și superficial 
este surogatul care i se oferă. lar, pe de altă parte, 
dovedind neputința secularismului de a crea un cult 
autentic, acest fenomen descoperă incompatibilitatea 
fundamentală şi tragică a secularismului cu concepţia 
esenţial creştină despre lume. 

Această neputinţă poate fi văzută, în primul rând, 
în chiar modul de abordare a cultului de către secu- 
larist, în convingerea lui naivă că cultul, ca orice altce- 
va în lume, poate fi o construcţie raţională, rezultatul 
planificării, „schimb de vederi” şi discuţii. Foarte tipic 
pentru aceasta sunt discuţiile foarte la modă despre 
noile simboluri, ca şi cum simbolurile ar putea fi, ca 
să zicem aşa, „fabricate”, aduse la existenţă ca ur- 
mare a deliberărilor din cadrul unui comitet. Dar pro- 
blema aici este că secularistul, prin structura sa, nu 
este în stare să vadă în simboluri altceva decât „mij- 
loace audio-vizuale” pentru comunicarea ideilor. În 
iarna trecută, un grup de studenţi și profesori de la o 
cunoscută şcoală de teologie au petrecut un semestru 
„lucrând” la o „liturghie” având în centrul ei urmă- 
toarele teme: ecologia şi inundaţiile din Pakistan. Fără 
îndoială că ei „au fost bine intenţionaţi”, dar pre- 
supoziţiile lor erau greşite: cultul tradiţional nu poate 
avea nici o „relevanţă” pentru aceste teme, el nu are 
nimic de descoperit cu privire la ele; iar dacă o temă 

nu este clar formulată în liturghie, sau pusă în centrul 
ei, ea se află în afara experienţei liturgice. Secularistul 
este foarte atașat astăzi de termeni ca „simbolism”, 
„sacrament”, „transformare”, „celebrare” şi de întrea- 
ga panoplie a terminologiei cultice. Ceea ce el nu 
înţelege, este faptul că intrebuinţarea pe care el le-o 
dă acestora descoperă, de fapt, moartea simbolurilor 
şi descompunerea sacramentului. Şi el nu-şi dă seama 
de aceasta pentru că, respingând sacramentalitatea 
lumii şi a omului, el priveşte simbolurile ca simple 
ilustrări ale ideilor şi conceptelor, ceea ce ele, în mod 
absolut, nu sunt. Nu poate exista o celebrare a ideilor 
şi conceptelor.fie ele „pace“, „dreptate” sau chiar 
„Dumnezeu“. Euharistia nu este un simbol al priete- 
niei, camaraderiei sau a oricărei alte stări de activitate 
oricât de nobilă ar fi. O priveghere sau un post sunt, 
cu siguranţă, „simbolice“: ele întotdeauna exprimă, 
manifestă, împlinesc Biserica ca așteptare, ele însele 
sunt acea așteptare şi pregătire. A le face „simboluri“ 
ale protestului politic sau ale afirmării ideologice, a le 
folosi ca mijloace pentru ceva care nu constituie 
„țelul“ lor, a crede că simbolurile liturgice pot fi folo- 
site în mod arbitrar — aceasta semnifică moartea cul- 
tului, în ciuda succesului evident şi a popularității 
tuturor acestor „experimente”. 

Pentru cel care a avut parte, chiar şi numai o dată, 
de experienţa autentică a cultului, acest lucru apare 
imediat ca un surogat. Pentru el cultul secularistului 
pentru relevanţă este pur şi simplu incompatibil cu 
adevărata relevanţă a cultului. Şi tocmai aici, în acest 
nefericit eşec liturgic, ale cărui rezultate îngrozitoare 

abia începem să le vedem, secularismul își vădeşte 
secătuirea sa religioasă ultimă şi, nu ezit să o spun, 
esenţa sa absolut anti-creşștină. 


6 


Înseamnă toate acestea pur și simplu o renunțare 
la ceea ce este însăşi tema studiului nostru: „cultul 
într-o epocă secularizată”? Înseamnă aceasta că noi, 
ca ortodocşi, nu putem face nimic în această epocă 
secularizată, cu excepţia faptului că săvârșim Dumi- 
nica riturile noastre „străvechi și strălucitoare”, iar de 
luni până sâmbătă ducem o viaţă perfect „seculari- 
zată”, adoptând o concepţie despre lume care nu este 
în nici un fel legată de aceste slujbe. 

La această întrebare, răspunsul meu este un Nu 
hotărât. Sunt convins că acceptând această „coexis- 
tenţă'!, aşa cum recomandă astăzi mulţi creştini, apa- 
rent bine intenţionaţi, ar însemna nu numai o trădare 
a credinţei noastre, ci şi că, mai devreme sau mai târ- 
ziu, şi probabil mai devreme decât mai târziu, această 
acceptare va duce tocmai la dezintegrarea a ceea ce 
vrem să păstrăm şi să perpetuăm. Mai mult, sunt con- 


1. Niciunde nu se vede aceasta mai bine decât în argumentul 
clasic al adepților „vechiului calendar”: la 25 decembrie parti- 
cipăm în mod deplin la Crăciunul apusean „secularizat”, cu pomi 
de Crăciun, reuniuni familiale şi schimb de cadouri, şi apoi, la 7 
ianuarie, avem Crăciunul „adevărat” — religios (este vorba de rușii 
ortodocşi din America, n.t.). Adepții acestei păreri nu-şi dau 
seama, desigur, că, dacă Biserica primară ar fi avut o astfel de 
înţelegere a relaţiei ei cu lumea, ea nu ar fi instituit niciodată 
Crăciunul, al cărui scop a fost tocmai acela de a „exorciza”, de a 
transforma şi încreştina o sărbătoare păgână existentă. 

vins că o astfel de dezintegrare a început deja, numai 
că este ascunsă de pereţii etanşi faţă de har ai „institu- 
țiilor” noastre bisericești (preocupate să-şi apere ve- 
chile drepturi şi privilegii şi primate şi să se condamne 
una pe alta ca „necanonice”), de pașnicele case paro- 
hiale şi de ipocritele noastre pietăţi. Dar la aceasta din 
urmă vom reveni mai târziu. 

Ceea ce trebuie să înţelegem mai întâi de toate 
este că problema în discuţie este complicată de un 
lucru pe care „conservatorii” noştri bine intenţionaţi 
nu-l înţeleg, în ciuda faptului că ei denunţă și con- 
damnă secularismul. Anume, realitatea legăturii foarte 
reale dintre secularism -— originea şi dezvoltarea aces- 
tuia — şi creştinism. Secularismul — trebuie să accen- 
tuăm mereu acest lucru ~ este „copilul vitreg” al creș- 
tinismului, aşa cum sunt, în ultimă instanţă, toate ide- 
ologiile secularizate care domină astăzi lumea, iar nu 
— aşa cum pretind apostolii apuseni ai acceptării de 
către creștini sau a secularismului — un copil legitim. 
El este o erezie. Erezia însă este întotdeauna defor- 
marea, exagerarea şi deci mutilarea a ceva adevărat, 
afirmarea unei „preferinţe“ (airesis înseamnă „alege- 
re” în limba greacă), alegerea unui element în dauna 
celorlalte, spargerea catolicităţii Adevărului. Dar 
erezia apare întotdeauna și ca o întrebare adresată 
Bisericii, care cere, pentru a i se da răspuns, un efort 
din partea gândirii şi conştiinţei creștine. Este reiativ 
uşor să se condamne o erezie. Ceea ce este mult mai: 
dificil este să se detecteze întrebarea pe care o pre- 
supune şi să se dea un răspuns adecvat. Acesta a fost 
întotdeauna felul în care Biserica a reacţionat faţă de 
„erezii” — ele au provocat întotdeauna un efort de cre- 

ativitate în Biserică, încât condamnarea lor a însemnat 
în cele din urmă o lărgire şi o aprofundare a credinţei 
creştine. Pentru a lupta împotriva arianismului, Sfântul 
Atanasie a folosit termenul „consubstanţial”, care mai 
înainte și într-un context teologic diferit fusese con- 
damnat ca eretic. Din această cauză, lui i s-au opus în 
mod violent, nu doar arienii, ci şi „conservatorii”, care 
au văzut în el un inovator şi un „modernist“. În cele 
din urmă însă, a devenit clar că el a salvat Ortodoxia, 
şi că acei „conservatori” orbi ajutaseră în mod conşti- 
ent sau inconştient pe arieni. Astfel, dacă secularismul 
este, aşa cum sunt convins, marea erezie a vremii noas- 
tre, el cere din partea Bisericii nu numai anateme şi, 
în mod sigur, nu compromisuri, ci, mai presus de 
toate, un efort de înţelegere, așa încât să poată fi, în 
cele din urmă, învins de adevăr. 

Unicitatea secularismului, deosebirea lui faţă de 
marile erezii ale epocii patristice constă în faptul că 
cele din urmă au fost determinate de întâlnirea creș- 
tinismului cu elenismul, în timp ce el este rezultatul 
unei „divizări” în sânul creştinismului, al propriei lui 
metamorfoze profunde. Lipsa timpului mă împiedică 
să mă ocup de această problemă în detaliu. Mă voi 
limita, deci, la un exemplu „simbolic“ direct legat de 
tema noastră.? La sfârşitul secolului XII, teologul latin 
Berengar de Tours a fost condamnat pentru învăţătura 
sa despre Euharistie. El a afirmat că datorită faptului 
că prezenţa lui Hristos în elementele euharistice este 


„mistică” sau „simbolică“, ea nu este reală. Conciliul 


2. Pentru o mai deplină tratare a acestei probleme vezi 
Addenda, B: „Sacrament și simbol”. 

Lateran care l-a condamnat - şi aici este, după mine, 
esenţa problemei — pur şi simplu a inversat formula. El 
a proclamat că, întrucât prezenţa lui Hristos în Euha- 
ristie este reală, ea nu este „mistică”. Ceea ce este cu 
adevărat decisiv aici, este tocmai despărţirea și opo- 
ziţia celor doi termeni verum şi mystice, acceptarea, 
de ambele părţi, a faptului că ei se exclud reciproc. 
Teologia apuseană a declarat astfel că ceea ce este 
„mistic” sau „simbolic” nu este real, iar ceea ce este 
„real”, nu este simbolic. Acesta a fost, de fapt, colap- 
sul mysterion-ului fundamental creștin, antinomica 
„păstrare laolaltă” a realităţii simbolului, şi a simbolis- 
mului realităţii. A fost colapsul înţelegerii creștine fun- 
damentale a creaţiei în termenii sacramentalităţii ei 
ontologice. Şi de atunci, gândirea creştină, în scolasti- 
cism şi dincolo de el, n-a încetat niciodată să opună 
aceşti termeni, să respingă, în mod implicit sau expli- 
cit, „realismul simbolic” și „simbolismul realist” al con- 
cepţiei creştine despre lume. „Ca şi cum Dumnezeu 
nu a existat” — această formulă nu a început cu Bonho- 
effer sau cu alt apostol modern al „creştinismului fără 
religie”. Ea este, într-adevăr, presupusă deja în to- 
mism, cu distincţia sa epistemologică fundamentală 
între causa prima şi causae secundae. Aici se află 
cauza reală a secularismului, care nu este în esenţă 
nimic altceva decât afirmarea autonomiei lumii, a 
autosuficienţei ei în termenii raţiunii, cunoaşterii și 
acţiunii. Prăbuşirea simbolismului creștin a dus la 
dihotomia „naturalului” și „supranaturalului”, ca singu- 
rul cadru al gândirii şi experienţei creştine. Şi, fie că 
„naturalul” şi „supranaturalul“ sunt oarecum legați 

unul de altul prin analogia entis, ca în teologia latină, 
fie că această analogie este total respinsă, ca în barthi- 
anism, în cele din urmă este tot una. În ambele con- 
cepţii, lumea încetează să fie sacramentul „natural” al 
lui Dumnezeu, iar sacramentul supranatural încetează 
să mai aibă vreo „continuitate” cu lumea. 

Să nu fim însă greșit înţeleși. Acest cadru teologic 
apusean a fost, de fapt, acceptat şi de Răsăritul Orto- 
dox, și, de la sfârșitul epocii patristice, teologia noas- 
tră este, într-adevăr, mai mult „apuseană” decât „răsă- 
riteană”. Dacă secularismul poate fi în mod propriu 
numit o erezie apuseană, fructul însuși al „deviaţiei” 
fundamental apusene, și propria noastră teologie sco- 
lastică a fost îmbibată cu el timp de secole, şi aceasta 
în ciuda denunţărilor violente la adresa Romei şi 
papismului. Şi este, într-adevăr, ironic, dar defel întâm- 
plător, că din punct de vedere psihologic cei mai 
„apuseni“ între ortodocși, astăzi, sunt tocmai „super- 
ortodocşii” ultra-conservatori, al căror întreg mod de 
gândire este legalist și silogistic pe de o parte, dar este 
alcătuit, pe de altă parte, tocmai din acele „dihotomii” 
a căror introducere în gândirea creștină constituie 
„păcatul originar” al Apusului. O dată ce au fost accep- 
tate aceste dihotomii, nu mai contează, teologic vor- 
bind, dacă cineva „acceptă“ lumea, ca în cazul apusea- 
nului entuziasmat de „creștinismul secular”, sau o 
„respinge”, ca în cazul profetului „super-ortodox” al 
judecății de apoi. Pozitivismul optimist al unuia, ca şi 
negativismul pesimist al celuilalt sunt, de fapt, cele 
două feţe ale aceleiaşi monede. Ambele, negând lumii 
„sacramentalitatea” ei naturală şi opunând în mod 
radical „naturalul” „supranaturalului”, fac lumea „rezis- 

tentă la har” şi duc în cele din urmă la secularism. Şi 
tocmai aici, în acest context spiritual şi psihologic, 
problema cultului în raport cu secularismul modern îşi 
dobândeşte semnificaţia ei reală. 


7 


Pentru că este limpede că această teologie pro- 
fund „o«cidentalizată” a avut un impact foarte serios 
asupra cultului sau, mai degrabă, asupra experierii şi 
înţelegerii cultului, asupra a ceea ce în altă parte am 
definit ca evlavie liturgică.5 Şi a avut acest impact pen- 
tru că a satisfăcut o dorinţă profundă a omului pentru 
o religie legalistă care ar putea împlini atât nevoia sa 
de „sacru” — o autorizare şi garanţie divină —, cât şi de 
„profan“, acesta însemnând o viață naturală şi secu- 
lară protejată de neîncetata provocare şi cerinţele ab- 


” solute ale lui Dumnezeu. Ea a insemnat o revenire la 


acea religie care oferă, pe calea tranzacţiilor prescrise 
cu sacrul, siguranţă şi o conştiinţă curată în această 
viaţă, ca și drepturi rezonabile la „lumea cealaltă”, o 
religie pe care Hristos a denunţat-o prin fiecare cuvânt 
al învăţăturii Sale şi care, în cele din urmă, L-a şi 
răstignit. Este, într-adevăr, mult mai ușor să trăieşti și 
să respiri în cadrul unor distincţii clare între sacru şi 
profan, natural şi supranatural, pur şi simplu; este 
uşor să înţelegi religia în termenii unor „tabuuri” 
sacre, prescripţii şi obligaţii legale, corectitudine ritu- 
ală şi „validitate” canonică. Şi este mult mai dificil să 


5. Vezi lucrarea mea Introduction to Liturgical Theology, 


London, Faith Press, 1966. 


11 — Pentru viaţa lumii 

se înţeleagă că o astfel de religie nu numai că nu 
reprezintă o ameninţare pentru „secularism”, ci, dim- 
potrivă, este aliatul lui paradoxal. 

Şi totuşi, tocmai aceasta s-a întâmplat cu „pietatea 
liturgică”. Şi nu în ceea ce priveşte cultul ca atare -, nu 
cu formele şi structurile lui, care au fost prea tradi- 
tionale, prea mult parte a vieţii Bisericii, pentru a fi 
alterate în vreun chip substanţial —, ci cu „înţelegerea“ 
de către noi a acestor forme, cu ceea ce noi așteptăm 
și, prin urmare primim, din partea cultului. Dacă cul- 
tul, aşa cum este modelat de tradiţia liturgică, de lex 
orandi a Bisericii, a rămas același, „înţelegerea“ lui de 
către credincioși a fost tot mai mult determinată chiar 
de acele categorii pe care tradiţia liturgică ortodoxă le 
respinge în mod explicit și implicit prin fiecare cuvânt 
al ei, prin întregul ei „ethos”. Şi tragedia profundă, aici, 
constă în aceea că impunerea acestor categorii este 


acceptată astăzi într-o aşa măsură, încât orice încer- | 


care de a le denunța, de a arăta incompatibilitatea lor 
cu spiritul și înţelesul adevărat al leitourgiei este 
întâmpinată cu acuzaţii de modernism şi alte păcate 
de moarte. Şi totuşi aceasta nu este o superficială 
ceartă verbală, nici una dintre acele furtuni academice 
care, cel mai adesea, lasă Biserica netulburată. Este 
cu adevărat o chestiune de viaţă şi de moarte, pentru 
că aici şi numai aici erezia belicoasă a secularismului 
îşi poate afla diagnosticul creştin corespunzător şi 
poate fi învinsă. 

Lipsa timpului mă sileşte să mă limitez doar la un 
exemplu pentru a arăta că „dihotomiile” menţionate 
mai sus, care fără îndoială au determinat metamor- 
foza profundă a evlaviei noastre liturgice, nu numai că 

nu uneşte şi nu leagă pe Dumnezeu cu omul şi cu 
lumea, într-o concepţie logică despre lume, ci, dim- 
potrivă, desfiinţează orice „comunicare” şi „corespon- 
denţă” între ele. 

Aşa, de pildă, a binecuvânta apa, făcând-o „apă 
sfinţită”, ar putea avea două înţelesuri total diferite. Ar 
putea însemna, pe de o parte, transformarea a ceva 
profan, şi astfel gol şi neutru din punct de vedere reli- 
gios, în ceva sacru, în care caz principalul înţeles reli- 
gios al „apei sfinţite” este tocmai acela că ea nu mai 
este „simplă” apă şi, în fapt, este chiar opusă apei 
obişnuite - aşa cum sacrul este opus profanului. În 
acest caz, actul binecuvântării nu descoperă nimic 
despre apă şi, deci, despre materie sau lume, ci, dim- 
potrivă, le face irelevante pentru noua funcţie a apei 
ca „apă sfinţită”. Sacrul arată profanul tocmai ca pro- 
fan, adică lipsit de înţeles din punct de vedere religios. 

Pe de altă parte, același act al binecuvântării poate 
să însemne revelarea adevăratei „naturi” şi adevăratu- 
lui „destin“ al apei, și astfel ale lumii, el poate fi epi- 
fania şi împlinirea „sacramentalităţii” lor. Fiind, prin 
binecuvântare, restaurată în funcţia ei corespunzătoa- 
re, „apa sfinţită” este înfăţişată ca apa adevărată, de- 
plină şi adecvată, iar materia devine din nou mijloc de 
comuniune cu Dumnezeu şi de cunoaștere a Lui. 

Cel ce este familiarizat cu conţinutul şi textul marii 
rugăciuni de binecuvântare a apei - la botez şi la 
Bobotează -— ştie fără îndoială că acestea aparţin celui 
de al doilea dintre înțelesurile menţionate mai sus, că 
termenul lor de referinţă nu este dihotomia sacrului și 
profanului, ci „potenţialitatea” sacramentală a creaţiei 
în totalitatea ei, precum şi în fiecare dintre elementele 

ei. Totuşi oricine este familiarizat cu evlavia noastră 
liturgică - în acest caz cu „înţelegerea” de către imen- 
sa majoritate a credincioșilor a semnificației „apei sfin- 
tite” — ştie la fel de bine că primul înţeles triumfă aici, 
cu excluderea, în fapt, a celui de al doilea. Aceeași ana- 
liză poate fi aplicată, cu aceleaşi rezultate, practic, fie- 
cărui aspect al cultului: sacramentelor, liturghiei tim- 
pului, heortologiei (studiul sărbătorilor ~ n.tr.) etc. 
„Sacramentalitatea” a fost înlocuită pretutindeni de 
„sacralitate“, „epifania” de o încrustare aproape magică 
în timp, şi materia („naturalul”) de către „supranatural“. 

Ceea ce este cu adevărat deranjant aici este că o 
astfel de evlavie liturgică, o astfel de înţelegere şi 
experienţă a cultului nu numai că nu este în nici un 
chip o provocare pentru secularism, ci este de fapt 
chiar una dintre sursele sale. Pentru că ea lasă lumea 
profană, adică tocmai seculară, în cel mai profund 
înţeles al acestui cuvânt: ca total incapabilă de orice 
comunicare reală cu Divinul, de orice transformare şi 
transfigurare reale. Neavând nimic de revelat cu pri- 
vire la lume şi materie, timp şi materie, această idee 
şi această experienţă a cultului nu „deranjează” nimic, 
nu ridică nici o întrebare, nu provoacă cu nimic şi nu 
sunt, într-adevăr, „aplicabile“ la nimic. Ele pot, deci, 
„coexista” pașnic cu orice ideologie seculară, cu orice 
formă de secularism. Şi, de fapt, nu există aici nici o 
diferenţă între „rigoriştii” liturgici, adică cei care pun 
accentul pe slujbele lungi, pe respectarea îndrumă- 
rilor tipiconale şi ale tipicului, şi „liberalii” liturgici, 
întotdeauna gata şi doritori să scurteze, să adapteze, 
să ajusteze. Pentru că în ambele cazuri se neagă pur 
şi simplu continuitatea dintre „religie” şi „viață“, însăşi 

funcţia cultului ca putere de transformare, judecare şi 
schimbare. Din nou, paradoxal şi tragic, acest tip de 
abordare a cultului şi acest fel de experienţă liturgică 
sunt, într-adevăr, izvorul şi suportul secularismului. 


8 


Şi aceasta într-o vreme când secularismul începe 
să se „crape“ dinăuntru! Dacă înţelegerea mea cu 
privire la marea confuzie a vremii noastre este corec- 
tă, această confuzie este, mai întâi de toate, o criză 
profundă a secularismului. Şi este cu adevărat ironic, 
în opinia mea, că aşa de mulţi creştini caută o aco- 
modare cu secularismul tocmai în momentul când 
acesta se vădeşte a fi o poziţie spirituală care nu poate 
fi susţinută. Tot mai multe semne indică un fapt de o 
importanţă maximă: faimosul „om modern” caută 
deja o cale dincolo de secularism, este din nou înse- 
tat şi flămând după „altceva”. Prea adesea această 
sete şi foame sunt satisfăcute nu doar printr-o hrană 
de o calitate îndoielnică, ci de-a dreptul prin surogate 
de tot felul. Confuzia spirituală se află la apogeul ei. 
Dar oare nu se întâmplă aceasta tocmai pentru că 
Biserica, creştinii înşişi au renunţat aşa de uşor la acel 
dar unic, pe care doar ei — și nimeni altcineva! — l-au 
putut da lumii noastre însetate şi flămânde din punct 
de vedere spiritual? Nu pentru că astăzi creştinii, mai 
mult decât alţii, apără secularismul şi îşi adaptează la 
el însăși credinţa lor? Nu pentru că, având acces la 
adevăratul mysterion al lui Hristos, noi preferăm să 
oferim lumii sfaturi „sociale“ şi „politice” vagi şi de 

mâna a doua? În timp ce lumea este disperată în 
nevoia ei de Sacrament şi Epifanie, creştinii îmbră- 
țişează utopii lumești seci şi ridicole. 

Concluziile mele sunt simple. Nu, nu avem nevoie 
de vreun cult nou care să fie mai potrivit pentru noua 
noastră lume seculară. Ceea ce ne trebuie este o re- 
descoperire a adevăratului sens şi a puterii cultului, 
adică a dimensiunilor și conţinutului său cosmic, ecle- 
siologic şi eshatologic. Aceasta, cu siguranţă, presu- 
pune multă muncă, multă „curăţenie“. Presupune stu- 
diu, educaţie şi efort. Presupune renunţarea la multe 
uscături pe care le purtăm cu noi, prea adesea văzând 
în ele chiar esenţa „tradiţiilor” şi „obiceiurilor” noastre. 
Dar o dată ce descoperim adevărata lex orandi, înţe- 
lesul autentic și puterea leitourgiei noastre, o dată 
ce ea devine din nou izvorul concepţiei atotcuprin- 
zătoare despre lume şi puterea de a trăi conform ei — 
atunci şi doar atunci va fi găsit antidotul unic la „secu- 
larism”. Şi nu există nimic mai urgent astăzi decât 
această redescoperire şi această întoarcere - nu în 
trecut, ci la lumină şi la viaţă, la adevăr şi la har, care 
sunt etern împlinite de Biserică atunci când ea devine 
- în leitourgia ei — ceea ce este ea cu adevărat. 


Sacrament şi simbol | 


1 


Dificultatea iniţială cu care se confruntă un orto- 
dox atunci când vorbeşte despre sacramente constă 
în necesitatea de a alege între diferitele „straturi” ale 
propriei sale tradiţii liturgice. Dacă optează pentru o 
„teologie a manualelor” mai recentă şi mai oficială, 
care s-a dezvoltat în şcolile teologice ortodoxe înce- 
pând cu secolul al XVI-lea, prezentarea sa va fi destul 
de asemănătoare, în terminologie, ca şi în conţinut, 
oricărui tratat latin De Sacramentis. De la o definiţie 
generală a sacramentelor ca "semne văzute ale haru- 
lui nevăzut” va ajunge la a face distincţia în cadrul 
acestora între „formă” și „materie“, la a discuta despre 
instituirea lor de către Hristos, numărul şi clasificarea 
lor şi, în cele din urmă, la administrarea lor cores- 
punzătoare, ca o condiţie a validității şi eficacităţii 
lor.2 Este însă un fapt recunoscut astăzi de un număr 
tot mai mare de teologi ortodocși că această abordare 
a sacramentelor, deşi acceptată şi predată timp de 


l. Publicat mai întâi în Evangelium und Sacrament, 
Strasbourg, Oecumenica, 1970. 

2. A se vedea, de pildă, F. Gavin, Some Aspects of Contem- 
porary Greek Thought, London, S.P.C.K., 1923, p. 269-554, sau 
Episcopul Sylvester, Opyit  Pravoslavnogo Dogmaticeskogo 
Bogoslovija (Teologia Dogmatică Ortodoxă), vol. IV, p. 350-577, 
vol. V, p. 1-65, Kiev, 1897. 

câteva secole, are foarte puţin de a face cu tradiţia 
autentică a Bisericii Ortodoxe. Este privită, mai de- 
grabă, ca unul dintre cele mai nefericite rezultate și 
expresii ale „pseudomorfozei” suferite de teologia 
ortodoxă după încheierea epocii patristice, când con- 
diţiile tragice ale vieţii bisericești au impus „intelectu- 
alilor” ortodocși o adoptare necritică a categoriilor 
teologice şi a formelor de gândire apusene. Rezultatul 
l-a constituit o teologie profund „occidentalizată”, a 
cărei tradiţie a fost menţinută (şi în oarecare măsură 
este încă menţinută) de şcolile teologice. În Rusia, de 
exemplu, teologia a fost predată în latină până în anii 
patruzeci ai secolului al XIX-lea! „Captivitatea apusea- 
nă” a teologiei ortodoxe a fost denunţată viguros de 
către cei mai buni teologi din ultima sută de ani, şi 
astăzi există o mişcare semnificativă pentru recupe- 
rarea de către teologia noastră a perspectivei şi meto- 
dei ei autentice.5 Întoarcerea la Părinţi, la tradiţiile 
liturgice şi duhovniceşti care au fost, practic, ignorate 
de către “teologia manualelor” începe să dea roade. 

Procesul însă se află încă în faza sa iniţială, iar în ce 
privește teologia sacramentală s-a realizat foarte puţin, 

ceea ce înseamnă că orice efort de „insănătoşire” şi 
„reconstrucţie“ este aici în mod necesar unul provizo- 
riu şi preliminar. Sarcina urgentă este tocmai recâş- 
tigarea unei perspective, punerea unor întrebări care, 
în cadrul învechit al „manualelor”, nu numai că nu 
căpătau nici un răspuns, ci nici nu puteau fi formulate. 


3. Pentru istoria acestei mişcări a se vedea G.Florovsky, Puti 
Russkogo Bogoslovija (Căile teologiei ruse), Paris, 1937. 

Dar ce este „sacrament“? Răspunzând acestei în- 
trebări, teologia patristică occidentală şi cea pu RENI 
talizată” se plasează într-un context mental profun i 
dacă nu chiar radical diferit de cel al Bisericii primare. 
Spun mental, şi nu intelectual, pentru că torenta 
apartine aici unui nivel mai profund decât cel a His 
supoziţiilor intelectuale sau al terminologiei teol Pe 
Cu siguranță, teologia patristică nu a fost mai RH 
„intelectuală” decât scolasticismul, Şi, în ce priveşte A 
minologia, tocmai continuitatea ei pal sili să în n 
buințarea aceloraşi cuvinte, oricât de schimbat le-ar i 
fost înțelesul, sunt lucrurile care au putut oculta pen 
tru mulți istorici ai teologiei Misopates dintre 

ă tipuri de teologie sacramentală. Í 

st a de vedere extern sau formal, această 
schimbare a constat, în primul rând, dintr-o nouă pap 
dare de către teologia sacramentală a obiectului studi- 
ului ei. În Biserica primară, în scrierile Părinților, sacra- 
mentele, în măsura în care li se dă yep mereg 
sistematică, sunt întotdeauna explicate în contextu 

celebrării lor liturgice reale, explicația fiind, de fapt, o 
exegeză a liturghiei însăşi în toată complexitatea ȘI 
concreteţea ei rituală. Medievalul De Sacramen Sh 
tinde de la bun început să izoleze „Sacramentul h Je 
contextul său liturgic, să găsească şi să definească în 
termenii cei mai precişi esența lui, adică ceea ce îl dis- 
tinge de „ne-sacrament“. Sacramentul, într-un h înce- 
pe să fie opus liturghiei. El are, desigur, ritualu a 
un „signum” al său, care aparține esenței sale, da 

acest semn este văzut acum ca diferit din punct de 
vedere ontologic de toate celelalte semne, simboluri 
şi rituri ale Bisericii. Şi datorită acestei diferenţe, 
numai singur semnul sacramental este privit, cu exclu- 
derea oricărei alte „liturghii“, ca obiectul propriu-zis al 
atenţiei teologice. De exemplu, putem citi şi reciti 
tratarea minuțioasă a sacramentelor în Summa lui 
Toma de Aquino, fără a afla însă prea multe despre 
celebrarea lor liturgică. Şi putem, de fapt, examina 
atent toate tratatele catolice și ortodoxe despre Preo- 
ție, fără a vedea menţionată, măcar o dată, legătura 
tradiţională şi organică dintre hirotonie şi euharistie.4 
Pentru istoricii teologiei această schimbare se dato- 
rează progresului a ceea ce ei numesc „teologie ştiin- 
țifică” şi sporirii unei metode teologice5 mai precise. 
În realitate însă, această schimbare, departe de a fi 
doar una „externă”, îşi are rădăcinile într-o transfor- 
mare profundă a viziunii teologice, a întregii „con- 
cepţii teologice despre lume”. Şi natura acestei 
transformări trebuie să încercăm să o înţelegem în 
primul rând, dacă vrem să ajungem la sensul iniţial 
al sacramentului. 


4. A se vedea Gavin, ibid., p.370-378. Episcop Sylvester, ibid., 
p.353-388. 

5. Conceptul de sacrament-mysterion, după ce a dominat 
multă vreme teologia sacramentală, a trebuit să se estom- 
peze... Este sigur că el a făcut a priori imposibilă orice analiză 
precisă a noţiunii de sacrament... De fapt, teologia sacramen- 
tală nu a putut progresa atât timp cât această noţiune a stat în 
centrul ei. — A. M. Roguet O.P. în: St. Thomas d'Aquin, Somme 
Theologique. Les Sacraments (3a, întrebările 60-65), Paris, 
Desclée, 1945, p. 258. 

Pentru a simplifica sarcina noastră, putem lua ca 
punct de plecare al acestui studiu lunga şi binecunos- 
cuta dezbatere care domină de la început până la 
sfârşit dezvoltarea în Apus a teologiei sacramentale, şi 
mai cu seamă a celei euharistice. Este dezbaterea de- 
spre prezența reală. Într-adevăr, nicăieri altundeva nu 
apare mai clar trasată linia despărțitoare între cele 
două abordări ale sacramentului, precum şi raţiunile 
care au dus la transformarea uneia în cealaltă. In con- 
textul acelei dezbateri termenul „real” presupune în 
mod limpede posibilitatea unei altfel de prezenţe care 
nu este, deci, reală. Termenul pentru această altfel de 
prezenţă, în limbajul specific intelectual şi teologic 
apusean, este, o ştim, simbolic. Nu este nevoie să in- 
trăm aici în istoria foarte complexă, şi în multe privim 
te confuză, a acestui termen în gândirea apuseană. 
Este clar că în limbajul teologic comun care prindea 
contur în perioada dintre renașterea carolingiană şi 
Reformă şi în ciuda tuturor controverselor dintre ŞCo- 
lile teologice rivale, „incompatibilitatea dintre simbol 
și realitate”, dintre „figura et veritas 7 este în mod con- 
secvent afirmată şi acceptată. Lui mystice non vere îi 
corespunde nu mai puţin exclusivul vere non mys- 


6. A se vedea W. Weidle, Znak i Symbol (Semn şi Simbol), în 
Bogoslovskaya Misl“, Studii publicate de Institutul Teologic 
Ortodox din Paris, Paris, 1942, p. 25-40, şi E. Cassirer, Philosophie 

i: - - 9; 

der Symbolischen Formen, ll, 1923-192 a A 

7. B. Neunhauser, Histoire des Dogmes: L'Eucharistie, II. Au 
Moyen Âge et à l'époque moderne, Paris, Les Editions du Cerf, 
1966, p.42. 

tice.8 Părinții și întreaga tradiție primară însă ~- şi noi 
atingem aici miezul problemei ~ nu numai că nu 
cunosc această distincție şi opoziție, ci, pentru ei, sim- 
bolismul este dimensiunea esențială a sacramentului, 
cheia corespunzătoare pentru înțelegerea lui. Sfântul 
Maxim Mărturisitorul, teologul sacramental prin exce- 
lență al epocii patristice, numeşte Trupul şi Sângele 
lui Hristos în Euharistie simboluri („symbola”), imagini 
(„apeikonismata”) şi taine („mysteria”).9 Aici „simbo- 
lic” nu numai că nu este opus „realului”, ci îl întrupea- 
ză ca propria lui expresie şi mod de manifestare. Isto- 
ricii teologiei, în dorinţa lor arzătoare de a menţine 
mitul continuității teologice şi al „evoluţiei” ordonate 

găsesc din nou explicaţia lor în „imprecizia” tenul 
logiei patristice. Ei par a nu-şi da seama că folosirea de 
către Părinţi a lui „symbolon” (şi a termenilor înrudiţi) 
nu este „vagă“ sau „imprecisă”, ci pur şi simplu diferită 
de cea a teologilor de mai târziu şi că transformarea 
ulterioară a acestor termeni constituie, într-adevăr 

sursa uneia dintre cele mai mari tragedii teologice. f 


. 4 


i Deosebirea aici este în primul rând o deosebire de 
înțelegere a realității însăşi sau, cum am spus mai sus 


8. H. de Lubac, Corpus Mysticum: L'Ei istie 
f i L s $ ucha 
Age, Paris, Aubier, 1944, p. 258. PS d mar! 
9. A se vedea R.Bornert, Les Commentaii i 
; . i 3 > ires Byzantins de la 
Sue Byzantine du Vile au XV-e siècle, Archives de l'Orient 
retien, 9, Paris, Institut Frangais d'Etudes Byzantines, p. 117, şi 
H. de Lubac, Liturgie cosmique, Paris, Aubier, 1947, p. 242 şi urm. 

o deosebire în ceea ce priveşte „concepția despre 
lume”. Dacă pentru Părinți, simbolul este o cheie spre 
sacrament, aceasta este posibil pentru că sacramentul 
este în continuitate cu structura simbolică a lumii în 
care „omnes... creaturae sensibiles sunt signa rerum 
sacrum”. lar lumea este simbolică - „signum rei 
sacrae” — în virtutea faptului că este creată de Dum- 
nezeu; a fi „simbolică” aparține astfel ontologiei sale, 
simbolul fiind nu numai felul de a percepe şi înțelege 
realitatea, un mijloc de cunoaştere, ci și un mijloc de 
participare. Deci simbolismul natural” al lumii — se 
poate spune „sacramentalitatea” ei - este cel care 
face sacramentul posibil şi constituie cheia pentru 
înţelegerea şi cuprinderea ei. Dacă sacramentul creş- 
tin este unic, aceasta nu se întâmplă în sensul că este 
o excepţie miraculoasă faţă de ordinea naturală a 
lucrurilor create de Dumnezeu şi care „vestesc lauda 
Lui”. Noutatea lui absolută nu constă în ontologia sa 
ca sacrament, ci în acel specific „res” pe care îl „sim- 
bolizează”, adică îl revelează, îl manifestă şi îl comu- 
nică — care este Hristos şi Împărăţia Sa. Dar chiar şi 
această noutate absolută nu trebuie înţeleasă în ter- 
menii unei discontinuități totale, ci în cei ai împlinirii. 
„Mysterion-ul” lui Hristos revelează şi împlinește sen- 
sul ultim şi destinul lumii însăşi. Prin urmare, insti- 
tuirea sacramentelor de către Hristos (o temă care va 
obseda teologia ulterioară) nu este creaţia ex nihilo a 
sacramentalităţii însăşi, a sacramentului ca mijloc de 
cunoaştere şi participare. În cuvintele lui Hristos, 
„aceasta să faceţi întru pomenirea Mea”, „aceasta” 

(hrană, mulţumire, frângerea pâinii) este deja „sacra- 
mentală”.10  Instituirea înseamnă că, fiind raportat la 
Hristos, „umplut” cu Hristos, simbolul se împlineşte şi 
devine sacrament. 


5 


| Tocmai această continuitate a sacramentului cu 
simbolul începe să fie minimalizată mai întâi, apoi pur 
şi simplu respinsă de către teologia post-patristică, şi 
face aceasta datorită unei „disoluţii” progresive a sim- 
Polului, condiţionată în schimb de un nou concept de 
teologie în relaţia sa cu credinţa. Problema funda- 
mentală a întregii teologii este cea a cunoașterii şi, 
mai precis, a posibilităţii şi naturii cunoașterii lui Dum- 
nezeu. Dacă Părinţii ţin la un loc într-o sinteză vie şi cu 
adevărat existenţială, pe de o parte, caracterul abso- 
lut „diferit“ al lui Dumnezeu, imposibilitatea pentru 
creaturi de a-L cunoaşte în fiinţa Sa, iar, pe de altă 
parte, realitatea comuniunii omului cu Dumnezeu 
cunoașterea lui Dumnezeu şi „theosis”, această sia: 
teză este înrădăcinată în primul rând în ideea sau mai 
degrabă intuirea de către ei a „mysterion-ului” şi a 
modului său de prezenţă şi lucrare — simbolul. Pentru 
că natura însăși a simbolului constă în aceea că el 


pm 10. A se vedea, de pildă, F.L.Leenhardt despre masa pascală 
în iudaism: „Aceasta apare ca sacramentul mântuirii. Ea evocă ceea 
ce Dumnezeu a făcut şi va realiza, mântuirea istorică şi mântuirea 
eshatologică. Noţiunea de zikkaron dă deja o bază reală ideii de 
sacrament”. Le Sacrement de la Sainte Cène (Delachaux et Niestle, 
1948, p. 21, şi L. Bouyer, Rite and Man: Natural Sacredness and 
Christian Liturgy, Notre Dame, University Press, 1967, p. 63 urm. 


SACRAMENT ŞI SIMBOL 175 


revelează şi comunică pe „celălalt” tocmai ca „celă- 
lalt”, vederea nevăzutului ca nevăzut, cunoaşterea 
incognoscibilului ca incognoscibil, prezenţa viitorului 
ca viitor. Simbolul este mijloc de cunoaştere a ceea ce 
nu poate fi cunoscut altfel, pentru că aici cunoaşterea 
depinde de participare ~ întâlnire vie cu, şi pătrundere 
în acea „epifanie” a realităţii care este simbolul. Dar 
teologia nu este doar raportată la „mysterion”, ci îşi 
are în el izvorul ei, condiţia însăşi a posibilităţii exis- 
tenţei ei. Teologia, ca și cuvinte care se cuvin rostite 
şi cunoaștere despre Dumnezeu, este rezultatul cu- 
noașterii lui Dumnezeu - şi, în El, a întregii realităţi. 
„Păcatul originar” al teologiei post-patristice constă 
deci în reducerea conceptului de cunoaştere la cu- 
noașterea raţională ori discursivă sau, cu alte cuvinte, 
în separarea cunoaşterii de „mysterion”. Această teo- 
logie nu respinge „concepţia simbolică despre lume” a 
tradiţiei mai vechi: propoziţia citată mai sus -~ 
„omnes... sensibiles creaturae sunt signa rerum 
sacrum” — este de la Toma de Aquino.!! Dar ea 
schimbă în mod radical înţelegerea acelui „signum”. 
În tradiţia veche, şi acest lucru este de importanţă 
maximă, relaţia dintre semnul din simbol (A) şi ceea 
ce el „semnifică” (B) nu este nici doar una semantică 
(A înseamnă B), nici cauzală (A este cauza lui B), nici 
reprezentativă (A reprezintă pe B). Noi am numit 
această relaţie o epifanie. „A este B” înseamnă că 

întregul A exprimă, comunică, revelează, manifestă ` 
„realitatea” lui B (deşi nu în mod necesar întregul ei) 
fără a-şi pierde însă propria realitate ontologică, fără a 


11. Summa Theologica, întrebarea 60, art. 2, 1. 

fi dizolvat într-un alt „res“.12 Dar tocmai această 
relaţie dintre A şi B, dintre semn şi semnificat a fost 
schimbată. Datorită reducerii cunoașterii la o cunoaş- 
tere rațională sau discursivă, între A şi B apare un hia- 
tus. Simbolul poate fi în continuare mijloc de cunoaş- 
tere dar, ca orice cunoaştere, el este cunoaştere des- 
pre ceva, și nu cunoaștere a ceva. El poate fi o desco- 
perire despre „res”, dar nu epifania lui „res” însuşi. A 
poate insemna B, sau să-l reprezinte, sau chiar, în 
anumite cazuri, să fie cauza prezenţei lui; dar A nu 
mai este văzut ca mijlocul însuși al participării la B. 
Cunoaşterea și participarea sunt acum două realităţi 
diferite, două ordini diferite. 


6 


Pentru teologia sacramentală, această „dizolvare“ 
a simbolului a avut consecinţe cu adevărat dezas- 
truoase. Schimbând noţiunea însăși de sacrament, ea 
a schimbat-o radical şi pe cea de teologie, provocând, 
în cele din urmă, o criză de ale cărei întindere şi pro- 
funzime reale începem să ne dăm seama doar astăzi. 
Trebuie să fie limpede acum, sperăm, că tema „pre- 
zenței reale” — pe care am expus-o mai sus şi a cărei 
apariţie a inaugurat perioada post-patristică în teologia 
sacramentală - s-a născut din îndoiala teoiogică cu 
privire la „realitatea” simbolului, adică la abilitatea lui 
de a conţine şi comunica realitatea. Am explicat pe 
scurt motivele acestei îndoieli, identificarea, pe de o 


12. A se vedea Weidle, ibid. 

parte, a simbolului cu un mijloc de cunoaştere, redu- 
cerea, pe de altă parte, a cunoaşterii la cunoaștere ra- 
țională și discursivă despre, mai degrabă decât a rea- 
lităţii. Şi întrucât tradiţia a fost unanimă în afirmarea 
sacramentului ca verum, adică real, a apărut între- 
barea: cum poate fi simbolul vehicolul sau modul de 
a fi al sacramentului? Întrucât însă, întrebuinţarea pa- 
tristică a terminologiei cu referire la sacramente a fost 
un „datum” la fel de evident al aceleiași tradiţii, îndo- 
iala a fost rezolvată la început printr-o simplă comple- 
tare a unei terminologji — cea „simbolică” — prin alta — 
cea „realistă”. Sacramentul este şi „figura et res, veri- 
tas et figura”, el este „non solum mystice sed etiam 
vere”. Dar curând, şi în virtutea unei devaluări treptate 
a simbolului, devenită inevitabilă prin dizolvarea lui, a 
urmat că cei doi termeni au fost văzuţi nu doar ca 
diferiţi, ci, de fapt, ca opuși unul faţă de celălalt. !5 În 
celebrul caz al lui Berengar de Tours, faptul remarca- 
bil îl constituie completa identitate în înțelegerea sim- 
bolului, între Berengar şi cei care l-au condamnat. 
Dacă pentru el, Trupul şi Sângele lui Hristos în Euha- 
ristie nu sunt reale pentru că sunt simbolice, pentru 
Conciliul de la Lateran din 1059, ele sunt reale toc- 
mai pentru că nu sunt simbolice. Distincția ducând 
inevitabil la opoziţie, aceasta din urmă a rămas 
cadrul fundamental al oricărei dezvoltări teologice 
ulterioare. !4 

13. A se vedea H. de Lubac, Corpus Mysticum, cap.10 „Du 


Symbole à la Dialectique”, p. 255 urm. 
14. Neunheuser, ibid., p. 46-55. 


12 — Pentru viaţa lumii 

A rămas, însă, problema lui signum, a cărui relație 
cu „res”-ul sacramentului a trebuit să fie definită într-un 
nou fel. Pentru că, dacă nu este un simbol, atunci ce 
este? Teologia post-patristică a răspuns acestei între- 
bări definind signum ca şi cauză,15 şi aici noţiunea şi 
probabil experierea sacramentului au suferit transfor- 
marea cea mai profundă. În tradiţia primară, cauzali- 
tatea inerentă în sacrament, sfinţirea pe care o asigură 
celor care se împărtășesc cu el, este de nedespărţit de 
simbolismul lui pentru că este înrădăcinată în el. În 
nici un caz aceasta nu limitează sau contrazice cauza 
unică a tuturor sacramentelor — instituirea lor de către 
Hristos — pentru că, așa cum am spus deja, instituirea 
este tocmai împlinirea unui simbol de către Hristos şi, 
prin urmare, transformarea lui într-un sacrament. 
Este, astfel, un act, nu de discontinuitate, ci de împli- 
nire şi de actualizare. Este epifania — în şi prin Hristos 
-a „noii creaţii” şi nu crearea a ceva „nou”. Şi dacă el 
descoperă „continuitatea“ dintre creaţie şi Hristos 
aceasta se întâmplă pentru că există, mai întăi, o con- 
tinuitate între Hristos şi creaţie, al cărei logos, viaţă şi 
lumină este El. Tocmai acest aspect atât al instituirii, 
cât şi al sacramentului dispare de fapt în teologia post- 
patristică. Cauzalitatea care leagă „instituirea” de „sig- 
num” și „res” este văzută ca extrinsecă şi formală, nu 
ca intrinsecă și revelatoare. În loc să reveleze, ca 
desăvârşire, el garantează realitatea efectului sacra- 


15. E. Hugon, La Causalite instrumentale en théologie, ed. a 
Il-a, Paris, 1907. 

mentului. Chiar dacă, cum este cazul Euharistiei, sem- 
nul este complet identificat cu realitatea, el este expe- 
riat în termenii anihilării semnului, mai degrabă decât 
în cei ai desăvârșirii. În acest sens, doctrina transsub- 
stanţiaţiei, în forma ei tridentină, este într-adevăr, 
colapsul, sau mai degrabă sinuciderea teologiei sacra- 
mentale. Dacă această nouă înţelegere a cauzalităţii — 
ca o garanţie extrinsecă şi formală - rupe continui- 
tatea ontologică dintre semn și „res”, ea, de aseme- 
nea, respinge de facto orice continuitate între „insti- 
tuire” și ordinea normală a lucrurilor. Ea este într-ade- 
văr discontinuitate, care este acum accentuată şi afir- 
mată ca atare. Considerată a fi „causa principalis” a lui 
„Signum”, care este „causa secunda”, instituirea devi- 
ne acum un punct de plecare absolut al unui sistem 
sacramental în întregime sui generis. lar eforturile 
făcute mai nou de unii teologi pentru a readuce în 
noţiunea de „signum” „bogăţia simbolismului tradiţi- 
onal” privesc „accidenţii” şi nu „substanţa”, în doctri- 
na şi înţelegerea sacramentelor. 

Pentru că doctrina şi înţelegerea de acum sunt 
foarte diferite de cele ale Bisericii primare. Pentru că 
în aceasta din urmă, sacramentul nu numai că era 
„deschis” spre, ci, cu adevărat, „ţinea la un loc” cele 
trei dimensiuni sau niveluri ale viziunii creștine a 
realităţii: cea a Bisericii, a lumii şi a Împărăției. Şi 
„ținându-le” la un loc le-a făcut cunoscute — în cel mai 
profund patristic sens al cuvântului cunoaştere — atât 
ca înţelegere, cât şi ca participare. Acesta a fost izvo- 
rul teologiei - cunoaștere despre Dumnezeu în relaţia 
Lui cu lumea, Biserica şi Împărăţia — pentru că a fost 

cunoaştere a lui Dumnezeu și, în El, a întregii realităţi. 
Avându-şi începutul, conţinutul și sfârşitul în Hristos, 
în acelaşi timp, a descoperit pe Hristos ca începutul, 
conţinutul şi sfârșitul a tot ce există, ca şi Creatorul, 
Răscumpărătorul şi împlinirea lor. Transformarea 
sacramentului în teologia post-patristică a constat, 
deci, în izolarea lui într-un „organism” sacramental 
independent şi separat. Izolarea externă a sacramen- 
tului de liturghie, pe care am menţionat-o înainte, a 
fost, într-adevăr, „simbolică” pentru o schimbare și 
mai profundă. „Noţiunea de sacrament” — scrie cu 
entuziasm un teolog contemporan - „este ceva cu 
totul sui generis şi cu cât mai puţin antropomorfism 
sau chiar „angelism” introducem în el, cu atât este mai 
bine pentru teologie ... Sacramentele au un mod de 
existență propriu, o psihologie proprie, un har propriu 
„„„ In cer şi pe pământ nu există nimic comparabil cu 
sacramentele”.16 Atunci când ele au fost cinstite şi 
slăvite ca realitate supremă, a început înstrăinarea 
progresivă de ele a teologiei, eclesiologiei și eshatolo- 
giei, o înstrăinare care - fie că acest lucru este înţeles 
sau nu - se află la originea crizei de astăzi, sunt izvorul 
şi otrava „secularismului”... Ca mijloace ale evlaviei şi 
sfințirii individuale ele şi-au păstrat întreaga lor „va- 
loare”. Ca acte universale ale Bisericii împlinindu-se 
pe sine, ca simboluri „în această lume” a „lumii ce va 
să fie”, a desăvârşirii tuturor lucrărilor în Dumnezeu — 
ele au fost pur şi simplu uitate. 


16. Dom Vonier, La Clef de la doctrine eucharistique, trad. P. 
Rognet, Paris, Editions du Cerf, f.a. 

Putem să ne întoarcem acum la „perspectiva” orto- 
doxă. Analiza precedentă are menirea de a dovedi un 
lucru: dacă acea perspectivă trebuie recâştigată, 
aceasta se poate face doar prin redescoperirea acelo- 
raşi dimensiuni ale sacramentului care au fost fie puse 
în umbră, fie pur și simplu ignorate în timpul lungii 
dependențe a teologiei ortodoxe de sistemele şi for- 
mele de gândire apusene, mai ales latine. Cum se va 
face această redescoperire? Cu siguranţă că nu poate 
fi una doar „intelectuală”. O simplă lectură a Părinților, 
oricât este de folositoare şi esenţială, nu va fi de 
ajuns. Întrucât chiar și texte patristice pot fi folosite, și 
adesea au fost folosite, ca „dovezi” pentru sisteme 
teologice profund străine „gândirii” adevărate a Părin- 
ţilor. „Renașterea patristică” a vremii noastre şi-ar ne- 
glija complet scopul dacă ar avea ca rezultat un „Sis- 
tem patristic” rigid, care n-a existat niciodată în reali- 
tate. Este într-adevăr meritul permanent al Părinților 
de a fi arătat natura dinamică, şi nu statică a teologiei 
creştine, puterea ei de a fi întotdeauna „contempo- 
rană”, fără reducere la vreo „contemporaneitate”, 
deschisă tuturor aspirațiilor umane, fără a fi determi- 
nată de vreuna dintre ele. Dacă întoarcerea la Părinţi 
ar însemna o repetare pur formală a termenilor şi for- 
mulărilor lor, acest lucru ar fi tot atât de greşit şi de 
nefolositor ca şi renunţarea la Părinţi de către teologia 
modernă din pricina concepţiei lor despre lume pre- 
supuse ca „invechită”. 

Toate acestea se aplică, mai întâi de toate, între- 
buinţării de către noi a termenului de „simbol“. Dacă 

în mod deliberat este prezentat aici ca centru al teolo- 
giei sacramentale şi cheie spre „reconstrucţia” ei 
aceasta se întâmplă nu doar pentru că îl găsim în texte, 
patristice. Pentru că în acestea găsim mulţi alţi ter- 
meni tot atât, dacă nu şi mai importanţi, pentru înţele- 
gerea lor. Şi ar fi ușor, pe de o parte, de dovedit că, 
dintr-un punct de vedere pur terminologic, termenul 
„simbol“ nu este nici cel mai frecvent şi nici esenţial 
iar, pe de altă parte că nici un cuvânt din textele 
patristice nu este „absolut” în sine, ci că fiecare îşi 
primește sensul, „semantica“ sa teologică doar într-un 
context teologic şi spiritual mai larg. Deci, ce dove- 
dește că alegerea acestui termen, preferat altora, este 
justificată şi că înţelegerea lui de către noi simta co- 
rectă? N-a fost el interpretat deja de către teologia sco- 
lastică, şi aceasta s-a făcut într-un sens considerat aici 
a fi greşit? 

Răspunsul la toate aceste întrebări este că, chiar 
dacă Părinţii n-au folosit defel acest cuvânt ca atare, el 
totuşi ar fi pentru noi astăzi mijlocul cel mai adecvat 
pentru redescoperirea sensului acelei experienţe fun- 
damentale despre care dau mărturie scrierile lor, la 
care ele toate — în mod explicit sau implicit — se referă 
singura care ne interesează, în cele din urmă, la Pă- 
rinţi. Pentru că acest cuvânt, sau mai degrabă sensul 
pe care el îl dobândeşte tot mai mult astăzi, constitu- 
ie cea mai bună, dacă nu unica punte între, pe de o 
parte, experienţa și concepţia despre lume a Părinților 
şi, pe de altă parte, aspiraţiile cele mai profunde 
îndoielile şi confuziile epocii noastre, fie că ea este eti- 
chetată ca „modernă”, „seculară” sau „tehnologică”. 

intr-adevăr acest termen, simbol, este cel care apare 
astăzi ca „focalizator”, preocuparea centrală atât a 
gândirii religioase, cât şi a celei seculare, ca şi ches- 
tiunea preliminară de care depind toate celelalte ches- 
tiuni, ca „simbolul“ însuși al stării de confuzie şi cău- 
tare proprie a omului. Dacă astăzi auzim atât de ade- 
sea despre nevoia de „noi simboluri”, dacă simbol şi 
simbolism sunt obiecte de studiu şi curiozitate în cer- 
curi care altminterea nu au nimic în comun, aceasta 
se întâmplă pentru că experienţa care se află în spa- 
tele acestor lucruri este aceea a unei complete rupturi 
şi întreruperi în „comunicare“, a lipsei tragice a unui 
„principiu unificator” care ar avea puterea de a aduce 
împreună şi de a ţine la un loc din nou faţetele frânte 
şi atomizate ale existenţei şi cunoaşterii umane. 
Acestui principiu unificator, a cărei absenţă este re- 
simțită atât de puternic şi a cărui căutare domină gân- 
direa modernă, îi este dat numele de simbol. Conota- 
tiile lui sunt atât cognitive, cât şi participatorii, pentru 
că funcţia lui este să reunifice atât cunoaşterea cât şi 
existenţa, reunindu-le pe una cu cealaltă. Nu se ştie ce 
este acest simbol, dar ceea ce se speră de la el este 
într-adevăr mult mai apropiat de ideea şi experienţa 
patristică a simbolului decât cele ale epocii post- 
patristice, şi de aceea îl numim o punte. 17 


17. A se vedea pentru alte observaţii cărţi ca: R. C. Zaehner, 
Matter and Spirit, New York, Harper and Row, 1965; M.Eliade, 
Mephistopheles and the Androgyne: Studies in Religious Myth and 
Symbol, New York, Sheed and Word, 1965; T. J. J. Altizer, Mircea 
Eliade and the Dialectic of the Sacred, Philadelphia, The West- 
minster Press, 1963; K. Jaspers, Truth and Symbol, New York, 
Twayne Publ., 1959. 

Creştinul însă prin definiţie trebuie să cunoască. 
Nu Îl mărturiseşte el pe Hristos a fi atât Lumina, cât şi 
Viaţa lumii, împlinirea oricărei cunoașteri și Răscum- 
părătorul întregii existenţe? În termenii pe care tocmai 
i-am enunțat și care sunt chiar termenii căutării de 
către lume a „simbolului“ ~ nu este EI, într-adevăr, 
Simbolul simbolurilor? N-a spus Hristos Însuşi că cine 
1 vede pe El, vede pe Tatăl, că cel care este în El se 
împărtăşeşte de Duhul Sfânt, că cel care crede în El 
are deja - aici şi acum ~ viața veşnică? De ce oare 
credința creştină nu pare nici a fi văzută, nici accep- 
tată de către lume ca împlinirea căutării de către ea a 
simbolului, şi îi pare a fi atât de „irelevantă”? La acest 
punct, în această „focalizare” a situației creștine reale 
analiza precedentă dobândește, sper, adevărata ei 
semnificaţie. Pentru că ea arată că, dacă creștinismul 
nu reuşeşte să-și împlinească funcţia sa simbolică — de 
a fi acel „principiu unificator” —, aceasta se datorează 
faptului că „simbolul” a fost sfărâmat mai întâi de 
creştinii înşişi. Ca urmare a acestei sfărâmări, creşti- 
nismul a ajuns să arate astăzi, cel puţin în ochii lumii, 
pe de o parte, ca o simplă doctrină intelectuală care, 
în plus, „se crapă” sub presiunea unui context inte- 
lectual complet diferit, sau, pe de altă parte, o simplă 
instituţie religioasă, care „se crapă“ sub presiunea pro- 
Priului ei instituţionalism. Şi cu siguranţă că nu adjec- 
tivul „sfânt“ aplicat acestei doctrine şi acestei instituţii 
va fi cel care va umple „golul de credibilitate” şi va 

reface din creştinism simbolul care a încetat să fie. 

Pentru că problema este că acel sfânt nu este şi nicio- 
dată nu poate să fie doar un adjectiv, o definiţie sufi- 
cientă pentru a garanta autoritatea şi originea divină a 
ceva. Dacă el definește ceva, aceasta este o interiori- 
tate, iar nu ceva exterior. El revelează şi manifestă (a 
se vedea Rudolf Otto) acel „mysterium tremendum”, 
adică o putere inerentă, care într-o doctrină trans- 
cede intelectualismul ei, iar într-o instituţie, instituţio- 
nalismul ei. Acest „sfânt” — puterea unei epifanii — este 
ceea ce, într-un mod lipsit de speranţă, lipsește astăzi 
atât în doctrină, cât şi în instituţie, şi aceasta nu 
datorită păcatelor şi limitărilor omeneşti, ci datorită 
unei alegeri deliberate: respingerea şi dizolvarea sim- 
bolului ca structură fundamentală a „doctrinei” creş- 
tine şi a „instituţiei“ creştine. 

Situaţia nu este ușurată nici pe departe de numă- 
rul mare de creştini „moderni“, chiar şi teologi, care se 
alătură celor care doresc „noi simboluri” şi care cred 
că creştinismul îşi va redobândi „relevanţa” pentru 
lume dacă Hristos ar putea fi arătat a fi „simbolul“ 
unui lucru sau altuia, „ilustrarea“ unei ideologii, „ima- 
ginea” şi „personificarea” unei atitudini. Ei rămân ire- 
mediabil prizonierii aceleiaşi noţiuni ~ externe şi ilus- 
trative — a simbolului, pe care au inventat-o predece- 
sorii lor şi care servește astăzi ca o justificare post fac- 
tum pentru capitularea lor în faţa ideologiilor şi atitu- 
dinilor a căror legătură cu Hristos este, cel puţin, dis- 
cutabilă. În mod iremediabil ei nu înţeleg că pentru ca 
Hristos să fie „simbol” a ceva din lume, trebuie în 
primul rând ca lumea însăşi să fie cunoscută, văzută 
şi experiată ca „simbolul“ lui Dumnezeu, ca epifania 

sfinţeniei, puterii și slavei Sale — că, în alţi termeni, nu 
„Hristos“ sau „Dumnezeu“ trebuie să fie explicaţi în 
termenii acestei lumi, a nevoilor ei trecătoare, încât să 
devină „simbolurile“ lor, ci, dimpotrivă, Dumnezeu şi 
doar Dumnezeu a făcut această lume simbolul Său şi 
a împlinit, deci, acest simbol în Hristos și îl va desă- 
vârşi în Împărăţia Sa veşnică. Când este lipsită de 

- acest simbol, lumea devine haos şi distrugere, idol şi 
eroare, şi este condamnată să dispară pentru că natu- 
ra însăși a „schemei” (imaginii, formei) ei este să 
„treacă” (I Cor.7, 31). A face din Hristos simbolul aces- 
tei lumi trecătoare este limita nebuniei şi orbirii, pen- 
tru că El a venit să făptuiască tocmai opusul — să mân- 
tuiască lumea restaurând-o ca „simbolul“ lui Dumne- 
zeu, ca sete după împlinirea în Dumnezeu, ca „sig- 
num” şi trecere în Împărăţia Sa. Şi El a mântuit-o dis- 
trugând suficiența şi opacitatea ei, descoperind în 
„această lume” Biserica ~ simbolul „noii creaţii” şi 
sacramentul „lumii ce va să fie”. 

Şi dacă creștinii doresc — aşa cum pretind și cum, 
într-adevăr, trebuie să slujească lumea - să o înzes- 
treze din nou cu „simbolul” pe care ea îl caută cu atâta 
disperare, ei pot realiza aceasta doar dacă ei înşişi 
redescoperă acel simbol şi îl pot redescoperi acolo 
unde s-a aflat întotdeauna — prin voinţă şi instituire 
dumnezeiască —, în Biserică. Părinţii sau tradiţia îi pot 
ajuta în această redescoperire, pot să le purifice vede- 
rea, să le „explice”, într-un fel, cum să se facă aceas- 
ta; ei nu pot fi ei înşişi acea redescoperire. Şi astfel 
rămâne ultima întrebare: unde şi cum poate fi realizat 
acest lucru? 

Răspunsul teologiei ortodoxe, odată eliberată de 
„captivitatea apuseană”, ar trebui să fie: în viaţa litur- 
gică neîntreruptă a Bisericii, în acea tradiţie sacra- 
mentală care, în Răsărit cel puţin, nu a fost alterată în 
mod semnificativ de rătăcirile unei teologii alienate. 
Am arătat deja că greşeala fatală a raționalismului 
post-patristic este izolarea sacramentului de liturghia 
ca expresie totală a vieţii şi credinţei Bisericii. A în- 
semnat, de fapt, izolarea sacramentului de simbol, 
adică de acea legătură și comunicare cu întregul crea- 
ţiei care se împlinesc în sacrament. Devenind un mod 
de „mijlocire a harului” închis şi de sinestătător, un 
strop de realitate într-o mare de simboluri, sacramen- 
tul a lipsit liturghia de funcţia ei specifică — de a pune 
în legătură sacramentul cu Biserica, cu lumea şi cu 
Împărăţia, sau, cu alte cuvinte, cu conţinutul şi dimen- 
siunea ei eclesiologică, cosmică şi eshatologică. Litur- 
ghia a fost lăsată pe seama „evlaviei”, care a împo- 
dobit-o cu mii de explicaţii şi interpretări „simbolice“, 
de data aceasta în noul înţeles ilustrativ” şi nominal 
al acelui cuvânt. Fie că era văzută „din punct de vede- 
re arheologic” — ca o colecţie de rituri „străvechi şi 
colorate”, sau „din punct de vedere pictural” — ca un 
fel de sprijin audio-vizual pentru rugăciune, aceasta a 
devenit, într-adevăr, irelevantă pentru teologie şi misi- 
une, şi pe scurt, pentru întreaga viaţă a Bisericii. Ea i-a 
păstrat şi probabil că îi va păstra întotdeauna pe cei 
fideli ei — pe creştinii cu înclinare liturgică”. Dar Bise- 
ricii în general, „activiştilor”, precum şi „gnosticilor”, 
ea pare să nu le ofere nimic. 

Redescoperirea unităţii iniţiale şi organice dintre 
liturghie și sacrament, liturghia prin sacrament şi 
sacramentul prin liturghie, ca pe o realitate dinamică 
în care simbolul — liturghia ~ este întotdeauna împlinit 
în sacrament —, aceasta este condiţia pentru redo- 
bândirea acelei perspective care singură poate să ne 
ducă dincolo de fundăturile situaţiei noastre prezente. 
Şi, într-adevăr, natura liturgică a sacramentului, ca şi 
natura $acramentală a liturghiei și, prin ea, a Bisericii 
însăși, sunt sursele vii ale acelei sinteze dinamice 
despre care Părinţii dau o mărturie permanentă. Dar 
acea sinteză se găsește nu numai în trecut și în cărţi. 
Ea este cu noi — aici şi acum - dacă avem ochi de 
văzut și urechi de auzit, dacă, punând de-o parte ero- 
rile acumulate de-a lungul veacurilor, ajungem la rea- 
litatea Bisericii şi înțelegem din nou „lex orandi” ca 
sursă a lui „lex credendi” a ei. 

De la acest punct ar trebui să pornească adevărata 
sarcină a creștinismului, sugerată de tema acestui arti- 
col. Pentru că ea constă în a arăta, pe baza unui studiu 
detaliat al „leitourgiei”, tradiţia și experienţa liturgică a 
Bisericii, adevăratul conţinut al acelui simbol care este 
Biserica şi pe care ea îl împlineşte în sacrament, împli- 
nindu-se astfel pe sine. A arăta şi a dovedi aceasta 
este evident imposibil în cuprinsul acestui eseu care 
rămâne, deci, o introducere foarte generală, o indi- 
care preliminară a unei posibile perspective. În con- 
cluzie, putem doar spune că, dacă s-ar întreprinde 
acest lucru, s-ar putea arăta că funcţia proprie a „lei- 
tourgiei” a fost întotdeauna aceea de a aduna, într-un 
singur simbol, cele trei niveluri ale credinţei şi vieţii 
creştine: Biserica, lumea şi Împărăţia; că Biserica în- 

săşi este astfel sacramentul în care viaţa sfărâmată, 
totuşi încă „simbolică” a „acestei lumi” este adusă, în 
Hristos şi de către Hristos, în dimensiunea impărăției 
lui Dumnezeu, devenind ea însăşi sacramentul „lumii 
ce va să fie” sau cea pe care din veșnicie Dumnezeu 
a pregătit-o pentru cei care Îl iubesc şi unde tot ce 
este uman poate fi transfigurat prin har, aşa încât 
toate lucrurile pot fi desăvârşite în Dumnezeu; că, în 
sfârşit, aici şi doar aici - în „mysterion-ul” prezenţei şi 
lucrării lui Dumnezeu, Biserica devine întotdeauna 
ceea ce este: Trupul lui Hristos şi Templul Duhului 
Sfânt, Simbolul unic „adunând” ~ prin aducerea la 
Dumnezeu a lumii, pentru a cărei viaţă EI a dat pe Fiul 
Său. 

